# śrī-śrī-ujjvala-nīlamaṇiḥ

(1)

# nāyaka-bheda-prakaraṇam

**|| 1.1 ||**

nāmākṛṣṭa-rasajñaḥ śīlenoddīpayan sadānandam |

nija-rūpotsava-dāyī sanātanātmā prabhur jayati ||1||

**śrī-jīvaḥ (locana-rocanī):** sanātana-samo yasya jyāyān śrīmān sanātanaḥ |

 śrī-vallabho’nujaḥ so’sau śrī-rūpo jīva-sad-gatiḥ ||

 śrī-hari-bhakti-rasāmṛta-sindhau jāte purā durāloke |

 ujjvala-nīlamaṇau mama locana-rocany asau vivṛtiḥ ||

tathā hi | atra sa eva śrī-rasāmṛta-sindhu-prakāśakaḥ pūrvaṁ sarvasmād apy apūrvam ujjvalākhyaṁ rasaṁ kiṁcid eva vivṛtya kṛta-kṛtyatāṁ manyamānaḥ samprati pibata bhāgavataṁ rasam [bhā.pu. 1.1.3] iti nyāyena vyaṅgya-vyañjakayor abhedaṁ vyañjayan ujjvala-nīlamaṇi-nāmānaṁ granthaṁ vidhāya taṁ rasam atīva vivṛṇvan, śrīman-nija-daivatam api śrīmantaṁ nija-gurum api tantreṇa stuvan prārthayate nāmākṛṣṭeti |

tatra nija-daivata-pakṣe nāmnā nāma-mātreṇākṛṣṭās tat-tad-avatārāvatāri-bhakti-rasikā yena saḥ | tathā śīlena sukha-bhāvena sadā nityam eva śrīman-nanda-nāmānaṁ sva-pitaram uddīpayan uddīpta-bhāvaṁ kurvan | tathā nija-rūpeṇa saundaryeṇa sarvebhya evotsava-dāyī | tathā sanātano nitya ātmā śrī-vigraho yasya saḥ | prādurbhāva-mātreṇa labdha-janmādi-vyavahāra iti bhāvaḥ | tathā tathā-rūpaḥ prabhuḥ sadā prabhavana-śīlatvāt tathā madīya-sevyatvād īśvaro jayati nijotkarṣa-mātrāvirbhāvayatād iti | jayates tv astyosty asti-prayogasyaiva vidhānāt |

śrī-guru-pakṣe nāmbhiḥ kṛṣṇādibhir ākṛṣṭā vaśīkṛtā rasajñā jihvā yasya saḥ | tathā śīlena sukha-bhāvena satām ānandam uddīpayan | tathā nija ātmānugato yo rūpas tan-nāmāhaṁ tasyotsava-dāyī | tathā sanātano nāma ātmā vigraho yasya saḥ | prabhur iti pūrvavat jayatīti ca ||2||

**viśvanāthaḥ (ānanda-candrikā):**

svidyan dṛganta-capalāñcala-vījito’pi

kṣubhyan sva-kānti-nagarāntara-vāsito’pi |

tṛṣyan muhuḥ smita-sudhāṁ paripāyito’pi

śrī-rādhayā praṇayatu pramadaṁ harir naḥ ||

dhī-majjana-pratipada-stuta-śaṅkarālaṅ-

kārāvalir ghanarasa-dhvani-sat-prasādā |

śrī-rūpa-vāg-amṛta-divya-nadī madīyaṁ

cetaḥ praviśya davathuṁ darayatv aśeṣam ||

tebhyaḥ śrī-jīva-gosvāmi-caraṇebhyo namo namaḥ |

sindhu-koṭi-gabhīrāṇāṁ mataṁ yeṣāṁ kṛpāmṛtam ||

ekā tadīya-ṭīkāyāṁ kārikā saṁśayaugha-bhit |

atraivoparamotkarṣate’ty atra sphuṭam īritam ||

sa yathā –

svecchayā likhitaṁ kiṁcit kiṁcid atra parecchayā |

yat pūrvāpara-sambaddhaṁ tat pūrvam aparaṁ param || iti |

parakīyā-lakṣaṇe yan mahābhāvasya lakṣaṇe |

svajanārya-patha-tyāgo vāstavatvena saṁstutaḥ ||

tenaiva hṛṣito granthasyādimadhyāvasānataḥ |

durgamatve’py ujjvalatvād vyācikhyāsur imaṁ muhuḥ ||

tadīya-caraṇāmbhoja-rajaḥ-kāruṇya-leśa-bhāk |

yad atra pralapāmy etat kṣamantāṁ te kṛpābdhayaḥ ||

atha so’yaṁ nikhila-sahṛdaya-samudahṛdayālaṅkāraḥ sakala-kavi-maṇḍalākhaṇḍalo rasika-mukuṭa-maṇir avirata-parama-bhāgavata-prasaṅga-raṅga-samuditvara-pramoda-bhara-paravaśatayā pariveṣita-bhakti-rasāmṛto grantha-kāraḥ punar api paramāntaraṅgānatipriya-suhṛdo’nurañjayan bhakti-rasāmṛta-sindhāv apy alakṣita-cara-prāyam atirahasyam ujjvala-rasam ujjvalaṁ nīla-maṇim iva sva-hṛdaya-sampuṭād udghaṭayyeva pradarśayiṣyan svābhīṣṭa-daivataṁ śrī-bhagavantaṁ svāgrajaṁ ca parama-bhāgavataṁ sarvotkṛṣṭatayā tantreṇaiva stuvan maṅgalam ācarati nāmākṛṣṭeti |

prabhur jayati sarvotkarṣeṇa vartata ity ata evātra śrīmad-ujjvala-nīlamaṇi-prakaṭī-karaṇa-mahā-sāhase’pi mamādhyavasāyo bhavatīti bhāvaḥ | jayati vraja-rāja-nandanena hi cintākalikābhyudeti naḥ itivat | jayaty arthena taṁ prati praṇato’smīti namaskāro’pi vyajyate | cvāpakarṣa-bodhanānukūla-vyāpāra-viśeṣo namaskāraḥ iti nyāyāt |

atra nijeṣṭa-daivata-pakṣe nāmnaivākṛṣṭa-rasajñā rasikāḥ pratoṣyamāṇatvān mukhyatvāc ca vraja-sundaryo yena saḥ | atha cāviśeṣeṇa rasajña-mātrākarṣaṇa-śrutyā sva-paryanta-sarvāvatāra-vṛndeṣu sva-preyasī-paryanta-sarva-vidha-bhakta-śreṇīṁ ca sva-mādhuryeṇaivākṛṣṭavato’sya sarvotkarṣe yogyatābhivyañjitā | sadaiva śīlena śucau tu carite śīlam ity abhidhānāt sva-maṅgala-caritena nandaṁ pitaram uddīpayann uddīpta-bhāvaṁ kurvann iti tad-vātsalyasya viṣayībhavann api caritenoddīpanālambano bhavatīty arthaḥ | nija-rūpeṇa sva-saundaryeṇa sarvebhya utsava-dāyī śleṣeṇa nijasyeva rūpaṁ yeṣāṁ te nija-rūpāḥ sakhāyas tebhyaḥ | tathā nijāḥ svīyā dāsās tebhyo rūpeṇa sva-darśana-dānenotsava-dāyī | sanātanātmā sac-cid-ānanda-vigraha iti | krameṇojjvala-vatsala-sakhya-dāsya-śāntānāṁ viṣayālambanatvanasya vyañjitam iti sarvotkarṣaḥ | teṣāṁ yathā-pūrvaṁ śraiṣṭhyam ity ujjvala-rasasyaiva mukhyatvaṁ tathā viṣaya-nāma-mātreṇaiva tad-āśrayālambanākarṣaṇāt sarvato’pi premādhikyena labdhena tadīya-sthāyi-bhāvasya madhurākhyāyā rater vitatatvaṁ rati-prema-sneha-māna-praṇaya-rāgānurāga-mahābhāvāvasthānāt tatraiva prākaṭyāt | tathā rasajñā iti rasika-sāmānya-nirdeśena tad-rasasyāspaṣṭī-karaṇāt rahasyatvaṁ cety uttara-śloke vyaktaṁ bhāvi |

pakṣe nāmabhiḥ kṛṣṇādināmabhir ākṛṣṭā vaśīkṛtā jihvā yasya sa iti yasyās tatra pravartane sva-prayāsa-leśo’pi nāpekṣita iti sarvotkarṣaḥ | śīlena svabhāvenaiva satāṁ sādhūnāṁ viduṣāṁ cānandam utkarṣeṇoddīpayan | nijasya svīyasya rūpasya mal-lakṣaṇa-janasya utsava-dāyī | sanātano nāma ātmā svarūpaṁ yasya saḥ | śrīman-mahāprabhu-pakṣo’py atrāntarbhāvyaḥ | sa prathamam eva vyākhyeyaḥ | yathā sanātanasya mad-agraja-varyasyātmā sanātanas tena svīya-dehatvenāṅgīkṛta iti bhāvaḥ | tathaiva tac-caritāmṛte kathāpi | nija-rūpaiḥ svīya-mūrty-antarair iva | śrīmad-advaitādibhir dāmodara-svarūpādibhiś ca utkṛṣṭaṁ savaṁ saṅkīrtana-prāya-yajñaṁ dātuṁ sarva-janeṣu samarpayituṁ śīlaṁ yasya saḥ | yajñaḥ satro’dhvaro yāgaḥ ity amaraḥ | tathā nijena rūpena rūpākhyena sva-bhaktena utsava-dāyīti rūpas tu svayam eva saḥ iti sarasvatī-kṛto’rtho’pi jñeyaḥ ||1||

**viṣṇudāsaḥ (svātma-pramodinī):**

 candrāvalī-prabhṛti-navya-latāvalīṣu

 vṛndāvane’nvarataṁ viharan samantāt |

rādhā suvarṇa-nalinī-guṇa-gandha-leśa-

mādyan-manā vijayatām iha kṛṣṇa-bhṛṅgaḥ ||

rūpābhidhād vraja-vidho rasa-sindhuto’bhūd

vyaktaṁ yad ujjvala-rasojjvala-nīla-ratnam |

tac-chāyayā nija-vibhūṣaṇa-kāṅkṣiṇeyaṁ

ṭīkā yathā-mati mayā kriyate’dya tasya ||

spaṣṭārtha-pada-vṛndānāṁ tyaktvā vyākhyāṁ samāsataḥ |

likhyate svāvalambāya nāmnā svātma-pramodinī ||

tat-tat-prakaraṇānteṣu tad-avāntara-bhitsu ca |

ṭīkāyāḥ sukha-bodhārtham aṅkā deyā kramāt pṛthak ||

yasya prasādāmṛta-leśa-lobhataḥ

śaktiḥ purābhūn mama padya-bandhane |

sa eva me’nanya-gater gatiḥ prabhuḥ

kāruṇyataḥ sphārayatu svam āśayam ||

śrīmad-grantha-kāreṇa pūrvam akhila-rasāmṛtety ādinā vighna-vighātārtha-maṅgalam ācaritam api madhura-rasasya punar vistareṇa pṛthak kathanopakramārthaṁ punar api nijābhīṣṭa-devaṁ śleṣeṇa sva-gurum api praṇamatā maṅgalam ācaryate nāmākṛṣṭeti | prabhuḥ kartum akartum anyathā kartuṁ ca samarthaḥ | śrī-kṛṣṇo jayati sarvotkarṣeṇa vartate | kim-bhūtaḥ ? sanātanātmā nitya-vigrahaḥ | pakṣe, sanātanātmeti viśeṣya-padaṁ sanātana-nāmā ātmā vigraho yasya | sanātane kṛṣṇe ātmā buddhir yasyeti niruktyā kavi-mukhe sphurantyāḥ sarasvatyāḥ saṁvādaś ca saṅgacchate | kim-bhūtaḥ ? prabhuḥ śrīman-nanda-nandana-caraṇāravinda-śuddha-prema-bhakti-vitaraṇa-samarthaḥ | punaḥ kīdṛśaḥ śrī-kṛṣṇaḥ ? nāmākṛṣṭa-rasajñaḥ | nija-nāmabhir ākṛṣṭā ātmani pravaṇī-kṛtā rasajñāḥ parama-rasikā bhaktā yena | rasa-vettṛtvaṁ vinā teṣām ākarṣaṇāsambhavāt | pakṣe, bhagavan-nāmabhir ākṛṣṭā vaśīkṛtā rasajñā jihvā yasya, nirantaram abuddhi-pūrvam api tatra tad-anvayāt | tathā nija-rūpotsava-dāyī nija-rūpeṇa svīyāsādhāraṇa-saundaryātiśayena utsava-dāyī ānanda-dāyī arthād draṣṭṝṇāṁ śrotṝṇāṁ ca | pakṣe, nijaḥ svīyaś cāsau rūpa-nāmā svānujaś ca tasyotsava-dāyī | kiṁ kurvan ? śīlenātimadhura-caritena sadā sarvadā nandaṁ śrī-vrajendram uddīpayan utphullayan | pakṣe, satāṁ sādhūnām ānandaṁ vardhayan | śleṣālaṅkāro’yam | tathā hi,

 ye bhinnā artha-bhedena tantroccāraṇa-saṁspṛśaḥ |

 śabdāḥ śliṣyanty asau śleṣaḥ kāvyajñaiḥ parikīrtitaḥ || iti ||1||

 —o)0(o—

**|| 1.2 ||**

**mukhya-raseṣu purā yaḥ saṁkṣepeṇodito rahasyatvāt |**

**pṛthag eva bhakti-rasa-rāṭ sa vistareṇocyate madhuraḥ ||2||**

**śrī-jīvaḥ :** tatra –

nivṛttānupayogitvād durūhatvād ayaṁ rasaḥ |

rahasyatvāc ca saṁkṣipya vitatāṇgo vilikhyate || [bha.ra.si. 3.5.2]

iti ye prāg-avivṛttau hetavo darśitās tu rahasyatvam eva mukhyatayā hetuṁ vadan samprati rahasy eva tad-adhikāriṇaḥ prati prakāśanīya ity āha mukhya-raseṣv iti | śānta-prīti-preyo-vatsalojjvala-nāmasu mukhyeṣu yaḥ purā rasāmṛta-sindhau saṅkṣepeṇoditaḥ sa evojjvalāpara-paryāyo bhakti-rasānāṁ rājā madhurākhyo rasaḥ punar atra ujjvala-nīlamaṇi-nāma-granthe vistareṇocyate | purā saṅkṣepeṇoditatve hetur atirahasyatvād iti nivṛttānāṁ laukikād ujjvalākhya-rasāt tat-sāmyam | anena tu bhāgavatād api tasmāt parāṅ-mukhānānṁ śānta-prīti-vātsalyānyatara-bhāvatvena vā tat-parāṅmukhānām anupayuktatvāt tebhyo gopya evāyaṁ rasaḥ | tathā bhāgavate ye kecit tasmin bahu-mānino’pi tat-paryālocanāyāṁ na caturās tair api durūho’yaṁ rasa iti tebhyo’pi gopya eva kāryaḥ | kim uta viṣayibhya iti rashasyatvam evātra mukhyo hetur iti bhāvaḥ | atra tu vistareṇa vacane hetuḥ — rahasyatvād ity eva | kāla-deśa-pātra-viśeṣa-sambandhena rahasyatvaṁ prāpyety arthaḥ | lyab-lope pañcamī syāt | yad vā pṛthag ity anenaiva rahasya iti vyajyate | tasmād granthāntaravat yatra kutracit nāyaṁ prakāśanīya ity upadiṣṭam ||2||

**viśvanāthaḥ:** bhakti-rasāmṛta-sindhuto’sya pārthakye heturm āha mukhya-raseṣv iti | śāndādiṣu saṅkṣepeṇodita ity anena vitatatvam | rasa-rāḍ ity anena mukhyatvaṁ ceti etad api hetu-dvayaṁ vyañjitam | kintu rahasyasyaiva hetutve mukhyatvāt tad eva spaṣṭatayoktam | tathā –

nivṛttānupayogitvād durūhatvād ayaṁ rasaḥ |

rahasyatvāc ca saṁkṣipya vitatāṇgo vilikhyate || [bha.ra.si. 3.5.2]

iti bhakti-rasāmṛta-sindhau rahasyatvena avivṛttau ye hetavas traya uktās teṣu nivṛttānupayuktatvaṁ durūhatvam iti hetu-dvayaṁ rahasyatva evāntarbhūtam iti nātra pṛthag uktam | tathā śānta-dāsya-vātsalyeṣu bhakti-buddhyā unmukhānām ujjvale tu sthūla-dṛṣṭyā kāma-buddhyā evārucimatāṁ nivṛttānāṁ prākṛta-nivṛtta-mārga-para-lokānām atrānupayuktatvam ||2||

**viṣṇudāsaḥ:** abhidhitsitam āha mukhyeti | mukhya-rasāḥ śāntādayaḥ pañca | tan-madhyeṣu purā pūrvaṁ bhakti-rasāmṛta-sindhau rahasyatvād iti nivṛttānupayogitva-durūhatvayor apy upalakṣaṇam | yatas tatraiva –

nivṛttānupayogitvād durūhatvād ayaṁ rasaḥ |

rahasyatvāc ca saṁkṣipya vitatāṇgo vilikhyate || [bha.ra.si. 3.5.2]

asyārthaḥ | nanu sarva-bhakti-rasānāṁ madhye — yathottaram asau svāda-viśeṣollāsamayy api [bha.ra.si. 2.5.38] ity ādi nirṇayād ayam eva pradhāna-rasaḥ kim iti saṁkṣipyate ? pratyuta sarvato vistārya vaktuṁ yuktaḥ syāt | tatra krameṇa hetu-trayam upanyasya tan nirākaroti | nivṛttānupayogitvāt nivṛttā etad-rasāśraya-bhaktetara-śānta-bhaktādayas teṣām anupayogitvāt anarhatvāt | tarhi –

udāsatāṁ nāma rasānabhijñāḥ kṛtau tavāmī rasikāḥ sphuranti |

kramelakaiḥ kāmam upekṣite’pi pikāḥ sukhaṁ yānti paraṁ rasāle || [vi.mā. 1.9]

ity ādinā madhura-rasa-bhaktāś ca subahutarāḥ virājanta eva, tatrāha teṣv api saṁskārābhāvād rasāsvādāpaṭavo ye teṣāṁ durūhatvād dustarkyatvāt | bhavatu tatrāpi rasa-carvaṇa-caturāś ca bahavo dṛśyante, tatrāha rahasyatvāt | vakṣyamāṇa rāga-mārgaika-prādhānyānusāreṇāvāntarānanta-svabhāvatvān nānā-vidha-vāsanā-vāsita-citteṣu teṣv apy aparicita-rāga-vartma-sandarbhatvena vaidhī-mārga eva gāḍha-baddhāśayeṣu prakāśanāyogyatvenātiguhyatvāt | ye punā rāga-mārgaika-jīvanā madhura-rasa-bhaktās te tu viralā eva |

bhadram, tarhy adhunā kim iti vistareṇa vaktum ārabhyate ? tatrāha pṛthag eva | ayaṁ bhāvaḥ | tatra rasāmṛta-sindhau nānā-jātīya-bhaktānām anuśīlanīyatvāt tan-madho’tisaṅkṣepataḥ tad uktam atra tu rāga-mārgaika-baddha-vratā rasa-carvaṇaika-jīvanāś ca ye madhura-rasa-bhaktās teṣām evāsvādanīyatvād vistareṇa pṛthak evocyate ||2||

 —o)0(o—

**|| 1.3 ||**

vakṣyamāṇair vibhāvādyaiḥ svādyatāṁ madhurā ratiḥ |

nītā bhakti-rasaḥ prokto madhurākhyo manīṣibhiḥ ||3||

**śrī-jīvaḥ :** atha madhurākhyaṁ bhakti-rasa-rājam eva pūrvoktānupāsanam anuvādena lakṣayati vakṣyamāṇair iti | pūrvaṁ hi sāmānyato bhakti-rasaḥ proktaḥ |

vibhāvair anubhāvaiś ca sāttvikair vyabhicāribhiḥ |

svādyatvaṁ hṛdi bhaktānām ānītā śravaṇādibhiḥ |

eṣā kṛṣṇa-ratiḥ sthāyī bhāvo bhakti-raso bhavet || [bha.ra.si. 2.1.5]

ity anena vibhāvādayaś ca proktāḥ |

tatra jñeyā vibhāvās tu raty-āsvādana-hetavaḥ |

te dvidhālambanā eke tathaivoddīpanāḥ pare || [bha.ra.si. 2.1.14]

kṛṣṇaś ca kṛṣṇa-bhaktāś ca budhair ālambanā matāḥ |

raty-āder viṣayatvena tathādhāratayāpi ca || [bha.ra.si. 2.1.16]

tad-bhāva-bhāvita-svāntāḥ kṛṣṇa-bhaktā itīritāḥ || [bha.ra.si. 2.1.273]

uddīpanās tu te proktā bhāvam uddīpayanti ye |

te tu śrī-kṛṣṇa-candrasya guṇāś ceṣṭāḥ prasādhanam || [bha.ra.si. 2.1.301| ity ādi |

bhāvaiś cittam ihākrāntaṁ sattvam ity ucyate budhaiḥ |

sattvād asmāt samutpannā ye ye bhāvās te tu sāttvikāḥ |

te stambha-sveda-romāñcāḥ svara-bhedo’tha vepathuḥ || [bha.ra.si. 2.3.1-2}

vaivarṇyam aśru pralaya ity aṣṭau sāttvikāḥ smṛtāḥ || [bha.ra.si. 2.3.16]

athocyante trayas-triṁśad-bhāvā ye vyabhicāriṇaḥ |

viśeṣeṇābhimukhyena caranti sthāyinaṁ prati |

vāg-aṅga-sattva-sūcyā jñeyās te vyabhicāriṇaḥ || [bha.ra.si. 2.4.1-2}

unmajjanti nimajjanti sthāyiny amṛta-vāridhau |

ūrmivad vardhayanty enaṁ yānti tad-rūpatāṁ ca te |

nirvedo’tha viṣādo [bha.ra.si. 2.4.3-4} ity ādi madhurākhyāyā rater lakṣaṇaṁ coktam |

mitho harer mṛgākṣyāś ca sambhogasyādi-kāraṇam |

madhurāpara-paryāyā priyatākhyoditā ratiḥ || [bha.ra.si. 2.5.36]

tad evaṁ tad etan-madhurākhya-bhakti-rasa-lakṣaṇam api vyākhyeyam | « prokto madhurākhyaḥ » ity eva pāṭhaḥ pūrva-nirdeśasya pratinirdeśāya kalpate | na tu śṛṅgārākhya iti ||3||

**viśvanāthaḥ:** tam eva bhakti-rasa-rājaṁ lakṣayati vakṣyamāṇair iti | vibhāvādyaiḥ svocitair vibhāvānubhāva-sāttvika-saṁcāribhiḥ pūrva-grantha eva darśita-lakṣaṇaiḥ kāraṇa-kārya-sahakāribhiḥ svādyatāṁ nītā satī madhurā ratis tan-nāmā sthāyī-bhāvo madhurākhyo madhuro nāma bhakti-raso’bhavat ||3||

**viṣṇudāsaḥ:** tasya rasasya lakṣaṇādikam āha vakṣyamāṇair iti | ādya-śabdenānubhāva-sāttvika-vyabhicāriṇo gṛhītāḥ | atra utpatti-dvārā taṭastha-lakṣaṇaḥ | pūrvaṁ tu tatraiva svarūpa-lakṣaṇam apy asya kṛtam asti | yathā –

vyatītya bhāvanā-vartma yaś camatkāra-kāra-bhūḥ |

hṛdi sattvojjvale bāḍhaṁ svadate sa raso mataḥ || [bha.ra.si. 2.5.132] iti |

pūrvam etasya rasasya sthāyi-bhāvatayā paribhāṣitā madhurā ratiḥ, yathā –

mitho harer mṛgākṣyāś ca sambhogasyādi-kāraṇam |

madhurāpara-paryāyā priyatākhyoditā ratiḥ |

asyāṁ kaṭākṣa-bhrū-kṣepa-priya-vāṇī-smitādayaḥ || [bha.ra.si. 2.5.36] iti ||3||

 —o)0(o—

**|| 1.4 ||**

tatra **vibhāveṣv ālambanāḥ—**

asminn ālambanāḥ proktāḥ kṛṣṇas tasya ca vallabhāḥ ||4||

**śrī-jīvaḥ :** *na kim api* ||4||

**viśvanāthaḥ:** vibhāveṣu ālambanoddīpana-bhedato dvividheṣu prathamālambanā ucyante | śrī-kṛṣṇo viṣayālambanaḥ | vallabhāḥ preyasyaḥ āśrayālambanāḥ ||4||

**viṣṇudāsaḥ:** tatreti | pūrvam eva nirūpiteṣu vibhāveṣu ādāv ālambanāḥ kathyante iti śeṣaḥ | tan-nirūpaṇaṁ, yathā –

tatra jñeyā vibhāvās tu raty-āsvādana-hetavaḥ |

te dvidhālambanā eke tathaivoddīpanāḥ pare || [bha.ra.si. 2.1.14]

etat pramāṇakatvenāgni-purāṇīyapadyaṁ ca tatra dhṛtam asti, yathā—

vibhāvyate hi raty-ādir yatra yena vibhāvyate |

vibhāvo nāma sa dvedhālambanoddīpanātmakaḥ || [āgniP ālaṅkāra 3.35] iti |

pūrvaṁ tv ālambana-nirṇayaś ca kṛto’sti, yathā—

kṛṣṇaś ca kṛṣṇa-bhaktāś ca budhair ālambanā matāḥ |

raty-āder viṣayatvena tathādhāratayāpi ca || [bha.ra.si. 2.1.16] iti ||4||

 —o)0(o—

**|| 1.5 ||**

 tatra **kṛṣṇo**, yathā—

pada-dyuti-vinirdhuta-smara-parārdha-rūpoddhatir

dṛg-añcala-kalānaṭīpaṭimabhir mano-mohinī |

sphuran-nava-ghanākṛtiḥ parama-divya-līlā-nidhiḥ

kriyāt tava jagat-trayī-yuvati-bhāgya-siddhir mudam ||5||

**śrī-jīvaḥ :** pada-dyutīty ādi | pada-dyutīty ādi-viśeṣāṇāṁ śrī-kṛṣṇa eva viśeṣatvena bodhyate | tatraiva teṣāṁ viśeṣaṇānāṁ parāvasthāyāḥ paryavasānāt | ayam udayati mudrā-bhañjanaḥ padminīnām ity ādivat | asya hi uttama-kāvyatvam | dṛg-añcaleti | dṛśor yā añcala-kalā apāṅga-vilāsās tā eva naṭyas tāsāṁ pāṭyamānāḥ naṭa-vidyāḥ prāvīṇyāni tair jagan-mohinī | jagat-trayy eva sānurāgatvād bhogyatvāc ca yuvatir iva yuvatis tasyāḥ kim uta tādṛg-anurāgaārha-yuvatīnāṁ bhāgyasya siddhir bhāgyasya phala-rūpāḥ | yad vā jagat-trayyāṁ yā yuvatayo yuvati-śabda-prayoga-balāt tādṛg-anurāga-yogyāḥ striyas tāsāṁ bhāgya-siddhir iti | kāsāṁcit sparśanena kāsāṁcid darśanena kāsāṁcic chravaṇena ca bhāgyaṁ ślāghitam |

śruta-mātro 'pi yaḥ strīṇāṁ prasahyākarṣate manaḥ |

uru-gāyoru-gīto vā paśyantīnāṁ ca kiṁ punaḥ || [bhā.pu. 10.90.26]

iti śukokteḥ siddhi-śabdas tv aṇimādāv api phalatvena vyākhyātaḥ | taveti śrotāram uddiśya proktam | ekatvaṁ ca tac-chravaṇādhikāri-vairalyam ||4||

**viśvanāthaḥ:** pada-dyutīti | pūrva-rāga-vartī praṇamantīṁ śrī-rādhāṁ prati paurṇamāsyā āśīrvādaḥ | padasyaikasyāpi dyutyaiva vinirdhūtā eva smara-parārdhānām api rūpoddhatiḥ saundaryauddhatyaṁ yathā saty anena ayaṁ netā suramyāṅgaḥ [bha.ra.si. 2.1.41] iti pūrvokteṣu atrāpi vakṣyamāṇeṣu nāyaka-guṇeṣu āṅgika-guṇā upalakṣitāḥ | tathā tāvat saṅkhyāka-kandarpair apy aśakyaṁ karmāsya caraṇa-kiraṇa evaikaḥ karotīti dyotitatayā mahā-pati-vratā vṛndāpi kṣobhaṇayā vaikuṇṭha-nātha-kāntāparyasta-sarva-yuvati-cittākarṣaṇaṁ samarthitam eva | yad vāñchayā śrīr lalanācarat tapo vihāya [bhā.pu. 10.47.58] iti, devyo vimāna-gatayaḥ smara-nunna-sārāḥ [bhā.pu. 10.35.4] ity ādeḥ | hā ! mama sādhvītvam apagatam iti tvayā nānutapanīyam | sarvāsām api tathābhāvāt tvad-doṣābhāvād bhāvo’pi mayi nāpalapanīya iti bhāvaḥ | dṛśor añcalam eva raṅga-sthalaṁ tatra sūcyamānāḥ śṛṅgāropayoginyaḥ kalā eva naṭyas tāsāṁ paṭimānaḥ kathyamānaḥ śṛṅgāropakaraṇa-sakala-vastu-jātābhinava-prāvīṇyāni nṭya-cāturyāṇi ca tair manasāṁ prastutatvāt sva-preyasī-citta-rūpa-sakhyānāṁ mohinī tat-tad-āsvādaṁ prāpayya mohayitrīti | vidagdhaś caturaḥ sudhīḥ ity ādayo mānasā guṇā vyañjitāḥ | tathā dṛga-añcala-kalābhir evātra rase sarvaṁ mukhyatayā vakti kiṁ punar mukhyena gauṇatayeti vācikā api sūcitāḥ | nava-ghanākṛtir ity anena śyāma-varṇatvaṁ mahā-rasa-varṣitvaṁ sva-preyasī-rūpa-saudāmanī-ghaṭābhirañjitatvaṁ śyāmatvād rasa-rūpatvāc ca mūrta-śṛṅgāra-rasa-rūpatvaṁ ca dhvanitam | parama-divyeti para-sambandhagā atulya-kelīty ādayo’sādhāraṇāś catvāro guṇāś ca vyañjitāḥ | tathā cāsya śṛṅgāra-cetasy āṣṭi-prākṛtatvān nirdūṣaṇatvaṁ sarva-saṁmānitatvaṁ ca vyañjitam | jagat-trayyām ūrdhvādho-madhyāgra-varti-sarva-lokeṣu yā yuvatyas tāsāṁ bhāgyasya siddhiḥ phala-rūpā | tatra kāsāñcic chravaṇa-mātreṇa kāsāñcid darśana-śravaṇābhyāṁ kāsāñcid darśanāliṅganādibhir apīti | tasya sarva-sukhadatve’pi viśeṣato yuvatiṣu sukhadatvādhikyāc chāntyādi-sarva-rasa-viṣayībhūtatve’pi madhura-rasasyaiva viṣayatādhikyam | yataḥ kāma-keli-kalāsakto rāsa-līlā-viśāradaḥ ity ādi-guṇa-viśiṣṭaḥ sa śānta-dāsa-sakhi-guruṣu madhye na kenāpi svīya-rasa-viṣayīkartuṁ śakyate |

kiṁ ca yuvatīr vinā teṣāṁ guṇānām asampadyamānatvād rasanīyatvāsambhavāc ca tasyāpi sarvābhyaḥ sakāśāt tā eva parama-sukhadā iti tāsām eva bhāgyaṁ phalitatvenātra padye nirdiṣṭam | tataś ca guṇatva-mukhyatvābhyām aṅgāṅgi-bhāvena sthitānāṁ rasānāṁ śrī-kṛṣṇa-śṛṅgārasyaivāṅgitvaṁ vyavasthāpitam | atra pada-dyuti ity ādi-viśeṣaṇair asādhāraṇyena śrī-kṛṣṇa eva viśeṣyatayā bodhyate | ayam udayati mudrā-bhañjanaḥ padminīnām ity ādivat |

nanv atra padye śṛṅgāra-rasālambanda-rūpa-nāyakasya varṇanāt mādhuryākhyo guṇa eva ghaṭayitum ucito na punar oja-ākhyam | yad uktaṁ kāvya-prakāśe—

 āhlādakatvaṁ mādhuryaṁ śṛṅgāre druti-kāraṇam | [kā.pra. 8.3] iti |

 mūrdhni vargāntyagāḥ sparśā aṭa-vargā raṇau laghu |

 āvṛttir madhya-vṛttir vā mādhurye ghaṭanā matā || [kā.pra. 8.9] iti |

tathā—

 dīptyātma-visṛter hetur ojo vīrya-rasa-sthiti | [kā.pra. 8.4] iti |

 yoga ādya-tṛītyābhyām antyayor eṇatulyayoḥ |

 ṭādiḥ śaṣau vṛtti-dairghyaṁ gumpha uddhata ojasi || [kā.pra. 8.10] iti |

ucyate—atra padye smara-parārdha-jetṛtvaṁ, tathā lakṣyādi-sarva-yuvati-cittākarṣaṇa-liṅgena śrī-kṛṣṇasya vaikuṇṭha-nātha-paryanta-sarva-nāyaka-vṛnda-vijetṛtvaṁ ca dṛśyate pada-dyutīty ādibhir viśeṣaṇair asamordhva-guṇodgāribhir mahā-bhaṭair iveti prakaṭasyāpi śṛṅgāra-rasasya sthites tathā ghaṭanā nāsamañjasā iti ||5||

**viṣṇudāsaḥ:** tatra kṛṣṇa iti | aparimita-kalyāṇa-guṇa-gaṇa-ratnākarasyāsmin rase ’tyupayogitvāt pañcaviṁśatir guṇā vakṣyante | tan-madhye’pi mahā-camatkāra-kāriṇo ye mukhyatama-guṇa-katipayās tad-viśiṣṭaḥ śrī-kṛṣṇaḥ saṅkṣepād udāhriyate pada-dyutīti | he śrī-vṛndāvaneśvarī-prāṇa-nātha-caraṇa-pathaika-śaraṇa-bhakta-vṛnda ! jagat-trayī-yuvati-bhāgya-siddhiḥ tri-jagad-vartinyo yāvatyaḥ yuvatyas tāsāṁ yad bhāgyaṁ tasya siddhiḥ phalam ity arthaḥ |

kiṁ-viśiṣṭā ? pada-dyutīti | pada-dyutibhiś caraṇa-suṣamābhir vinirdhutā vividhia-vidhinā niḥśeṣeṇa dhutā kampitā nāśitā smara-parārdhānām asaṅkhya-manmathānāṁ yāni rūpāṇi teṣām uddhatir auddhatyaṁ garvo yayā | anena ruci-ratnam atulya-rūpa-mādhuryaṁ ca sūcitam |

punaḥ katham-bhūtā ? dṛg-añcala-kalā-naṭī-paṭimabhir mano-mohinī dṛg-añcalasya apāṅgasya yā kalā vaidagdhī saiva naṭī nartakī tasyāḥ paṭimabhiḥ cāturībhiḥ śarmādiśatv aruṇa-ghūrṇita-locanāntaḥ-sañcāra-cūrṇita-satī-hṛdayo mukundaḥ || [u.nī. 14.2] ity agre vakṣyamāṇa-rītyā yuvatī-jana-kṣobha-kāri-netra-smitādi-vilāsa-bhaṅgībhir manāṁsi mohayatīti tathā kartari lyuṭ, arthād yuvatīnām | anena nārī-gaṇa-mohanatvaṁ vidagdhatvaṁ ca |

punaḥ kīdṛśī ? sphuran-nava-ghanākṛtiḥ sphuranto virājanto ye nava-ghanā navīna-jaladās teṣām ākṛtir iva ākṛtir mūrtir yasyāḥ parama-snigdha-sundara-śyāma-rūpety arthaḥ | atra meghopamānena nirupadhi karuṇatvaṁ dhvanitam |

punaḥ katham-bhūtā ? parama-divya-līlā-nidhiḥ paramāḥ sarvataḥ śreṣṭhāḥ divyāḥ manoharāś ca yā līlās tāsāṁ nitarāṁ dhīyate’sminn iti nidhir āśrayaḥ parama-divya-līlānāṁ nivāsa ity arthaḥ | kiṁ vā parama-divya-līlā nidhiḥ śevadhiḥ sarvasvaṁ yasyāḥ | etenātulya-kelil-śālitvam uktam | atulya-vaṁśī-svanāṅkitatvaṁ ca ||5||

 —o)0(o—

**|| 1.6-9 ||**

ayaṁ suramyo madhuraḥ sarva-sal-lakṣaṇānvitaḥ |

valīyān nava-tāruṇyo vāvadūkaḥ priyaṁ-vadaḥ ||6 ||

sudhīḥ sa-pratibho dhīro vidagdhaś caturaḥ sukhī |

kṛtajño dakṣiṇaḥ prema-vaśyo gambhīrāmbudhiḥ ||7||

varīyān kīrtimān nārī-mohano nitya-nūtanaḥ |

atulya-keli-saundarya-preṣṭha-vaṁśī-svanāṅkitaḥ ||8||

ity ādayo’sya śṛṅgāre guṇāḥ kṛṣṇasya kīrtitāḥ |

udāhṛtir amīṣāṁ tu pūrvam eva pradarśitā ||9||

**śrī-jīvaḥ :** tatra pūrvokteṣu guṇeṣu rase’smin yogyair guṇair viśiṣṭatayā taṁ darśayati—ayaṁ suramya iti | suramya ity ādi śabdāḥ kecit pūrvānusāriṇaḥ kecit pūrva-rūpiṇaḥ | tatra pūrvo yathā suramyaḥ suramyāṅgaḥ, madhuro ruciraḥ | ruciraḥ ity eva vā pāṭhaḥ | nava-tāruṇyo vayasānvitaḥ ||6|| sudhīr buddhimān | sa-pratibhaḥ pratibhānvitaḥ | dhīraḥ supaṇḍitaḥ | gambhīratāmbudhir gambhīraḥ ||7|| nārī-mohano nārī-gaṇa-manohārī | atulyeti | trijagan-mānasākarṣi-muralī-kala-kūjitaḥ [bha.ra.si. 2.1.42] iti | anye tu pūrva-rūpiṇa eva ||8|| udāhṛtīti | udāhṛtir iti tu prāyikam eva sarva-sal-lakṣaṇānvitaḥ ity ādiṣu rasāntarodāharaṇāni ca tatra dṛśyanta iti | kiṁ tu tāni vaktrantarādikaṁ prayujyātrāpi saṅgamanīyānīti bhāvaḥ | yathā sarva-sal-lakṣaṇānvitatve—

rāgaḥ saptasu hanta ṣaṭsv api śiśor aṅgeṣv alaṁ tuṅgatā

visāras triṣu kharvatā triṣu tathā gambhīratā ca triṣu |

dairghyaṁ pañcasu kiṁ ca pañcasu sakhe samprekṣyate sūkṣmatā

dvātriṁśad-vara-lakṣaṇaḥ katham asau gopeṣu sambhāvyate || [bha.ra.si. 2.1.49] iti |

tad evaṁ pada-dyuti ity ādinā yat saṅkṣipya varṇitaṁ tatraivaite guṇāḥ praveśanīyāḥ | vistara-bhiyā tu na vivriyante ||9||

**viśvanāthaḥ:** kair guṇair viśiṣṭo’yaṁ madhura-rasālambano bhavatīty apekṣāyām āha ayam iti | atra suramyety ādibhiḥ pañcabhir viśeṣaṇaiḥ kāyika-guṇāḥ, vāvadūkaḥ priyaṁvada ity etābhyāṁ vācikāḥ ||6|| sudhīr ity ādibhiś caturdaśabhir mānasāḥ ||7|| varīyastvaṁ sarva-jana-mukhyatvam | kīrtimattvaṁ sarva-loka-gīyamānatvam | nārī-mohanatvaṁ yuvati-manohāritvam | nitya-nūtanatvaṁ draṣṭṛ-jana-prati-kṣaṇa-camatkāritvam ity ete catvāraḥ para-sambandhena bhavantīti para-sambandhagāḥ | kelayaś ca saundaryādi ca preṣṭhāḥ preyasyaś ca vaṁśī-svanaś ca tair atulyair aṅkitaś cihnita ity ekena catvāro’sādhāraṇā guṇā uktāḥ | yad uktam—

līlā-premṇā priyādhikyaṁ mādhuryaṁ veṇu-rūpayoḥ |

ity asādhāraṇaṁ proktaṁ govindasya catuṣṭayam || [bha.ra.si. 2.1.44] ||8||

udāhṛtir iti | tatra tatra rāgaḥ saptasu anta-ṣaṭsv api śiśor aṅgeṣv alaṁ tuṅgatā [bha.ra.si. 2.1.49] ity ādi rasāntara-saṅgatāpi vaktṛ-vācyāvasthā-bhedāṁs tāṁs tān apekṣyātrāpi rase saṅgamayituṁ śakyeti bhāvaḥ ||9||

**viṣṇudāsaḥ:** athāsya guṇāḥ kathyante ayaṁ suramya ity ādi | asya śrī-kṛṣṇasya madhura-rase pañcaviṁśatir guṇāḥ kathitāḥ | ādi-grahaṇād anye’py atad-rasa-yogyā jñeyāḥ | amīṣām udāhṛtir udāharaṇaṁ pūrvam eva rasāmṛta-sindhau prakarṣeṇa pratyekaṁ lakṣaṇa-sahitā darśritāsti | kintv atrāpekṣyatvāt sā cānyatra labdhā ca likhyate | yathā tatra –

(1) **suramyāṅgaḥ –**

ślāghyāṅga-sanniveśo yaḥ suramyāṅgaḥ sa kathyate ||

yathā –

mukhaṁ candrākāraṁ karabha-nibham uru-dvayam idaṁ

bhujau stambhārambhau sarasija-vareṇyaṁ kara-yugam |

kavāṭābhaṁ vakṣaḥ-sthalam aviralaṁ śroṇi-phalakaṁ

parikṣāmo madhyaḥ sphurati murahantur madhurimā || [bha.ra.si. 2.1.45-6]

**(2) ruciraḥ –**

saundaryeṇa dṛg-ānanda-kārī rucira ucyate ||

yathā tṛtīye (bhā.pu. 3.2.13) —

yad dharma-sūnor bata rājasūye

nirīkṣya dṛk-svastyayanaṁ tri-lokaḥ |

kārtsnyena cādyeha gataṁ vidhātur

arvāk-sṛtau kauśalam ity amanyata ||

yathā vā –

aṣṭānāṁ danujabhid-aṅga-paṅkajānām

ekasmin katham api yatra ballavīnām |

lolākṣi-bhramara-tatiḥ papāta tasmān

notthātuṁ dyuti-madhu-paṅkilāt kṣamāsīt || [bha.ra.si. 2.1.52-4]

vidagdha-mādhave (1.17)–

ayaṁ nayana-daṇḍita-pravara-puṇdarika-prabhaḥ

prabhāti nava-jāguda-dyuti-viḍambi-pitāmbaraḥ |

araṇyaja-pariṣkriyā-damita-divya-veśādaro

harin-māṇi-manohara-dyutibhir ujjvalāṅgo hariḥ ||

lalita-mādhave ca (5.23)—

sphuran-maṇi-sarādhikaṁ navatamāla-nīlaṁ harer

udūḍha-nava-kuṅkumaṁ jayati hāri bakṣaḥ-sthalam |

uḍu-stavakitaṁ sadā taḍid-udīrṇa-lakṣmī-bharaṁ

yad abhram iva līlayā sphuṇam adabhram udbhrājate ||

alaṅkāra-kaustubhe ca (8.31)

indīvaraṁ vā dalitāñjanaṁ vā

navāmbudo vā maghavan-maṇir vā |

kṛṣṇasya dhāmnaḥ sadṛśaṁ na kiñcit

tadīya-dhāmeva tadīya-dhāma || (31)

(3) **sarva-sal-lakṣaṇānvitaḥ** –

tanau guṇottham aṅkottham iti sal-lakṣaṇaṁ dvidhā ||

tatra **guṇottham** –

guṇotthaṁ syād guṇair yogo raktatā-tuṅgatādibhiḥ ||

yathā —

rāgaḥ saptasu hanta ṣaṭsv api śiśor aṅgeṣv alaṁ tuṅgatā

visāras triṣu kharvatā triṣu tathā gambhīratā ca triṣu |

dairghyaṁ pañcasu kiṁ ca pañcasu sakhe samprekṣyate sūkṣmatā

dvātriṁśad-vara-lakṣaṇaḥ katham asau gopeṣu sambhāvyate ||

**aṅkottham** –

rekhā-mayaṁ rathāṅgādi syād aṅkotthaṁ karādiṣu ||

yathā —

karayoḥ kamalaṁ tathā rathāṅgaṁ

sphuṭa-rekhāmayam ātmajasya paśya |

pada-pallavayoś ca vallavendra

dhvaja-vajrāṅkuśa-mīna-paṅkajāni || [bha.ra.si. 2.1.47-51]

yadyapy asmin padya-dvaye śiśor iti vallavendreti ca-padābhyāṁ bālyāvasthaiva vyaktāsi, tathāpy eteṣāṁ rāgādīnāṁ aṅkākāra-kamalādīnāṁ ca sarva-daśāsv eva sthāyitvāt –

padāni vyaktam etāni nandasūnor mahātmanaḥ |

lakṣyante hi dhvajāmbhoja-vajrāṅkuśa-yavādibhiḥ || [bhā.pu. 10.30.25]

iti śrī-vraja-devīnāṁ vacanāt pratyuta kaiśore’tisuvyaktatvena parama-śobhanatvād atrāpi tat-tad-guṇa-viśiṣṭaḥ kṛṣṇaḥ paramālambana eveti | evam agre’pi sarvatra yathāyatham ūhyam | govinda-līlāmṛte (16.67, 6) ca—

śaṅkhordhendu-yavāṅkuśair arigadāc chatra-dhvaja-svastikair

yūpābjāsi-halair dhanuḥ-parighakaiḥ śrī-vṛkṣa-mīneṣubhiḥ |

nandyāvarta-cayais tathāṅguli-gatair etair nijair lakṣaṇair

bhātaḥ śrī-puruṣottamatva-gamakaiḥ pāṇī harer aṅkitau ||

cakrārdhenu-yavāṣṭa-koṇa-kalasaiś chatra-trikoṇāmbaraiś

cāpa-svastika-vajra-goṣpada-darair mīnordhvarekhāṅkuśaiḥ |

ambhoja-dhvaja-pakva-jāmbava-phalaiḥ sal-lakṣaṇair aṅkitaaṁ

jīyāt śrī-puruṣottamatva-gamakaiḥ śrī-kṛṣṇa-pāda-dvayam || iti |

(4) **balīyān –**

prāṇena mahatā pūrṇo balīyān iti kathyate ||

yathā –

paśya vindhya-girito’pi gariṣṭhaṁ

daitya-puṅgavam udagram ariṣṭam |

tula-khaṇḍam iva piṇḍitam ārāt

puṇḍarīka-nayano vinunoda ||

yathā vā –

vāmas tāmarasākṣasya bhuja-daṇḍaḥ sa pātu vaḥ |

krīḍā-kandukatāṁ yena nīto govardhano giriḥ || [bha.ra.si. 2.1.60-62]

lalita-mādhave—

vara-keśara-mālayāñcitaś cala-cānūra-camūru-mardanaḥ |

kutukoccala-dhīradīdarad yadu-siṁhaḥ khala-bhoja-kuñjaram || [la.mā. 4.5]

aṣṭādaśa-cchandaḥsu (42) ca—

mallānām ullaṅghya raṅge kara-vicalad-asir yena mañca-prapañce

keśeṣv ākṛṣya kaṁso vighaṭita-mukuṭaṁ vighna-hetur nijaghne |

sa tvaṁ sattvādhirāja sphurad-uru-karuṇāḍambarālambi-cetāḥ

pātād duḥkhābdhipātād yadu-kula-kamaloddaṇḍa-caṇḍa-dyutir mām ||

(5) **vayasānvitaḥ –**

vayaso vividhatve’pi sarva-bhakti-rasāśrayaḥ |

dharmī kiśora evātra nitya-nānā-vilāsavān ||

yathā –

tadātvābhivyaktīkṛta-taruṇimārambha-rabhasaṁ

smita-śrī-nirdhūta-sphurad-amala-rākā-pati-madam |

darodañcat-pañcāśuga-nava-kalā-meduram idaṁ

murārer mādhuryaṁ manasi madirākṣīr madayati || [bha.ra.si. 2.1.63-64]

(6) **vāvadūkaḥ** –

śruti-preṣṭhoktir akhila-vāg-guṇānvita-vāg api |

iti dvidhā nigadito vāvadūko manīṣibhiḥ ||

tatra ādyo, yathā –

aśliṣṭa-komala-padāvali-mañjulena

pratyakṣa-rakṣa-rada-manda-sudhā-rasena |

sakhyaḥ samasta-jana-karṇa-rasāyanena

nāhāri kasya hṛdayaṁ hari-bhāṣitena || [bha.ra.si. 2.1.72-73]

vidagdha-mādhave—

ekaṁ prayāti paricarya cakora-rājī

candraṁ priye nija-manoratha-pūra-pūrtim |

candrāvalī kim u mamākṣi-cakorayos tvaṁ

prītiṁ dvayor api na dhāsyati sevyamānā || [vi.mā. 4.20]

tatraiva—

labdhaṁ mām avalokya tanvi purato romālir abhyudgatā

netre padya-vidhiṁ kṣaraj-jala-bharaiḥ prītyārpayāñ cakratuḥ |

vakṣaś ca skhalad-uttarīyam adiśad divyāsanaṁ sambhramād

vāmāyās tava dakṣiṇaḥ parikaro diṣṭyādya vṛtto mayi || [vi.mā. 7.11]

alaṅkāra-kaustubhe ca—

tava navaka-śirīṣa-tulyam aṅgaṁ

kamala-samaṁ mukha-maṇḍalaṁ rādhe |

vacanam api sudhā-samānam

etat katham aśani-pratimaṁ mano babhūva || [a.kau. 8.5]

tatraiva—

śirīṣa-puṣpād api komalāni rādhe

tavāṅgāni kuraṅga-netre |

stana-dvayaṁ te hṛdayasya śiṣyaṁ

kāṭhinyam uccair yad idaṁ bibharti || [a.kau. 10.1]

tatraiva—

haṁsīva yāsi mada-medura-manda-mandam

ālokyase sa-cakitaṁ hariṇāṅganeva |

āhāṣase mṛdu-kalaṁ lalite pikīva

lakṣmīṁ bibharṣi sarasaś ca vanasya ca tvam || [a.kau. 10.3]

**dvitīyo**, yathā –

prativādi-citta-parivṛtti-paṭur

jagad-eka-saṁśaya-vimarda-karī |

pramitākṣarādya-vividhārthamayī

hari-vāg iyaṁ mama dhinoti dhiyaḥ || [bha.ra.si. 2.1.74]

vidagdha-mādhave—

yathārtheyaṁ vāṇī tava cakita-sāraṅga-nayane

suvarṇālaṅkāro madhurayati yat te śruti-yugam |

mukhendor antas te bahir api suvarṇa-cyutir iyaṁ

mama śrotra-dvandvaṁ nayana-yugalaṁ cākulayati || [vi.mā. 4.10[

lalita-mādhave ca—

 cakrāṅkitasya nirmala-

malayaja-pariśīlino maṇiṁ dadhataḥ |

kṛṣṇa-bhujagasya subhage

kṛṣṇa-bhujasya ca gato bhedaḥ || [la.mā. 10.23]

dāna-keli-kaumudyāṁ ca—

aravinda-dṛśām apaścimā

tvam apūrvā bahu-rūpa-līlayā |

kapaṭodghaṭanād adakṣiṇā

na kathaṁ bhavitāsy anuttarā || [dā.ke.kau. 47]

(7) **priyaṁvadaḥ** –

jane kṛtāparādhe’pi sāntva-vādī priyaṁvadaḥ ||

yathā –

kṛta-vyalīke’pi na kuṇḍalīndra

tvayā vidheyā mayi doṣa-dṛṣṭiḥ |

pravāsyamāno’si surārcitānāṁ

paraṁ hitāyādya gavāṁ kulasya || [bha.ra.si. 2.1.70-71]

atra lakṣaṇe’pi-śabdena kaimutyaṁ dyotayitvā kṛtāparādhasyānaikāntatvaṁ sūcitam |

(8) **sat-pratibha** eva pratibhānvitaḥ **–**

sadyo navanavollekhi-jñānaṁ syāt pratibhānvitaḥ ||

yathā padyāvalyāṁ (283) –

vāsaḥ samprati keśava kva bhavato mugdhekṣaṇe nanv idaṁ

vāsaṁ brūhi śaṭha prakāma-subhage tvad-gātra-saṁsargataḥ |

yāminyām uṣitaḥ kva dhūrta vitanur muṣṇāti kiṁ yāminī

śaurir gopa-vadhūṁ chalaiḥ parihasann evaṁvidhaiḥ pātu vaḥ || [bha.ra.si. 2.1.82-83]

padyāvalyām anyad api, yathā—

asmin kuñje vināpi pracalati pavanaṁ vartate ko’pi nūnaṁ

paśyāmaḥ kiṁ na gatvety anusarati gaṇe bhīta-bhīte’rbhakāṇām |

tasmin rādhāsakho vaḥ sukhayatu vilasan krīḍayā kaiṭabhārir

vyātanvāno mṛgāri-pravala-ghuraghurārāva-raudroccanādān || [padyā. 200]

(9) **dhīra** eva dhṛtimān –

pūrṇa-spṛhaś ca dhṛtimān śāntaś ca kṣobha-kāraṇe ||

tatra **ādyo** –

svīkurvann api nitarāṁ yaśaḥ-priyatvaṁ

kaṁsārir magadha-pater vadha-prasiddhām |

bhīmāya svayam atulām adatta kīrtiṁ

kiṁ lokottara-guṇa-śālinām apekṣyam ||

**dvitīyo**, yathā –

ninditasya dama-ghoṣa-sūnunā

sambhrameṇa munibhiḥ stutasya ca |

rājasūya-sadasi kṣitīśvaraiḥ

kāpi nāsya vikṛtir vitarkitā || [bha.ra.si. 2.1.117-119]

(10) **vidagdhaḥ –**

kalā-vilāsa-digdhātmā vidagdha iti kīrtyate ||

yathā —

gītaṁ gumphati tāṇḍavaṁ ghaṭayati brūte prahelī-kramaṁ

veṇuṁ vādayate srajaṁ viracayaty ālekhyam abhyasyati |

nirmāti svayam indrajāla-paṭalīṁ dyūte jayaty unmadān

paśyoddāma-kalā-vilāsa-vasatiś citraṁ hariḥ krīḍati || [bha.ra.si. 2.1.84-85]

padyāvalyām –

cūḍā-cumbita-cāru-candra-kacayaṁ cāmīkarābhāmbaraṁ

karṇottaṁsita-karṇikāra-kusumaṁ kandarpa-kallolitam |

vaṁśī-vādana-vāvadūka-vadanaṁ vakrī-bhavad-vīkṣaṇaṁ

bhāgyaṁ bhaṅgura-madhyamāḥ pariṇataṁ kuñjāntaraṁ bjejire || [padyāvalī 289]

(11) **caturaḥ –**

caturo yugapad-bhūri-samādhāna-kṛd ucyate ||

yathā –

pārāvatī-viracanena gavāṁ kalāpaṁ

gopāṅganā-gaṇam apāṅga-taraṅgitena |

mitrāṇi citratara-saṅgara-vikrameṇa

dhinvann ariṣṭa-bhayadena harir vireje || [bha.ra.si. 2.1.86-87]

(12) **sukhī –**

bhoktā ca duḥkha-gandhair apy aspṛṣṭaś ca sukhī bhavet ||

tatra **ādyo**, yathā –

ratnālaṅkāra-bhāras tava dhana-damanor ājya-vṛttyāpy alabhyaḥ

svapne dambholi-pāṇer api duradhigamaṁ dvāri tauryatrikaṁ ca |

pārśve gaurī-gariṣṭhāḥ pracura-śaśi-kalāḥ kānta-sarvāṅga-bhājaḥ

sīmantinyaś ca nityaṁ yaduvara bhuvane kas tvad-anyo’sti bhogī ||

**dvitīyo**, yathā –

na hāniṁ na mlāniṁ nija-gṛha-kṛtya-vyasanitāṁ

na ghoraṁ nodghūrṇāṁ na kila kadanaṁ vetti kim api |

varāṅgībhiḥ sāṅgīkṛta-suhṛd-anaṅgābhir abhito

harir vṛndāraṇye param aniśam uccair viharati || [bha.ra.si. 2.1.145-147]

(13) **kṛtajñaḥ –**

kṛtajñaḥ syād abhijño yaḥ kṛta-sevādi-karmaṇām ||

yathā mahābhārate –

ṛṇam etat pravṛddhaṁ me hṛdayān nāpasarpati |

yad govindeti cukrośa kṛṣṇā māṁ dūra-vāsinam ||

yathā vā –

anugatim ati-pūrvaṁ cintayann ṛkṣa-mauler

akuruta bahumānaṁ śaurir ādāya kanyām |

katham api kṛtam alpaṁ vismaren naiva sādhuḥ

kim uta sa khalu sādhu-śreṇi-cūḍāgra-ratnam || [bha.ra.si. 2.1.91-93]

(14) **dakṣiṇaḥ** —

sauśīlya-saumya-carito dakṣiṇaḥ kīrtyate budhaiḥ ||

yathā —

bhṛtyasya paśyati gurūn api nāparādhān

sevāṁ manāg api kṛtāṁ bahudhābhyupaiti |

āviṣkaroti piśuneṣv api nābhyasūyāṁ

śīlena nirmala-matiḥ puruṣottamo’yam || [bha.ra.si. 2.1.137-138]

(15) **prema-vaśyaḥ** –

priyatva-mātra-vaśyo yaḥ prema-vaśyo bhaved asau ||

yathā śrī-daśame (10.80.19) —

sakhyuḥ priyasya viprarṣer aṅga-saṅgāti-nirvṛtaḥ |

prīto vyamuñcad adhvindūn netrābhyāṁ puṣkarekṣaṇaḥ ||

yathā vā tatraiva (10.9.18) —

sva-mātuḥ svinna-gātrāyā visrasta-kavara-srajaḥ |

dṛṣṭvā pariśramaṁ kṛṣṇaḥ kṛpayāsīt sva-bandhane || [bhā.pu. 2.1.153-155]

padminyās te sumukhi parama-prema-saurabhya-pūro

dūrotsarpi mad-avadhi mudā kṛṣṇa-bhṛṅgena bheje |

ākrānto’yaṁ tava nava-mukhāmbhoja-mādhvika-pāna-

pratyāśābhis tad-avadhi ruvan saṁbhramī bambhramīti || [vi.mā. 3.52]

iti vidagdha-mādhavīya-padyam apy atra jñeyam |

(16) **gambhīratāmbudhir** eva gambhīraḥ—

durvibodhāśayo yas tu sa gambhīraḥ itīryate ||

yathā –

vṛndāvane varātiḥ stutibhir nitarām upāsyamāno’pi |

śakto na harir vidhinā ruṣṭas tuṣṭo’thavā jñātum ||

yathā vā –

unmado’pi harir navya-rādhā-praṇaya-sīdhunā |

abhijñenāpi rāmeṇa lakṣito’yam avikriyaḥ || [bhā.pu. 2.1.114-116]

(17) **varīyān —**

sarveṣām ati-mukhyo yaḥ sa varīyān itīryate ||

yathā —

brahmann atra puru-dviṣā saha puraḥ pīṭhe niṣīda kṣaṇaṁ

tuṣṇīṁ tiṣṭha surendra cāṭubhir alaṁ vārīśa dūrībhava |

ete dvāri muhuḥ kathaṁ sura-gaṇāḥ kurvanti kolāhalaṁ

hanta dvāravatī-pater avasaro nādyāpi niṣpadyate || [bhā.pu. 2.1.174-5]

(18) **kīrtimān** –

sādguṇyair nirmalaiḥ khyātaḥ kīrtimān iti kīrtyate ||

yathā –

tvad-yaśaḥ-kumuda-bandhu-kaumudī

śubhra-bhāvam abhito nayanty api |

nandanandana kathaṁ nu nirmame

kṛṣṇa-bhāva-kalilaṁ jagat-trayam ||

yathā vā lalita-mādhave (5.18) –

bhītā rudraṁ tyajati girijā śyāmam aprekṣya kaṇṭhaṁ

śubhraṁ dṛṣṭvā kṣipati vasanaṁ vismito nīla-vāsāḥ |

kṣīraṁ matvā śrapayati yamī-nīram ābhīrikotkā

gīte dāmodara-yaśasi te vīṇayā nāradena || [bhā.pu. 2.1.158-160]

ayam api virodhālaṅkāra eva | **nārī-mohana** eva (19) nārī-gaṇa-manohārī—

nārī-gaṇa-mano-hārī sundarī-vṛnda-mohanaḥ ||

yathā śrī-daśame (10.90.26) —

śruta-mātro’pi yaḥ strīṇāṁ prasahyākarṣate manaḥ |

urugāyorugīto vā paśyantīnāṁ ca kiṁ punaḥ ||

yathā vā —

tvaṁ cumbako’si mādhava loha-mayī nūnam aṅganā-jātiḥ |

dhāvati tatas tato’sau yato yataḥ krīḍayā bhramasi || [bhā.pu. 2.1.166-168]

dara-vicalita-bālyā vallabhā bāndhavānāṁ

viharasi bhuvane tvaṁ patyur āmoda-pātri

ahaha paśupa-rāmā kāmino mohanatvaṁ

tvam api yad amunāntar bāḍham unmāditāsi || [vi.mā. 2.13]

**iti** vidagdha-mādhavīya-padyam apy atra jñeyam | dāna-keli-kaumudyāṁ ca—

samasta-jagatībhuvāṁ mṛga-dṛśām abhīṣṭāśiṣaḥ

samartham abhipūraṇe kimapi dolayan dor-yugam |

asau kulaja-vallavī-madana-vedanonmādana-

vrata-praṇayinorasā rasika-maulir udbhāsate || [dā.ke.kau. 27]

alaṅkāra-kaustubhe ca—

 śravasoḥ kuvalayam akṣṇor añjanam uroaso mahendra-maṇi-dāma |

 gokula-kula-ramaṇīnāṁ maṇḍanam akhilaṁ harir jayati || [a.kau. 8.43]

(20) **nitya-nūtanaḥ** –

sadānubhūyamāno’pi karoty ananubhūtavat |

vismayaṁ mādhurībhir yaḥ sa prokto nitya-nūtanaḥ ||

yathā prathame (1.11.34) —

yadyapy asau pārśva-gato raho-gatas

tathāpi tasyāṅghri-yugaṁ navaṁ navam |

pade pade kā virameta tat-padāc

calāpi yac chrīr na jahāti karhicit ||

yathā vā lalita-mādhave (1.52) —

kulavara-tanu-dharma-grāva-vṛndāni bhindan

sumukhi niśita-dīrghāpāṅga-ṭaṅka-cchaṭābhiḥ |

yugapad ayam apūrvaḥ kaḥ puro viśva-karmā

marakata-maṇi-lakṣair goṣṭha-kakṣāṁ cinoti || [bha.ra.si. 2.1.184-186]

(21) **atulya-saundaryāṅkita** eva asamānordhva-rūpa-śrī-vismāpita-carācaraḥ—

yathā tṛtīye (3.2.12)—

yan martya-līlaupayikaṁ sva-yoga-

māyā-balaṁ darśayatā gṛhītam |

vismāpanaṁ svasya ca saubhagarddheḥ

paraṁ padaṁ bhūṣaṇa-bhūṣaṇāṅgam ||

śrī-daśame ca (10.29.40) —

kā stry aṅga te kala-padāyata-mūrcchitena

saṁmohitā’ryapadavīṁ na calet trilokyām |

trailokya-saubhagam idaṁ ca nirīkṣya rūpaṁ

yad go-dvija-druma-mṛgān pulakāny abibhrat ||

yathā vā, lalita-mādhave (8.34) —

aparikalita-pūrvaḥ kaś camatkāra-kārī

sphurati mama garīyān eṣa mādhurya-pūraḥ |

ayam aham api hanta prekṣya yaṁ lubdha-cetāḥ

sarabhasam upabhoktuṁ kāmaye rādhikeva || [bha.ra.si. 2.1.215-217]

vidagdha-mādhave ca—

vahantī mañjiṣṭhāruṇita-tanu-sūtrojjvala-rucīn

nakhāṅkān khelormi-skhalita-śikhi-pakṣāvalir iyam |

sphuran-muktā-tulyair alaghu-ghana-gharmāmbubhir alaṁ

samṛddha me medham madhumathana-mūrtir madayati || [bha.ra.si. 7.47]

lalita-mādhave evānyad api—

udgīrṇādbhuta-mādhurī-parimalasyābhīra-līlasya me

dvaitaṁ hanta samīkṣayan muhur asau citrīyate cāraṇaḥ

cetaḥ keli-kutūhalottaralitaṁ satyaṁ sakhe māmakaṁ

yasya prekṣya svarūpatāṁ vraja-vadhū-sārūpyam anvicchati || [la.mā. 4.19]

(22) **atulya-preṣṭhāṅkita** eva atulya-madhura-prema-maṇḍita-priya-maṇḍalaḥ—

yathā śrī-daśame (10.31.15) —

aṭati yad bhavān ahni kānanaṁ

truṭir yugāyate tvām apaśyatām |

kuṭila-kuntalaṁ śrī-mukhaṁ ca te

jaḍa udīkṣitāṁ pakṣma-kṛt dṛśām ||

yathā vā —

brahma-rātri-tatir apy agha-śatro

sā kṣaṇārdhavad agāt tava saṅge |

hā kṣaṇārdham api vallavikānāṁ

brahma-rātri-tativad virahe’bhūt || [bha.ra.si. 2.1.211-212]

vidagdha-mādhave ca—

pīḍābhir nava-kāla-kūṭa-kaṭutā-garvasya nirvāsano

nisyandena mudāṁ sudhā-madhurimāhaṅkāra-saṅkocanaḥ

premā sundari nanda-nandana-paro jāgarti yasyāntare

jñāyante sphuṭam asya vakra-madhurās tenaiva vikrāntayaḥ || [vi.mā. 2.19]

padyāvalyāṁ ca—

dhairyaṁ nāma-parigrahe’pi jaghane yady aṁśukālambanaṁ

gopīnāṁ ca vivecanaṁ nidhuvanārambhe raho-mārgaṇam |

sādhvī-sac-caritaṁ vilāsa-viratau patyur gṛhānveṣaṇaṁ

tat tad raurava-rakṣaṇaṁ muraripor vaṁśī-ravāpekṣaṇam || [padyā. 154]

tatraiva—

vilokya kṛṣṇaṁ vraja-vāma-netrāḥ

sarvendriyāṇāṁ nayanatvam eva |

ākarṇya tad-veṇu-nināda-bhaṅgīm

aicchan punas tāḥ śravaṇatvam eva || [padyā. 155]

tatraiva—

murāriṁ paśyantyāḥ sakhi sakalam aṅgaṁ na nayanaṁ

kṛtaṁ yac chṛṇvantyāḥ hari-guṇa-gaṇaṁ śrotra-nicitam |

samaṁ tenālāpaṁ sapadi racayantyā mukham ayaṁ

vidhātur naivāyaṁ ghaṭan-paripāṭī-madhurimā || [padyā. 235]

tatraiva amarau ca—

na jāne sammukhāyāte

priyāṇi vadati priye |

prayānti mama gātrāṇi

śrotratāṁ kim u netratām || [padyā. 234, amaru 64]

(24) **atulya-vaṁśī-svanāṅkita** eva trijagan-mānasākarṣi-muralī-kala-kūjitaḥ |

yathā śrī-daśame (10.33.15) –

savanaśas tad-upadhārya sureśāḥ

śakra-śarva-parameṣṭhi-purogāḥ |

kavaya ānata-kandhara-cittāḥ

kaśmalaṁ yayur aniścita-tattvāḥ ||213||

yathā vā vidagdha-mādhave (1.26) —

rundhann ambu-bhṛtaś camatkṛti-paraṁ kurvan muhus tumburuṁ

dhyānād antarayan sanandana-mukhān vismerayan vedhasam |

autsukyāvalibhir baliṁ caṭulayan bhogīndram āghūrṇayan

bhindann aṇḍa-kaṭāha-bhittim abhito babhrāma vaṁśī-dhvaniḥ ||

[bha.ra.si. 2.1.213-4]

govinda-virudāvalau—

tava muralī-dhvanir amarī

kāmāmbudhi-vṛddhi-śubhrāṁśuḥ |

acaṭula-gokula-kulajā

dhariyāmbudhi-pāna-kumbhajo jayati || [go.vi. 4]

tatraiva—

buddhīnāṁ parimohanaḥ kila hriyām uccāṭanaḥ stambhano

dharmodagra-bhiyāṁ manaḥ-karaṭināṁ vaśyatva-niṣpādanaḥ |

kālinīd-kalahaṁsa hanta vapuṣām ākarṣaṇaḥ subhruvāṁ

jīyād vaiṇava-pañcama-dhvani-mayo mantrādhirājaḥ stavaḥ || [go.vi. 12]

tatraiva—

raṇati hare tava veṇau

nāryo danujāś ca kampitāḥ khinnāḥ |

vanam anapekṣita-dayitāḥ

kara-bālān projjhya dhāvanti || [go.vi. 20]

tatraiva—

sambhrāntaiḥ saṣaḍaṅga-pātam abhito vedair mudā vanditā

sīmantopari gauravād upaniṣad-devībhir apy arpitā |

ānamraṁ praṇavena ca praṇayato hṛṣṭātmanābhiṣṭutā

mṛdvī te muralī-rutir muraripo śarmāṇi nirmātu naḥ || [go.vi. 37]

tatraiva—

tava kṛṣṇa keli-muralī

hitam ahitaṁ ca sphuṭaṁ vimohayati |

ekaṁ sudhormi-suhṛdā

viṣa-viṣameṇāparaṁ dhvaninā || [go.vi. 38]

evaṁ pūrvaṁ rasāmṛta-dhṛta-guṇānāṁ madhye pañcaviṁśati-guṇā atra likhitāḥ, kintu ādi-grahaṇād anye’pi tatra dhṛtāḥ katicid guṇā likhyante | tatra

(1) **tejasā yutaḥ—**

tejo dhāma prabhāvaś cety ucyate dvividhaṁ budhaiḥ ||

tatra dhāma – dīpti-rāśir bhaved dhāma ||

yathā –

ambara-maṇi-nikurambaṁ viḍambayann api marīci-kulaiḥ |

hari-vakṣasi ruci-niviḍe maṇirāḍ ayam uḍur iva sphurati || [bha.ra.si. 2.1.55-57]

alaṅkāra-kaustubhe (5.3)

ālokaḥ sakhi loka-locana-mudām udrekam udbhāvayan

soma-stoma-nidāgha-dhāma-nivaha-pradyota-sadyo-haraḥ |

meghe māghavane maṇāv api ghṛṇā-nirvāhako nīlimā

sāmānādhikaraṇām atra kim aho citraṁ tamas tejasoḥ ||3||

lalita-mādhave (5.22)—

jīyād uccair akhila-taruṇī-maṇḍalākṛṣṭi-vidyā-

vaidagdhīnāṁ nidhir anavadhir yādavāmbhodhi-candraḥ |

saṁgrāmāntaḥpura-bhuvi puro hanta yaṁ prekṣya dūrād

astrīloko’py atanu-cakitaḥ strī-svarūpaṁ bibharti ||

(2) **vividhādbhuta-bhāṣāvit –**

vividhādbhuta-bhāṣāvit sa prokto yas tu kovidaḥ |

nānā-deśyāsu bhāṣāsu saṁskṛte prākṛteṣu ca ||

yathā –

vraja-yuvatiṣu śauriḥ śaurasenīṁ surendre

praṇata-śirasi saurīṁ bhāratīm ātanoti |

ahaha paśuṣu kīreṣv apy apabhraṁsa-rūpāṁ

katham ajani vidagdhaḥ sarva-bhāṣāvalīṣu || [bha.ra.si. 2.1.65-66]

(3) **dakṣaḥ –**

duṣkare kṣipra-kārī yas taṁ dakṣaṁ paricakṣate ||88||

yathā śrī-daśame (10.59.17) —

yāni yodhaiḥ prayuktāni

śastrāstrāṇi kurūdvaha |

haris tāny acchinat tīkṣṇaiḥ

śarair ekaika-śastribhiḥ ||89||

 yathā vā –

aghahara kuru yugmībhūya nṛtyaṁ mayaiva

tvam iti nikhila-gopī-prārthanā-pūrti-kāmaḥ |

atanuta gati-līlā-lāghavormiṁ tathāsau

dadṛśur adhikam etās taṁ yathā sva-sva-pārśve || [bha.ra.si. 2.1.88-90]

(4) **deśa-kāla-supātrajñaḥ** –

deśa-kāla-supātrajñas tat-tad-yogya-kriyā-kṛtiḥ ||

yathā –

śaraj-jyotsnā-tulyaḥ katham api paro nāsti samayas

trilokyām ākṛīḍaḥ kvacid api na vṛndāvana-samaḥ |

na kāpy ambhojākṣī vraja-yuvati-kalpeti vimṛśan

mano me sotkaṇṭhaṁ muhur ajani rāsotsava-rase || [bha.ra.si. 2.1.98-99]

(5) tatra **śobhā** –

nīce dayādhike spardhā śauryotsāhau ca dakṣatā |

satyaṁ ca vyaktim āyāti yatra śobheti tāṁ viduḥ ||

yathā –

svarga-dhvaṁsaṁ vidhitsur vraja-bhuvi kadanaṁ suṣṭhu vīkṣyātivṛṣṭyā

nīcān ālocya paścān namuci-ripu-mukhānūḍha-kāruṇya-vīciḥ |

aprekṣya svena tulyaṁ kam api nija-ruṣām atra paryāpti-pātraṁ

bandhūn ānandayiṣyann udaharatu hariḥ satya-sandho mahādrim ||

[bha.ra.si. 2.1.253-4]

(6) atha **vilāsaḥ** –

vṛṣabhasyeva gambhīrā gatir dhīraṁ ca vīkṣaṇam |

sa-smitaṁ ca vaco yatra sa vilāsa itīryate ||

yathā –

malla-śreṇyām avinayavatīṁ mantharāṁ nyasya dṛṣṭiṁ

vyādhunvāno dvipa iva bhuvaṁ vikramāḍambareṇa |

vāg-ārambhe smita-parimalaiḥ kṣālayan mañca-kakṣāṁ

tuṅge raṅga-sthala-parisare sārasākṣaḥ sasāra || [bha.ra.si. 2.1.255-6]

(7) **mādhuryam** –

tan mādhuryaṁ bhaved yatra ceṣṭādeḥ spṛhaṇīyatā ||

yathā –

varām adhyāsīnas taṭa-bhuvam avaṣṭambha-rucibhiḥ

kadambaiḥ prālambaṁ pravalita-vilambaṁ viracayan |

prapannāyām agre mihira-duhitus tīrtha-padavīṁ

kuraṅgī-netrāyāṁ madhu-ripur apāṅgaṁ vikirati || [bha.ra.si. 2.1.257-8]

(8) **lalitam –**

śṛṅgāra-pracurā ceṣṭā yatra taṁ lalitaṁ viduḥ ||

yathā—

vidhatte rādhāyāḥ kuca-mukulayoḥ keli-makarīṁ

kareṇa vyagrātmā sarabhasam asavyena rasikaḥ |

ariṣṭe sāṭopaṁ kaṭu ruvati savyena vihasann

udañcad-romāñcaṁ racayati ca kṛṣṇaḥ parikaram || [bha.ra.si. 2.1.267-8] ||6-9||

 —o)0(o—

**|| 1.10 ||**

pūrvokta-dhīroddāttādi-catur-bhedasya tasya tu |

patiś copapatiś ceti prabhedāv iha viśrutau ||10||

**śrī-jīvaḥ :** pūrvokta-dhīroddāteti | tathā hi—

gambhīro vinayī kṣantā karuṇaḥ sudṛḍha-vrataḥ |

akatthano gūḍha-garvo dhīrodāttaḥ susattva-bhṛt || [bha.ra.si. 2.1.226]

vidagdho nava-tāruṇyaḥ parihāsa-viśāradaḥ |

niścinto dhīra-lalitaḥ syāt prāyaḥ preyasī-vaśaḥ || [bha.ra.si. 2.1.230]

śama-prakṛtikaḥ kleśa-sahanaś ca vivecakaḥ |

vinayādi-guṇopeto dhīra-śānta udīryate || [bha.ra.si. 2.1.233]

mātsaryavān ahaṅkārī māyāvī roṣaṇaś calaḥ |

vikatthanaś ca vidvadbhir dhīroddhata udāhṛtaḥ || [bha.ra.si. 2.1.236] iti |

patiś copapatiś ceti | patiḥ pura-vanitānām | dvitīyo vraja-vanitānām | vakṣyate hi svayam eva—

laghutvam atra yat proktaṁ tat tu prākṛta-nāyake |

na kṛṣṇe rasa-niryāsa-svādārtham avatārini || [u.nī. 1.21] iti |

prācāṁ matenāpi saṅgamayiṣyate—

neṣṭā yad aṅgini rase kavibhir paroḍhā

tad gokulāmbujadṛśāṁ kulam antarena |

āśāṁsayā rasavidher avatāritānāṁ

kaṁsāriṇā rasikamaṇḍalaśekhareṇa || [u.nī. 5.3] iti |

kiṁ ca yad idaṁ skanda-purāṇam upalakṣyāgama-pramāṇena lakṣyate—

vṛndāraṇye viharatā sadā rāsādi-vibhramaiḥ |

hariṇā vraja-devīnāṁ viraho’sti na karhicit || [u.nī. 15.186] iti |

atra ca anādita eva tāsāṁ kṛṣṇena sambandhaḥ kadācid api nānyeneti pratipadyate dūratas tāvat paty-antaram | yenāsu tasyaupapatyaṁ sambhāvyam | tathāpy avatāra-līlām adhikṛtya kṛte’tra granthe śrī-rādhādiṣu tad evopakramya vaktavyam iti yuktam eva pati-pratiyogitvenopapatiś cety atidiśyate ||10||

**viśvanāthaḥ:** atra rase ālambanasya nāyakasyāsya kiyanto bhedā ity apekṣāyām āha pūrvokteti | pūrvoktā dhīrodāttādayaś catvāro bhedā yasya sa tasya śrī-kṛṣṇasya iha rase ptaiś ca upapatiś ca prabhedau ||10||

**viṣṇudāsaḥ:** atha prakṛtam anusarāmaḥ | pūrvokteti | pūrvaṁ tatraiva—

 sa punaś caturvidhaḥ syād dhīrodāttaś ca dhīra-lalitaś ca |

 dhīra-praśānta-nāmā tathaiva dhīrodhattaḥ kathitaḥ ||

 bahuvidha-guṇa-kriyāṇām āspada-bhūtasya padmanābhasya |

 tat-tal-līlā-bhedād virudhyate na hi caturvidhatā || [bha.ra.si. 2.1.224-225]

ity uktasya caturbhedasya viśrutau khyātau iha madhura-rase ||10||

 —o)0(o—

**|| 1.11-12 ||**

tatra **patiḥ—**

uktaḥ patiḥ sa kanyāyā yaḥ pāṇi-grāhako bhavet ||11||

yathā—

rukmiṇaṁ yudhi vijitya rukmiṇīṁ

dvārakām upagamayya vikramī |

utsavocchalita-paura-maṇḍalaḥ

puṇḍarīka-nayanaḥ kare’grahīt ||12||

**śrī-jīvaḥ :** *na kim api ||*11-12||

**viśvanāthaḥ:** patitvaṁ pura-sundarīṣu | viprāgni-sākṣikaṁ prasiddham iti prathamaṁ tatraiva udāharati ruktmiṇam iti | padya-dvayaṁ draupadīṁ prati subhadrā-sakhyāḥ kasyāścid uktiḥ ||11-12||

**viṣṇudāsaḥ:** rukmiṇam iti | śrī-rukmiṇī-haraṇa-vārtāṁ sāmānyato loka-ravaiḥ śrutvā śrī-yudhiṣṭhireṇa preṣitasya punas tatratya-niścaya-tattvaṁ jñātvā gatasya vārtā-harasya taṁ prati nivedanam |utsavenocchalitā ānandenotpullāḥ paurāḥ | te tad-rājāḥ [Pāṇ 4.1.174] ity aṇ | purānāṁ rājānas teṣāṁ maṇḍalaḥ samūho yasmāt | atra padye dhīroddhata-dhīrodāttāv udāhṛtau | atra yudhi vijityeti ca pada-dvayena dhīroddhata-nāyakasya sarva eva guṇāḥ kathitāḥ | tān vinā jayāder asambhavāt | atra sapatna-jayo na bhavatu, mamaiva bhavatv iti spṛhayā mātsaryam | ahaṅkāraś cānenaiva jñeyaḥ | taṁ vinā yuddhe pravartanādy-asambhavāc ca |

patyur balaṁ śarāsāraiś channaṁ vīkṣya su-madhyamā |

sa-vrīḍam aikṣat tad-vaktraṁ bhaya-vihvala-locanā || [bhā.pu. 10.54.4]

iti śrī-bhāgavata-rītyā śrī-rukmiṇyā bhaya-cakita-ramya-mukha-didṛkṣayā prathamaṁ tāvat samyak sva-śakty-aprakaṭanād ātmano’vadhyo’pi tasmin khaḍgaṁ gṛhītvā tad-vadhopakramāc ca māyāvitvam | vikramīti viśeṣaṇena roṣa-cāñcalyātma-ślāghanāni ca vyaktāni | dvārakām upagamayya kare’grahīd ity ādinā dhīrodāttasya guṇāḥ sūcitāḥ | tatra dvāraketi sapatnānāṁ nirjayatvāt tatraiva kutrāpi deśe pāṇi-grahaṇasya sambhave’pi yad dvārakānayanaṁ pitrāder apekṣayeti vinayaḥ | vijitveti na tu ghātayitveti vadhyasya paramāparādhino’pi rukmiṇo vadhād uparamāt kṣantṛtvaṁ karuṇatvaṁ coktam | tatra rukmiṇi kṣamā, rukmiṇyāṁ tu dayā |

dṛṣṭvā bhrātṛ-vadhodyogaṁ rukmiṇī bhaya-vihvalā |

patitvā pādayor bhartur uvāca karuṇaṁ satī ||

yogeśvarāprameyātman deva-deva jagat-pate |

hantuṁ nārhasi kalyāṇa bhrātaraṁ me mahā-bhuja ||

tayā paritrāsa-vikampitāṅgayā

śucāvaśuṣyan-mukha-ruddha-kaṇṭhayā |

kātarya-visraṁsita-hema-mālayā

gṛhīta-pādaḥ karuṇo nyavartata || [bhā.pu. 10.54.32-34]

iti śrī-bhāgavata-padya-traye tasyāḥ sa-vaiklavya-vacanāt śrī-kṛṣṇasya ca tato nivṛttitvāc ca |

tām ānayiṣya unmathya rājanyāpasadān mṛdhe |

mat-parām anavadyāṅgīm edhaso 'gni-śikhām iva || [bhā.pu. 10.53.3]

iti śrī-bhāgavatānusāreṇa satya-pratijñatvāt sudṛḍha-vratatvam | svayam etāvān mahā-mahimo’pi tatrātma-ślāghā-rāhityād akatthanatvam | nija-vidhitsitasya karmaṇaḥ svīyair apy atarkaṇād gāmbhīryaṁ susattva-bhṛttvam suṣṭhu balavattvam | tat tu spaṣṭam eva paraḥ-parārdhānāṁ mahā-balināṁ jarāsandhādīnāṁ rājñāṁ samyak parābhavādi-vidhānāt | aparimita-nānā-vidha-śakty-ātmakasya svasya teṣu teṣv atinikṛṣṭeṣu manasy avastu-buddhyā gūḍha-garvataṁ suvyaktam iti ||12||

 —o)0(o—

**|| 1.13 ||**

yathā vā—

kalita-yugala-bhāvaḥ kvāpi vaidarbhya-putryā

makha-bhuvi kṛta-dīkṣo dakṣiṇārthān dadānaḥ |

viharati harir uccaiḥ satyayā dīyamānaḥ

kvacid alam alasāṅgaḥ puṇyake nāradāya ||13||

**śrī-jīvaḥ :** puṇyake śrī-hari-vaṁśokta-tan-nāma-vrate | kathā tu tatraiva jñeyā | alasāṅgo bhāva-viśeṣa-pāravaśyāt ||13||

**viśvanāthaḥ:** atra patitva-mātraṁ vyaktaṁ, na tu madhura-rasa ity aparituṣyann āha makha-bhuvi kṛta-dīkṣa ity ādinā guru-viprāgni-mantra-dharmāgni-sākṣikaṁ rukmiṇy-ādiṣv eva sarvathāsya patitvam iti vyañjitam | tatrāpi satyayā dīyamāna iti satyabhāmāyāḥ saubhāgyādhikyaṁ madīyatāmaya-snehavatyā tayā tasyā vaśīkārāt | puṇyake śrī-hari-vaṁśokta-tan-nāma-vrate | kathā tu tatraiva jñeyā | alasāṅga itisambhoga-śṛṅgāro vyañjitaḥ | tvaṁ māṁ brāhmaṇāya dāsyasīti adhunā tu mayā saha kṣaṇaṁ rahati rameti tat-prārthanā-haṭhāt sa tayā niṣpādito jñeyaḥ ||13||

**viṣṇudāsaḥ:** pūrva-padye dhīrodātta-dhīroddhatāv udāhṛtya samprati dhīra-śānta-dhīra-lalitau darśayati yathā veti | kaliteti antarikṣa-cāriṇāṁ kaver uktir vā | vaidarbha-putryā rukmiṇyā saha kalitaḥ svīkṛto yugala-bhāvo yugalatvaṁ yena, makha-karmaṇi tad-rūpatva-vidhānāt | puṇyake tan-nāma-vrata-viṣaye | atra pūrvārdhe makhādi-kartṛtvād dhīra-śāntatvaṁ parārdhe preyasī-vaśatvādinā dhīra-lalitatvaṁ kṛṣṇasya vyaktam eva ||13||

 —o)0(o—

**|| 1.14 ||**

yathā vā (bhā.pu. 10.22.44)—

kātyāyani mahā-māye mahāyoginy adhīśvari |

nanda-gopa-sutaṁ devi patiṁ me kuru te namaḥ ||14||

**śrī-jīvaḥ :** avatāra-līlāyām api kāsucid vraja-kumārīṣu vyakta-pati-bhāvatvaṁ darśayati yathā vā kātyāyanīti | kiyatīnām api tad-bhāva-yogyānāṁ gokula-kumārīṇāṁ madhye yāḥ kāścid evaṁ saṅkalpam ācerus tāsv eva tāsām eva na tv anyāsāṁ gṛha-sthitānāṁ patibhāvo harāv abhūd ity evārthaḥ | yātābalā vrajaṁ siddhā mayemā raṁsyatha kṣapāḥ [bhā.pu. 10.22.27] ity anena tāsāṁ sarvāsām eva siddha-manorathatvaṁ svayam eva śrī-kṛṣṇena svīkṛtam | vakṣyate ca – anūḍhāḥ kanyakāḥ proktāḥ [u.nī. 3.34] ity ādy-ante tatra durgā-vrata-parāḥ kanyā dhanyādayo matāḥ [u.nī. 3.35] iti | gāndharva-rītyā svīkārāt svīyātvam iha vastutaḥ [u.nī. 3.16] iti ca ||14||

**viśvanāthaḥ:** prasiddhaṁ patitvam udāhṛtya praccahna-patitvam āha yathā veti | tāsv eva madhye kiyatīnāṁ pati-bhāvaḥ, na tu sarvāsāṁ kanyānām | vakṣyamāṇa-prakāreṇa dhanyādīnāṁ tāsāṁ tūpapati-bhāva evābhūd iti bhāvaḥ | etad dvaividhyaṁ tāsāṁ kātyāyani mahāmāye iti mantrārthasya dvaividhya-sambhavād avagamyate | sa cārthaś ca yathā—he kātyāyani! nanda-gopa-sutaṁ me patiṁ kuru | nanu kurv ity anena mayy eva kim iti tatra svātantryam arpyate ? ahaṁ tu tat-pitarau tad-arthaṁ prerayiṣyāmi mātaram | tasmāt kārayeti vā dehīti tā prayujyatām ity āśaṅkya sa-vaiklavyam āha he mahā-yoginīti | tena saha yogas tvayaiva śīghraṁ sampādyaḥ | na tu pitrādi-vyavadhānopadraveṇa | kāla-vilambasyāsahatvād iti bhāvaḥ | adhīśvarīti | tatra tava kim apy aśakyaṁ nāstīti bhāvaḥ | kiṁ ca he mahāmāye iti māyayā mat-pitarau tathā mohaya yathā kadācid api gopāntareṇa mad-vivāhas tābhyāṁ na bhāvyate | śrī-kṛṣṇāṅga-saṅga-rahasyaṁ ca jñātuṁ na śakyate iti kiyatībhir mṛdvībhiḥ paroḍhānāṁ śrī-rādhā-candrāvalīnāṁ śrī-kābhisārādau pati-śvaśrū-nanāndrādi-yantraṇām ālakṣya gopāntareṇa sva-vivāham anicchantībhiḥ śrī-kṛṣṇābhisārādau śrī-kṛṣṇa eva patibhāvaṁ niśinvantībhir devī-pūjā-kāle sva-sva-manasy upasthāpita iti tāsu śrī-kṛṣṇasya patitvam eva | tathā nanda-gopa-sutaṁ me devi patiṁ kuru | dīvyati devayatīti vā devī | grahāditvāṇ niniḥ | devī cāsau patiś ceti taṁ krīḍā-prayojanakaṁ patiṁ kuru | na tu dharmataḥ patim ity arthaḥ |

śrī-kṛṣṇasya sampraty anupanītatvena vivāhāyogyatvāt paramotkaṇṭhāvatībhir asmābhiḥ kāla-vilambanasyāsahatvāc ceti bhāvaḥ | he mahā-māye ! he mahā-yogini iti pitṛbhyāṁ gopāntareṇa sahāgāmini kāle mad-vivāhe niṣpādite’pi tān paty-ādīn mohayitvā tat-sparśāt saṁrakṣya śrī-kṛṣṇena sahaivāhaṁ tvayaiva yojayitavyā | tataś ca vivoḍhā me patiṁ-manya eva bhaviṣyati | śrī-kṛṣṇa eva patir iti na kadācit kṣitir ity arthas tu aparābhiḥ prakharābhiḥ śrī-rādhādi-paroḍhā-gaṇa-saṅginībhiḥ śrī-kṛṣṇāṅga-saṅga-mātra-tātparyavatībhiḥ kanyābhiḥ sva-sva-manasy udbhāvita iti tāsu śrī-kṛṣṇasyopapatitvam eveti vivecanīyam | kiṁ cāyam evārtho bhagavato’py abhipreta ity avagamyate | tatra vratānte yātābalā vrajaṁ siddhā ity anantaraṁ bhaviṣyāmi patir hi vaḥ ity anuktvā mayemā raṁsyatha kṣapāḥ | yad uddiśya vratam idaṁ cerur āryārcanaṁ satīḥ [bhā.pu. 10.22.27] ity ukteḥ ||14||

**viṣṇudāsaḥ:** *na kim api* ||14||

 —o)0(o—

**|| 1.15-16 ||**

iti saṅkalpam ācerur yā gokula-kumārikāḥ |

tāsv eva kiyatīnāṁ tu pati-bhāvo harāv abhūt ||15||

mūla-mādhava-māhātmye śrūyate tata eva hi |

rukmiṇy-udvāhataḥ pūrvaṁ tāsāṁ pariṇayotsavaḥ ||16||

**śrī-jīvaḥ :** na kevalaṁ pati-bhāva eva kiṁ tarhi vivāho’pi jāta ity āha—mūleti | śrūyate iti paramparayaiva śravaṇaṁ jñāpyate na tu sākṣād iti | tad etac ca mā bhūn nāma siddhā iti svīkāra-maya-gāndharva-vivāhena śrīman-nanda-gopa-suta-rūpa-pati-prāpti-saṅkalpasyātraiva siddhatvād iti bhāvaḥ ||16||

**viśvanāthaḥ:** kiyatīnāṁ madhye yā iti saṅkalpam āceruḥ tāsv eva tāsām eva pati-bhāvo’bhūd iti vyākhyāne pāṭha-kramollaṅghanaṁ kiyatīnām ity asya vaiyarthyaṁ ṣaṣṭhy-arthe saptamyāś cāsiddher iti doṣa-trayam | tathāgre—yāś ca gokula-kanyāsu pati-bhāva-ratā harau ity umā-vrata-phalaṁ picchāvataṁsī patiḥ ity ādinā svakīyā-prakaraṇe umā-vrata-parā yuktāḥ | atha parakīyā iti parakīyādhikāre | tatra durgā-vrata-parāḥ parā eva kanyā dhanyādayo matā iti tad-vrata-parā eva kāścit parakīyā apy uktā iti kātyāyanī-vrata-parāṇāṁ dvaividhyam avaśyam eva vyākhyeyam | tatra durgā-vrata-parāḥ kanyā dhanyādayaḥ ity etat padyaṁ vyākhyayā svakīyāsv eva prakṣeptavyam iti cet svakīyātvasya paunaruktyaṁ parakīyā-prakaraṇe tat-pāṭhasya vaiyarthyaṁ syād ity anusandheyam ||15|| śrūyate loka-paramparayā, na tu tat-pramāṇa-vacanaṁ kvāpi prāpyata iti bhāvaḥ ||16||

**viṣṇudāsaḥ:** *na kim api* ||15-16||

 **—o)0(o—**

**|| 1.17-18 ||**

**athopapatiḥ—**

rāgeṇollaṅghayan dharmaṁ parakīyā-balārthinā |

tadīya-prema-vasatir budhair upapatiḥ smṛtaḥ ||17||

yathā padyāvalyām (205)—

saṁketīkṛta-kokilādi-ninadaṁ kaṁsa-dviṣaḥ kurvato

dvāronmocana-lola-śaṅkha-valaya-kvāṇaṁ muhuḥ śṛṇvataḥ |

keyaṁ keyam iti pragalbha-jaratī-vākyena dūnātmano

rādhā-prāṅgaṇa-koṇa-koli-viṭapi-kroḍe gatā śarvarī ||18||

**śrī-jīvaḥ :** rāgeṇollaṅghayan dharmam iti | sādhāraṇasyopapater lakṣaṇam atra yal likhitaṁ tat khalu kṛṣṇe tal-lakṣaṇasyavāstavatvābhāvāt tatrātideśa eva yujyata iti vivakṣayā svajana-prema-vaśāvatāra-līlāveśena nitya-līlām anusandhānasya tasya tāsāṁ ca tādṛśīnāṁ līlā-śaktir māyayaiva rasa-viśeṣa-paripoṣāya tāsu parakīyātvaṁ pratyāyayya tatraupapatyaṁ pratyāyitavatīti | dṛśyate ca tādṛśa-līlāveśena tasya kvacid ananusandhānam—

ity uktvādri-darī-kuñja-gahvareṣv ātma-vatsakān |

vicinvan bhagavān kṛṣṇaḥ sa-pāṇi-kavalo yayau || [10.13.14] ity ādiṣu ||17||

**atha yat** padyāvalī-saṅgṛhītaṁ saṅketī-kṛtety ādikaṁ kasyacit kaveḥ padyam udāhṛtam | tat khalu tādṛg aupapatya-rīti-pratyāyanāyotprekṣā-mātram |

tata ārabhya nandasya vrajaḥ sarva-samṛddhimān |

harer nivāsātma-guṇai ramākrīḍam abhūn nṛpa || [bhā.pu. 10.5.18]

iti sarva-samṛddhitāṁ sarveṣām eva vraja-janānāṁ tādṛśa-daridra-gṛhasthatā-vyañjanānupatteḥ | grantha-kṛdbhir apīdaṁ pūrva-granthe śrī-bilvamaṅgala-vacanam atra pramāṇitam asti—

cintāmaṇiś caraṇa-bhūṣaṇam aṅganānāṁ

śṛṅgāra-puṣpa-taravas taravaḥ surāṇām |

vṛndāvane vraja-dhanaṁ nanu kāma-dhenu-

vṛndāni ceti sukha-sindhur aho vibhūtiḥ || [bha.ra.si. 2.1.173] iti |

vakṣyate ca—

tatrāpi sarvathā śreṣṭhe rādhā-candrāvalīty ubhe |

yūthayos tu yayoḥ santi koṭi-saṅkhyā mṛgīdṛśaḥ || [u.nī. 4.1] iti ||18||

**viśvanāthaḥ:** parakīyā abalā evārthaḥ prayojanaṁ tadvatā rāgeṇa dharmam utkarṣaṁ buddhi-pūrvakam eva laṅghayan | tadīyasya parkīyābalā-sambandhinaḥ premṇo vasatir vāsa-sthānam iti viśeṣaṇābhyām premṇaḥ paramparā-viṣayāśrayatvaṁ vyaktam ||17||

saṅketīkṛtyeti | paurṇamāsīṁ prati vṛndā-vacanam | tatra saṅketīkṛeti | dvāronmocanety ābhyāṁ dvayor apy autkaṇṭhyenonnidratvaṁ pracchanna-kāmukatvaṁ ca | tatrāpi prathama-viśeṣaṇena śrī-rādhāyā harṣotkarṣaḥ | dvitīyena śrī-kṛṣṇasya | punaś ca keyaṁ keyam ity anena harṣa-praśama-śaṅkodayo dvayor eva | tataś ca mitho durlabhatā bahu vāryate iti tābhyāṁ ca vivādotkaṇṭhya-cāpalyānyativardhitāni | muhur iti katpaya-kṣaṇānantaraṁ punar api kokilādi-ninada-dvāronmoca-jaratī-vākyāni tathā tathā bhāva-vardhakānīti jñeyāni | śarvarī rātrir gatā tathaiva vyatītety ato mayāsya divase śīghram eva kuñja-gṛhe saṅgamitau tau samprati krīḍata iti dyotitasya sambhoga-śṛṅgārasya paramotkarṣaḥ pratiṣṭhitaḥ | aupapatya-ghaṭita-bahu-vāryatvādi-garbheṇa naktantana-vipralambhenātipoṣaṇāt ||18||

**viṣṇudāsaḥ:** athopapatir iti tadīyānāṁ parakīyābalānāṁ premṇo vasatir āśrayaḥ ||17|| saṅketīkṛteti śrī-rādhā-sakhī kāñcin-nija-priya-sakhīṁ prati kṛṣṇa-rādhayor niśāgataṁ pāravaśyaja-caritaṁ rahasy āha | kolir badarīti | karkadnhur badarī koliḥ kolaṁ kuvala-phenile ity amara-kośāt ||18||

 —o)0(o—

**|| 1.19-20 ||**

atraiva paramotkarṣaḥ śṛṅgārasya pratiṣṭhitaḥ ||19||

tathā ca muniḥ—

bahu vāryate khalu yatra pracchanna-kāmukatvaṁ ca |

yā ca mitho durlabhatā sā manmathasya paramā ratiḥ ||20||

**śrī-jīvaḥ :** atraiveti | śrī-kṛṣṇena saha vraja-sundarīṇām īdṛśa-līlā-viśeṣa eva śṛṅgārasya paramotkarṣa ity arthaḥ | katham ? tatrāha—tathā ca munir iti | munir bharataḥ | kim āha munis tatrāha—bahu vāryate iti | yato rateḥ sakāśān mithunaṁ bahu nivāryate, yatra ratau mithunasya sambandhinī ratiḥ paramā matā | ayaṁ tu grantha-kṛtāṁ bhāvaḥ—sa hi vāryaṁāṇatvādi-sad-bhāvena rasotkarṣaṁ sthāpayati tac cātrāpi—tā vāryamāṇāḥ patibhiḥ ity ādinā spaṣṭam evāstīti tan-mate’py asty atra rasotkarṣa iti ||19-20||

**viśvanāthaḥ:** atraiva aupapattya eva | na tu dāmpatya evety arthaḥ | pratiṣṭhitaḥ pratiṣṭhāṁ prāptaḥ | atra prathamaṁ sarva-mūla-bhūtaṁ sarvopajīvyaṁ muni-vacanam eva pramāṇayati—tathā ca munir iti | munir bharataḥ | bahu vāryate yato rater hetoḥ | bahu-vāraṇaṁ lokato dharmataś cety arthaḥ | yatra ratau satyāṁ pracchanna-kāmukatvaṁ yā ca ratir mitho durlabhatā-mayī saiva manmatha-sambandhinī ratiḥ paramā utkṛṣṭā | aparā apakṛṣṭety arthaḥ ||19-20||

**viṣṇudāsaḥ:** atraiva upapatāv eva | tad eva pramāṇayati bharata-muni-vākyena bahu vāryata iti | yato rater hetoḥ | yatra ratau, yā ca mitho’nyonyaṁ darśana-sparśana-sambhāṣaṇādīnāṁ durlabhatā | sā manmathasya kāmasya paramā śreṣṭhā | parā mā śobhā yasyāḥ sā parama-śobheti vā | ratī ramaṇaṁ krīḍā vā ||19-20||

 —o)0(o—

**|| 1.21 ||**

**laghutvam atra yat proktaṁ tat tu prākṛta-nāyake |**

**na kṛṣṇe rasa-niryāsa-svādārtham avatārini ||21||**

**śrī-jīvaḥ:** tatrāśaṅkya samādadhāti laghutvam iti padyena | tatrāśaṅkānuvādo laghutvam atra yat proktam iti | nanu

śṛṅgaṁ hi manmathodbhedas tad-āgamana-hetukaḥ |

uttama-prakṛti-prāyo rasaḥ śṛṅgāra iṣyate ||

ity anarvācīna-niruktau uttama-prakṛti-prāyaḥ ity ukte kajjalaṁ śuci-paryāye rase’simnn adharma-mayam aupapatyam aṅgatvāya nocitaḥ | jāraḥ pāpa-patiḥ samau iti trikāṇḍa-śeṣādi-darśanena nāmāpi tasya nindā-garbham eva labhyate | nāṭyālaṅkāra-śāstrayos tu tasya nyak-kāraś ca śrūyate | yad uktaṁ tat-tan-mataṁ saṅgṛhya sāhitya-darpaṇe [3.263-4]–

 upanāyaka-saṁsthāyāṁ muni-guru-patnī-gatāyāṁ ca |

 bahu-nāyaka-viṣayāyāṁ ratau tathānubhaya-niṣṭhāyām ||

pratināyaka-niṣṭhatve tadvad adhama-pātra-tiryag-ādi-gate |

śṛṅgāre’anucityaṁ raudre gurv-ādi-gata-kope || iti |

yat tu kutrāpy aupapatya-varṇanaṁ dṛśyate, tat khalu neṣṭā yad aṅgini rase kavibhiḥ paroḍhā iti darśayiṣyamāṇa-vṛddha-mata-prāmāṇyenāṅgini rase tu na syāt, kintv aṅge rase sopahāsam eveti gamyate tat-pakṣaṁ puṣṇatā svayaṁ śrī-kṛṣṇena ca –

asvargyam ayaśasyaṁ ca kṛcchraṁ bhayāvaham |

jugupsitaṁ ca sarvatra aupapatyaṁ kula-striyāḥ || [bhā.pu. 10.29.26]

ity anena jugupsitatva-paryastā doṣā uktāḥ | śrī-vraja-devībhir api – niḥsvaṁ tyajanti gaṇikā jārā bhuktvā ratāṁ striyam [bhā.pu. 10.47.7-8] ity anena tathaivānumatam | śrī-parīkṣitenāpīttham ākṣiptaṁ āpta-kāmo yadu-patiḥ kṛtavān vai jugupsitam iti | tad evam atra ca laghutvaṁ kṣudratvaṁ jugupstimatvam iti yāvad vyākhyeyam | ato muninā bharatenāpi ratnāvalī-nāṭikāvad yayāti-caritavac ca dāmpatyam eva sapatnādi-kṛta-vāryamāṇatvādinā dāmpatye ratiḥ praśastā bhavatīty eva matam, naupapatya-ratiḥ praśastā syād iti | kathaṁ tarhi tad-vakyenaivaupapatya-ratiḥ praśasyate?

atra samādhānam | tat tu prākṛta-nāyaka ity ādinā prākṛta-nāyaka iti kṛṣṇād apara-nāyaka ity arthaḥ | kṛṣṇe tv alaghutve hetuḥ – rasa-niryāseti | rasa-niryāso rasa-sāraḥ | madhura-rasa-viśeṣa ity arthaḥ | etad uktaṁ bhavati | atrāvatāra-samaya evaupapatya-rītiḥ prayāyitā | tad etad darśake prācāṁ mate’pi āśaṁsayā rasa-vidher avatāritānām iti tasyai tāsām api tad-artham eva tāsām avatāra iti nirdekṣyate | tasya tāsāṁ ca tad-arthatā śrī-brahmaṇā coktā tat-priyārthaṁ sambhavantu sura-striyaḥ iti | atra bhāvāvatāraṇaṁ devādīnām icchayā tad idaṁ tu auapapatyaṁ tu tasya svecchayeti hi gamyate | madhura-nāmno rasasya niryāsa-svādo’pi darśitaḥ śrī-śukena – bhagavān api rantuṁ manaś cakre [bhā.pu. 10.29.1] iti, ātmārāmo’py arīramat [bhā.pu. 10.29.42] iti, siṣeva ātmany avaruddha-saurataḥ; sarvāḥ śarat-kāvya-kathā-rasāśrayāḥ [bhā.pu. 10.33.26] iti ca | atra rantuṁ manaś cakre iti svārtha-kriyā-phalam ātmanepadena vyaktam eva | arīramad ity atra svārtha-kriyā-phalam eva parasmaipadam | aṇāv akarmakāc cittavat kartṛtvāt iti pāṇini-smaraṇāt | saurata-śabdena ca surata-sambandhi-bhāva-hāvādaya eva ucyante | evaṁ saurata-saṁlāpair iti śrī-rukmiṇī-viṣayaka-śrī-kṛṣṇa-parihāsa-prastāve tādṛg-arthatvāt | dhātu-viśeṣa-rūpasya tad-arthasya kutrāpy aśrutatvāc ca | tad evam ātmany avaruddheti manasi nigūhita-tad-bhāva ity evārthaḥ |

tad evam api sura-strīṇāṁ tv atra gauṇatvam eva | yataḥ śrī-devyā sura-strīṇāṁ kāsāṁcid apy anyāsāṁ vā avatārā iti vaktuṁ na śakyam |

nāyaṁ śriyo 'ṅga u nitānta-rateḥ prasādaḥ

svar-yoṣitāṁ nalina-gandha-rucāṁ kuto 'nyāḥ | [bhā.pu. 10.47.61]

iti sarvātiriktatayā śrīmad-uddhavena tāsāṁ kathanāt | tatas tāḥ sarvato vilakṣaṇāḥ śrī-kṛṣṇasyaiva priyāḥ sura-striyas tu tāsāṁ priyāṇām upayogāyaiveti labhyate | ata eva tat-priyārtham ity evoktaṁ, na tu tat-sukhārtham iti | yadyapi śriyaḥ kāntāḥ kāntaḥ parama-puruṣaḥ [Brahmaṣ] iti lakṣmī-sahasra-śata-sambhrama-sevyamānam [Brahmaṣ] ity atra ca saṁhitāyāṁ khalu lakṣmītvena tā nirdiśati, tathāpi pāṇḍaveṣu kuru-śabdasyaiva tāsu lakṣmī-śabdasya prācurya-prayogābhāvāt pāṇḍava-śabdasyeva gopī-śabdasyaiva prācuryeṇa prayogāt paṇḍavaiḥ kuravo jitā itivat, nāyam śriyo 'ṅga iti pravartate |

tad evaṁ śrīmad-uddhava-vākye vraja-saṁhitā-vākye ca tāsāṁ tena nitya-sambandhāpatteḥ parakīyātvaṁ na saṅgacchate | tad-asaṅgataś cāvatāre tathā pratītir māyiky eva | tathā ca svayam eva lalita-mādhavākhye nāṭake darśitam eva paurṇamāsī-gārgyoḥ saṁvāde –

gārgī :ṇuṇaṁ goaḍḍhaṇādi-goehiṁ candāalī-pahudīṇaṁ ubbāho bi māāe ṇibbāhido |

paurṇamāsī : atha kim | patiṁ-manyānāṁ ballavānāṁ mamatā-mātrāvaśeṣā tāsu dāratā | yad ebhiḥ prekṣaṇam api tāsāṁ atidurghaṭam | ity ādi |

tad evaṁ śrī-kṛṣṇena tāsāṁ nitya-dāmpatye sati parakīyātve ca māyike sati naśyaty evāntato māyika-mantra-tattva-nāśe’nāditve ca sati nityam eva syāt tad-rūpatve sati pūrva-rītyā rasābhāsaḥ syād ity ato’vatāra-samayasyāpara-bhāge vyaktībhavaty eva dāmpatyam |

yathā tatra mahā-vipralambhānte śrī-rādhāṁ prati śrī-kṛṣṇa-vākyam –

tavātra parimṛgyatā kim api lakṣma sākṣād iyaṁ

mayā tvam upasāditā nikhila-loka-lakṣmīr asi |

yathā jagati cañcatā caṇaka-muṣṭi-sampattaye

janena patitā puraḥ kanaka-vṛṣṭir āsādyate || [la.mā. 8.10] ity ādi |

tasmād upapatīyamānatvenaivāsāv upapatir ity upadiṣṭaḥ | vāryamānatvādy-aṁśena laukika-rasa-śāstra-kṛdbhir api stutaḥ | kintūttaratra vyakta-dāmpatye vipralambhāṅgasyaupapatye bhramasya samṛddhimad-ākhya-sambhoga-rasa-poṣakatvāt tasmiṁs tu na laghutvam yuktam kintu mahattvam evety aha na kṛṣṇa iti | tatra hetum aha, rasa-niryasa iti | etat-paripāṭī-sad-bhāvābhāvāt prākṛta-nāyaka eva, na tu śrī-kṛṣṇe, vāstavenaupapatyena laghutva-śabda-vācyaṁ nikṛṣṭatvaṁ ghaṭate | apathya-buddhyā lobhyaṁ pathyam bhuktavati bhukta-pathyatvavat tad etat tattvam avidvāṁsa evānyathā manyamānās tam api tathodāharantiti bhāvaḥ | kiṁ ca na cāsāṁ nivāraṇādy-upādhikam eva rater vaiśiṣṭyaṁ matam | api ca svābhāvikam eva |

yoga eva bhaved eṣa vicitraḥ ko’pi mādanaḥ |

yad-vilāsā virājante nitya-līlāḥ sahasradhā || [u.nī. 15.225]

iti vakṣyamāṇa-rītyā nivāraṇādy-abhāve’pi mahā-bhāva-parākāṣṭhāpannasya mādanākhyasyāpy āsu aṅgīkaraṇāt | svābhāvika-vaiśiṣṭyenāsyā rateḥ samartheti nāma darśayiṣyate | na punaḥ sairindhryā iva sādhāraṇīti śrī-mahiṣīṇām iva vā samañjaseti | lakṣaṇaṁ cāsyās tadvad eva kariṣyate –

sva-svarūpāt tadīyād vā jātā yat-kiṁcid-anvayāt |

samarthā sarva-vismāri-gandhā sāndratamā matā || [u.nī. 14.53] iti |

ratir bhāvāntimāṁ sīmāṁ samarthaiva prapadyante || [u.nī. 14.232] iti ca |

eva-kāreṇa sādhāraṇī samañjasā ca nivāraṇādināpi tādṛśatvaṁ prāpnotīti vyajyate | svābhāvika-vaiśiṣṭyenaiva hi vāñchanti yad bhava-bhiyo munayo vayaṁ ca iti mumukṣa-mukta-bhaktānāṁ vraja-striyo yad vāñchanti iti śrī-mahiṣīṇām api tatra vāñchā sambhavati nivāraṇādeḥ paramānabhīṣṭatvāt kim utauapaptayam |

tathā nivāraṇādi-sāmye’pi tāsāṁ sva-sva-gaṇa-rater jāti-bhedenaiva vaiśiṣṭyasyātraiva nirūpayiṣyamāṇatvāt | tathā jigīṣūṇām matta-hastinah pada-durgārgala iva nivāraṇādikaṁ tāsāṁ rateḥ prabalatāṁ vyañjayaty eva, na tu janayati | ata evoktam, yā dustyajam svajanam ārya-pathaṁ ca hitvā [bhā.pu. 10.47.61] iti, rāgeṇaivārpitātmāno loka-yugmānapekṣiṇaḥ [u.nī. 3.17] iti svakīyā-lakṣaṇaṁ tac cānena saṁvadate |

yac ca, na vinā vipralambhena [u.nī. 15.3] ity ādinā, nāhaṁ tu sakhyo bhajato’pi jantūn [bhā.pu. 32.20] ity ādinā ca viraheṇa rateḥ prakarṣaḥ śrūyate, tac ca prāṇi-bhedānāṁ jāṭharāgner iva jāti-bhedāt para-prakarṣa upalabhyate | na hi laṅghanādinā hastinām iva śaśakānāṁ tad agnir vikāśaṁ prāpnoti | tataś ca yathaiva kāntārādi-laṅghane kriyamāṇa eva yā bubhūkṣā syāt, sā tathā na praśāmyate, tathā nivāraṇādi-nityatā-maya-viraha-mātra-jīvanā ratiś ca | kiṁ ca, tadvat kādācitka-viraheṇa kadācit praśasyata iti ca gamyate | tasmād bahu vāryate ity ādi yal laukika-rasa-vidāṁ matam utthāpitaṁ tat khalu tan-mata-rāgiṇām apy āpāta-bodhanāyeti | tatra rasa-niryāsa-svādārtham avatariṇi ity anena yad avatārād anyadā na tādṛśāyāḥ svīkāraḥ kintu dāmpatyasyaiveti labhyate |

tatra pramāṇaṁ ca svayam aṅgīkariṣyate | ānanda-cin-maya-rasa-pratibhāvitābhir ity ādau nija-rūpatayā kalābhiḥ [Brahmas 5.48] iti nija-rūpatayā svīyatayety arthaḥ | kalātvenaiva nija-rūpatve siddhe tat tathaiva sārthakatā syād iti | tathā ca śrīmad-daśārṇasya nāma-vyākhyāne gautamīya-tantram –

aneka-janma-siddhānāṁ gopīnāṁ patir eva vā |

nanda-nandana ity uktas trailokyānanda-vardhanaḥ || iti |

aneka-janma-siddhānāṁ iti, bahūni me vyatītāni janmāni tava cārjuna [gītā 4.5] itivat | anādi-siddhi-vede hi tādṛg upāsanāpi dṛśyate | patir eva veti na tv avatāra-līlāvad bhrameṇāpi upapatir ity arthaḥ | tad etat pūrvaṁ – gopīti prakṛtiṁ vidyāj janas tattva-samūhakaḥ ity ādinā | athavā gopī prakṛtir janas tad-aṁśa-maṇḍalam ity ādinā ca traiguṇyavat tad udbhava-tattva-vargāśrayasya tathā cic-chakti-tada-aṁśa-maṇḍala-svāmitvasya ca pratipādakaṁ yan-nirukti-dvayaṁ kṛtaṁ tat tu vety anena gauṇī-kṛtam | uttara-pakṣasyaiva siddhāntatvāt | yathā vedānta-sūtreṣu ahi-kuṇḍalavat [ve.sū. 3.2.27] prakāśāśrayavad vā tejastvāt [ve.sū. 3.2.28] pūrvavad vā [ve.sū. 3.2.29] ity ādiṣu tadvat | nanda-nandana iti na tv anyaḥ sa ko’pīty arthaḥ | kalpe kalpe tasyaiva śrīman-nandanandanatayā vyañjakatvāt | trailokyānanda-vardhana iti śīlārthe lyuṭ-pratyayenādyāpi darśana-śravaṇābhyām antaraṅga-bahiraṅga-bhaktānāṁ nivṛtta-tarṣair upagīyamānād [bhā.pu. 10.1.4] ity ādi-rītyā sarveṣām evānandaṁ vardhayann eva virājamāna ity arthaḥ | jayati jananivāsaḥ [bhā.pu. 10.90.48] ity ādeḥ |

tathā śrī-gopāla-tāpanyām api tat-patitvam eva durvāsasā niścitam — sa vo hi svāmī bhavati [go.tā.u. 2.27] iti | svāmi-śabdaś cāyaṁ strī-prasaṅge patyāv eva rūḍhaḥ | svāmino devṛ-devarau ity amara-kośāt | tad etat patitvaṁ śrī-śuko’pi parokṣa-vāda-viṣayī-kṛtyānandāveśenodghāṭitavān | pāda-nyāsair ity ādau kṛṣṇa-vadhva iti | taḍita iva tā megha-cakre virejur iti dṛṣṭāntaḥ | svābhāvika-patitva-sambandham eva dārṣṭāntikeṣv api darśitam | tathā—

dharma-vyatikramo dṛṣṭa īśvarāṇāṁ ca sāhasam |

tejīyasāṁ na doṣāya vahneḥ sarva-bhujo yathā || [bhā.pu. 10.33.30]

ity upagama-vādenāṅgīkṛte’pi tāsāṁ tat-para-dāratve paritoṣam aprāpya punas tad api khaṇḍayan bādarāyaṇiḥ siddhāntam āha –

gopīnāṁ tat-patīnāṁ ca sarveṣām eva dehinām |

yo 'ntaś carati so 'dhyakṣaḥ krīḍaneneha deha-bhāk || [bhā.pu. 10.33.35] iti |

tatra khalu bahiraṅgān prati antaryāmitvena tat-khaṇḍana-mayam arthāntaraṁ prasiddham eva | antaraṅgān prati tu svabhāva-siddha-dāmpatya-sādhakam arthāntaraṁ tantreṇāha gopīnāṁ sarvāsām eva gopa-jāti-strīṇāṁ tat-patīnāṁ sarveṣām eva gopa-jātiṣu puruṣāṇāṁ kiṁ bahunā sarveṣām eva vraja-sthānāṁ dehināṁ ye yathā-yathaṁ sva-krīḍana-rūpā dehās tad-bhāk | antar iti prāpañcikānām antardhāna-gataḥ san carati sadā krīḍati sa evādhyakṣaḥ kadācit teṣāṁ pratyakṣaḥ san krīḍati | tasmād anādita eva tābhiḥ samucitāyā rāsādi-krīḍāyā avicchedāt para-dāratvaṁ na ghaṭata iti bhāvaḥ |

svecchayā likhitaṁ kiṁcit kiṁcid atra parecchayā |

yat pūrvāpara-sambaddhaṁ tat-pūrvam aparaṁ param ||21||

**viśvanāthaḥ:** tatrānyeṣām api rasa-viduṣāṁ tato’rvācīnānāṁ vaimatyaṁ vastu-tattva-dṛṣṭyā nāstīty āha laghutvam iti | atropapatau yal laghutvam uktaṁ pūrvācāryais tat-prākṛta-nāyaka eva tatraivaupapatyasya vaidharmyāt | tasya ca dūra-dṛṣṭa-janakatvāt | tasya ca naraka-pāta-nidānatvāt | paryavasāne duḥkha-mātropapādanatvena tasya laghutvam | tathā tat-tac-ceṣṭitasya kāvya-nāṭya-gatatvena upādeyatayā svādane yad adharma-kṛtaḥ sthānaṁ sūcakasyāpi tad bhavet iti nyāyāc carvaṇa-daśāyāṁ sabhyānām api tādrūpyāpatteś ca vidharma-sparśāt | na tu kṛṣṇe dharmādharma-niyantṛ-cūḍāmaṇīndre kim-arthaṁ noktam | rasa-niryāsa-svādārthaṁ teṣāṁ sabhyatayā tad-viṣayaka eva sva-kartṛko yo rasa-niryāsasyāsvādas tad-artham | yadi kṛṣṇe’pi tair laghutvam uktaṁ syāt tarhi teṣāṁ rasa-niryāsāsvādo nirviṣaya eva syād iti bhāvaḥ | kṛṣṇe kīdṛśe ? avatāriṇi avatāra-mātrasyaiva dharmādharma-niyamyatvaṁ nāstīti śruti-smṛti-prasiddham, kim uta sarvāvatāra-mūla-bhūtasya tasya iti bhāvaḥ |

ayam arthaḥ — bahu vāryate khalu [u.nī. 1.20] ity ādi bharata-muni-saṁmatyā, vāmatā durlabhatvaṁ ca [u.nī. 3.20] iti rudra-saṁmatyā [śṛ.ti. 2.30], yatra niṣedha-viśeṣaḥ [u.nī. 3.21] iti saṁhitā-saṁmatyā,

ananya-śaraṇā svīyā dhanāhāryā parāṅganā |

asyās tu kevalaṁ prema tenaiṣā rāgiṇāṁ matā || [śṛ.ti. 1.61]

iti śṛṅgāra-tilaka-saṁmatyā ca paroḍhopapatyor eva sakala-sahṛdaya-sākṣiko rasa-niryāsāsvādo dṛśyate tataś ca tayor eva nāyakottamatvam eva prasajyamāne’pi yal laghutvam uktaṁ tatra kāraṇam adharmasya sparśa eva | sa tu śrī-kṛṣṇe dharmādharmādi-samasta-vastu-sṛṣṭi-sthiti-saṁhāra-kāraka-bhrū-vijṛmbha-mātrasyādipuruṣasyāpy aṁśini svayaṁ bhagavati śrī-līlā-puruṣottame nara-vapuṣi tathaiva tadīya-mahā-śakti-samudāya-parama-mukhyatamāyāṁ hlādinī-śaktau śrī-gopikā-rūpāyāṁ ca naiva sambhaved | tadā tadīya-tat-tac-caritāsvādakānām api vikrīḍitaṁ vraja-vadhūbhir [bhā.pu. 10.33.42] iti, tad vāg-visargo janatāgha-viplavo [bhā.pu. 12.12.52], tad eva satyaṁ tad uhaiva maṅgalam [bhā.pu. 12.12.49] ity ādibhiḥ sarvottamatva-mahā-phala-śravaṇāc ca | pratyuta tatraiva nāyakottamatvaṁ prasañjitam iti | ata eva grantha-kṛtaiva nāṭaka-candrikāyāṁ (10) –

yat-paroḍhopapatyos tu gauṇatvaṁ kathitaṁ budhaiḥ |

tat tu kṛṣṇaṁ ca gopīś ca vineti pratipāditam ||

alaṅkāra-kaustubha-kṛdbhir api – aprākṛte paroḍha-ramaṇī-ratir eva sarvottamatayā bhūyasī śrūyate | na tasyām anaucitya-pravartitatvam alaukikaṁ tu siddher bhūṣaṇam eva na tu dūṣaṇam iti nyāyāt tarkāgocaratvāc ca iti |

yad vā, kṛṣṇe katham-bhūte ? rasa-niryāsa-svādārthaṁ prapañca-loka-gata-sva-bhakta-janān rasa-niryāsam āsvādayitum avatāriṇi | svādeś caurādikād dhetum aṇṇy-antād ghyañ | tasya tu sva-kartṛko rasa-niryāsāsvādaḥ prakaṭa-līlāyām aprakaṭa-līlāyām ca sadaiva vartata eva | tā eva janmādi-līlāḥ prapañca-janeṣu kṛpayā darśitāś cet prakaṭās tā eva cakṣurbhis tirodhitāḥ pihitāś ced aprakaṭā ucyate na tu prakaṭāprakaṭa-līlayoḥ svarūpataḥ kiñcana vailakṣaṇyam astīti | yad uktaṁ bhāgavatāmṛte –

anādim eva janmādi-līlām eva tathādbhutam |

hetunā kenacit kṛṣṇaḥ prāduṣkuryāt kadācana || [la.bhā. 1.5.387] iti |

tatra śrī-jīva-gosvāmi-caraṇānāṁ tu yan matam |

svecchābhimatam etan me mānanīyaṁ na cetarat ||

na cāprakaṭa-līlāyāṁ sadā dāmpatyam eva | tathā tasya eva līlāyā nityatvaṁ ca paroḍhopapatitvaṁ ca prakaṭa-līlāyām eva kiyanti dināni māyikam eva na tu vāstavam iti vaktuṁ śakyam | sarva-līlā-mukuṭa-maṇi-bhūtayā rāsa-līlāyā apy ādi-madhyāvasaneṣu paroḍhopapati-bhāva-mayyā māyikatve 'nupādeyatva-prasakteḥ | tathā hi, tā vāryamāṇāḥ patibhiḥ pitṛbhir bhātṛ-bandhubhiḥ [bhā.pu. 10.29.8] ity ādīni, bhrātaraḥ patayaś ca vaḥ [bhā.pu. 10.29.20] ity ādīni, yat paty-apatya-suhṛdām anuvṛttir aṅga [bhā.pu. 10.29.32] ity prathamādhyāye, tad-guṇān eva gāyantyo nātmāgārāṇi sasmaruḥ [bhā.pu. 10.30.44] iti dvitīye, evaṁ mad-arthojjhita-loka-veda-svānāṁ hi [bhā.pu. 10.32.21] ity ādi caturthe, kṛtvā tāvantam ātmānaṁ yāvatīr gopayoṣitaḥ [bhā.pu. 10.33.20], manyamānāḥ svapārśvasthān svān svān dārān vrajaukasaḥ [bhā.pu. 10.33.37] iti pañcame ca śrī-śukasya śrī-bhagavatas tāsāṁ ca vākyāni tasyā rāsa-līlāyās tad-bhāva-mayatvam eva pratipādayanti na tu dāmpatya-mayatvam |

kiṁ ca, tasyā māyikatvena nāyaṁ śriyo’ṅga u nitānta rateḥ prasādaḥ ity ādinā pratipādito vraja-sundarīṇāṁ lakṣmyādito’py utkarṣo’py avāstava eva syāt | tathā līlā-premṇā priyādhikyam ity ādy asādhāraṇyaṁ śrī-kṛṣṇa-guṇasyāpi niṣpramāṇakam evāpadyate | na ca kenāpi kvāpi dāmpatya-mayī rāsa-līlā varṇitāsti | na ca bhrama-kḷptān aupapatya-mayānaṁśān parityajya evaṁ rāsa-pañcādhyāyyāṁ rāsa-līlā upādeyeti vācyam | na pāraye 'haṁ niravadya-saṁyujāṁ sva-sādhu-kṛtyaṁ vibudhāyuṣāpi vaḥ [bhā.pu. 10.32.22] ity ādi padyānāṁ parama-premotkarṣa-pramāpakāṇām avāstava-prasakteḥ | na ca yā mābhajan durjara-geha-śṛṅkhalāḥ saṁvṛścya [bhā.pu. 10.32.22] ity etasya bhūtasyāṁśasya vāstavatvaṁ vinā tat-sādhitasya na pāraye 'haṁ niravadya-saṁyujāṁ sva-sādhu-kṛtyaṁ vibudhāyuṣāpi vaḥ [bhā.pu. 10.32.22] ity anena vyañjita-tat-prema-hṛta-bhagavad-vaśīkārasya vāstavatvaṁ siddhyet |

astu nāma vā parama-māyāvino bhagavatas tat-tad-vacanaṁ tad-anurañjana-mātra-tātparyakatvāt avāstavam eva | kintu parama-sādhu-varga-mukuṭa-maṇinā mahā-vijñena śrīmad-uddhavena – āsām aho caraṇa-reṇu-juṣām ahaṁ syāṁ vṛndāvane kim api gulma-latauṣadhīnām ity ardhena vyajyamāne paṭu-mahiṣyādibhyo’py āsāṁ prema-mahotkarṣatayā dustyam ārya-pathaṁ ca hitvā ity eṣa eva hetur upanyastaḥ | svajanam ārya-patha-tyāgasya pratītikatvena tasya hetutvasyāpy avāstavatvāt sādhito mahotkarṣaś cāvāstavaḥ | tad-vaktā uddhavaś ca bhrānta āpadyate sma |

kiṁ cānādi-kāla-vṛttopāsanākayor āgama-veda-pañcarātrādy-uktayor daśāṣṭādaśāṅgayor mahā-mantrayor arthaś ca paroḍhopapatibhāva-maya evāvagamyate | na hi bārhmaṇī-jana-vallabhāya dīyatām ity ukte brāhmaṇīnāṁ svīyātvaṁ pratīyate | yadi ca pratīyate tarhy añcer eva, na tu vyākaraṇālaṅkārādi-bahu-dṛśvabhir vijñaiḥ | tathā hi śabda-śakter adbhuta eva svabhāvo heyam asya brāhmaṇīti nirviśeṣaṇatayokter brāhmaṇyāḥ svīyātvaṁ pratīyate | asyaite brāhmaṇī-janā vallabhās tathā brāhmaṇī-janānām ayaṁ vallabha ity ukte parakīyātvam atrābhijña-hṛdayam eva pramāṇaṁ jñeyam | asya brāhmaṇīty ādy api apabhraṁśa-bhāṣāyām eva prayujyate na tu kvāpi vākyādiṣu kenāpy abhiyuktena | tathā hi brāhmaṇīti strī-pratyayaḥ puṁ-yoge jātau vā ādye asyeti idaṁ-śabdasya padaikadeśenānvayābhāvāt brāhamaṇāntaratvam eva strī-partayaya-prakṛty-arthasya pratīyate | dvitīye brāhmaṇī brāhmaṇa-jātir asyeti ṣaṣṭhī kena sambandhena | atra prakaraṇādikam eva dāmpatya-pratyāyakam iti cet deva-mandirādau pūjā-śrāddhādi-prastāve vā tvam ātmanā brāhmaṇīm ākāraya ity ukte brāhmaṇyā ācāryāṇītvasya pratītiḥ | bāhya-paricaryādau dāsītvasya vātsalya-prakaraṇe bhaginy-āditvasya sva-purastha-śayana-gṛhādau svīya-bhāryātvasyaiva nibhṛta-kānanādau svakīyātvasyāpi sambhavet |

na ca mantrayor etādṛśārthatve kiñcid dūṣaṇāvahatvam āyātam | alaukikatvasya bhūṣaṇam etat, na tu dūṣaṇam ity ukteḥ | tathā tan-mantra-dhyāna-bhūte gautamīye śrī-gopāla-stava-rāje vicitra-svara-bhūṣābhir gopa-nārībhir āvṛtam ity ukter nārī-śabdasya pariṇītāyām eva rūḍheḥ | krama-dīpikāyāṁ ca tan-mantram adhyāhnika-dhyāne—go-gopa-gopa-vanitā-nikaraiḥ parītaṁ sāndrāmbuda-cchavi-sujāta-manoharāṅgam || [kra.dī. 5.24] dhyāyet ity ādy ukteś ca | kiṁ ca tatraiva prātar madhyāhna-sāyāhnādiṣu tan-mantra-dhyāneṣu— mahā-nīla-nīlābham abhyantarālaṁ [kra.dī. 5.16] ity ādiṣu, samuddhūsaroraḥ-sthalaṁ dhenu-dhūlyāḥ [kra.dī. 5.18] iti,

mahībhāra-bhūtām arārāti-yūthān

anaḥ-pūtanādīn nihantuṁ pravṛttam [kra.dī. 5.20] ity ādi |

tathā—

vande taṁ devakī-putraṁ sadyo-jātaṁ dyu-saprabham |

pītāmbaraṁ kara-lasac-chaṅkha-cakra-gadāmbujam ||

evaṁ dhyātvā japen mantraṁ [kra.dī. 6.2-3] iti,

lambitaṁ bāla-śayane rudantaṁ vallavī-janaiḥ |

preṅkhamāṇaṁ [kra.dī. 6.11] iti,

sāsu-cūṣaṇa-nirbhinna-sarvāṅgīṁ rudatīṁ ca tām [kra.dī. 6.14] iti,

 dārayantaṁ bakaṁ dorbhyāṁ [kra.dī. 6.26] iti,

 kālīyasya phaṇā-madhye divyaṁ nṛtyaṁ karoti tam [kra.dī. ?] iti

 uddaṇḍa-vāma-dor-daṇḍa-dhṛta-govardhanācalam [kra.dī. 6.40]

athavā garudārūḍhaṁ bala-pradyumna-saṁyutam |

nija-jvara-viniṣpiṣṭa-jvarābhiṣṭutam acyutam || [kra.dī. 6.46] iti |

dveṣayantaṁ rukmi-balau dyūtāsaktau smaran harim [kra.dī. 6.60] iti |

ity ādīnāṁ sarveṣām eva janmopakramāṇāṁ prakaṭa-līlānām uktatvāt tan-mantropāsakānām anādi-kāla-paramparāgatatvāt teṣāṁ dhyāna-pāka-daśāyāṁ tathā tathā sākṣātkārād āyatyāṁ tathā prāpteś ca prakaṭa-līlāyā eva nityatvaṁ nirṇītam |

janma karma ca me divyam evaṁ yo vetti tattvataḥ [gītā 4.9] ity agre bahūni me vyatītāni janmāni [gītā 4.5] ityatra bhāṣya-kṛdbhir śrī-rāmānujācārya-caraṇair api janma-karma-parikarāder api śruti-smṛti-pramāṇatvaṁ nityatvena darśitam | śrī-madhusūdana-sarasvatī-pādair api janma karma ca me divyam ity agre divyam aprākṛtam iti vyākhyātam | pippalāda-śākhāyāṁ puruṣa-bodhinī-śrutiś ca—eko devo nitya-līlānurakto bhakta-vyāpī bhakta-hṛdy antarātmā iti | śrīmad-viṭṭhala-nātha-gosvāmi-caraṇair evam eva guṇa-karma-nāma-rūpādīnāṁ vidvan-maṇḍana-nāma-sva-granthe pratipāditam |

tad yathā bṛhad-vāmana-purāṇe gīyate uttarasthāne’khile ca | bhṛgv-ādīn prati brahmaṇo vākyāni ṣaṣṭiṁ varṣa-sahsrāṇi ity upakramya punar-brahma-vacanam—

 prākṛte pralaye prāpte vyakte’vyaktaṁ gate purā |

śiṣṭe brahmaṇi cin-mātre kālam āyātige’kṣare ||

brahmānanda-mayo loko vyāpī vaikuṇṭha-saṁjñitaḥ |

nirguṇo’nādy-anantaś ca vartate kevale’kṣare ||

akṣaraṁ paramaṁ brahma vedānāṁ sthānam uttamam |

tal-loka-vāsī hi janaḥ stuto vedaiḥ parāt paraḥ |

ciraṁ stutyā tatas tuṣṭaḥ parokṣaḥ prāha tān girā ||

tuṣṭo’smi brūta bho prājñā varaṁ yan manasīpsitam ||

śrutaya ūcuḥ—

brahmeti paṭhyate’smābhir yad-rūpaṁ nirguṇaṁ param |

vāṅ-mano-gocarātītaṁ tato na jñāyate tu yat ||

ānanda-mātram iti yad vadantīha purāvidaḥ |

tad-rūpaṁ darśayāsmākaṁ yadi deyo varo hi naḥ ||

śrutvaitad darśayāmāsa khaṁ lokaṁ prakṛteḥ param |

kevalānubhavānanda-mātram akṣaram adhyagam ||

yatra vṛndāvanaṁ nāma vanaṁ kāma-dughair drumaiḥ |

manoramaṁ nikuñjāḍhyaṁ sarvartu-rasa-saṁyutam ||

yatra govardhano nāma sunirjhara-darī-yutaḥ |

ratna-dhātu-mayaḥ śrīmān supakṣi-gaṇa-saṅkulaḥ ||

yatra nirmala-pānīyā kālindī saritā varā |

ratna-baddhobhaya-taṭā haṁsa-padmādi-saṅkulā ||

nānā-rāsa-rasonmattaṁ yatra gopī-kadambakam |

tat-kadambaka-madhyasthaḥ kiśorākṛtir acyutaḥ ||

darśayitveti ca prāha brūta kiṁ karavāṇi vaḥ |

dṛṣṭo madīyo loko’yaṁ yato nāsti paraṁ varam ||

śrutaya ūcuḥ—

kandarpa-koṭi-lāvaṇye tvayi dṛṣṭe manāṁsi naḥ |

kāminī-bhāvam āsādya smara-kṣubdhāny asaṁśayam ||

yathā tval-loka-vāsinyaḥ kāma-tattvena gopikāḥ |

bhajanti ramaṇaṁ matvā cikīrṣājani nas tathā ||

śrī-bhagavān uvāca —

durlabho durghaṭaś caiva yuṣmākaṁ sumanorathaḥ |

mayānumoditaḥ samyak satyo bhavitum arhati ||

āgāmini viriñcau tu jāte sṛṣty-artham udyate |

kalpaṁ sārasvataṁ prāpya vraje gopyo bhaviṣyatha ||

pṛthivyāṁ bhārate kṣetre māthure mama maṇḍale |

vṛndāvane bhaviṣyāmi preyān vo rāsa-maṇḍale ||

jāra-dharmeṇa susnehaṁ sudṛḍhaṁ sarvato 'dhikam |

mayi samprāpya sarve 'pi kṛta-kṛtyā bhaviṣyatha ||

brahmovāca—

śrutvaitac cintayanty astā rūpaṁ bhagavataś ciram |

ukta-kālaṁ samāsādya gopyo bhūtvā hariṁ gatāḥ || iti |

vyākhyātaṁ ca tair eva—atra hi śrutibhiḥ sarva-vedānta-pratyayaṁ guṇātītaṁ vāṅ-mano-gocarātītaṁ ānandaika-rūpaṁ yat tava rūpaṁ tat pradarśayeti prārthito bhagavān gokulaṁ tat-sthitaṁ svarūpaṁ līlāṁ tatra kriyamāṇāṁ ca pradarśitavān ity ucyate | etat tadaiva ghaṭate yadi sarva-vedānta-pratyayatvādi-viśiṣṭam etad bhavet | evaṁ sati tan-nityatā niṣpratyūhyā bhavati | api ca daśama-skandha eva nāma-karaṇa-prastāve sarvajñena śrī-gargācāryeṇa nirūpitam—

 bahūni santi nāmāni rūpāṇi ca sutasya te |

 guṇa-karmānurūpāṇi tāny ahaṁ veda no janāḥ || iti |

atra hi nāmnāṁ rūpāṇāṁ ca bahūnām eva santīti prayogeṇa vartamānatvaṁ bādhyate | tatrāpi guṇānām audāryādīnāṁ karmaṇāṁ kālīya-damanādīnām anurūpāṇāṁ teṣāṁ tathātvaṁ bodhyate | anurūpatvaṁ tu tat-samaya-yogyākāra-kriyādimattvam | tathā ca govardhanoddharaṇa-karmaṇy utthitatvaṁ udbāhutvvam uddhāraṇa-kriyāvattvaṁ sakala-gokula-janāpyāyakatvādikatvaṁ ca | tathā caitādṛśānāṁ nāmnāṁ vartamānatvaṁ tadaiva syād yadi tat-prayojaka-svarūpa-kriyādīnāṁ vartamānatvaṁ syāt | anyathā kvacit tat-kriyā-nivṛttau tat-prayuktaṁ tan-nāmāpi tadā na syāt ity ādi |

anantaraṁ ca—bhagavan-nāmāni tu akhaṇḍa-śabda-brahma-rūpāṇi | yathā bhagavat-svarūpe śarīre laukikatva-bhānaṁ grāhaka-doṣāt tathā nāmasv api | laukika-śabdatvena bhānaṁ tad-doṣād evety ādi tena sarveṣāṁ svarūpavan nāmnām api nityatā mantavyā |

nanu guṇa-karmaṇīti vacanāt guṇa-karma-karaṇānantara-bhāvināṁ nāmnāṁ katha brahmatvaṁ tasya tu traikālikābādha-viṣayatvād iti cet, na | svarūpa-karmaṇām api prādurbhāvena tad-anurūpa-nāmnām api prādurbhāva eva paraṁ na tūtpattiḥ | anyathā govindābhiṣekāt pūrvam eva pūtanāsupayaḥpānānantaraṁ bīja-nyāsaṁ kurvatyo vraja-vara-vadhvaḥ krīḍantaṁ pātu govindaḥ iti guṇa-gāne ca govinda-veṇum anumatta-mayūra-nṛtyam iti kathaṁ vadeyuḥ | tena yat-karma-viśiṣṭasya yasya rūpasya yan nāma tat-karma-viśiṣṭaṁ tad-rūpaṁ nityam eva | loke paraṁ teṣāṁ bhaktānāṁ tat-tad-rasānubhavārthaṁ krameṇāvirbhāvaḥ | kasyāpy aṁśasya kadācid ācchādanaṁ ity eva mantavyam | tena bhagavān govardhanam uddharann eva sadaiva vartate iti | govardhanoddharaṇādhāra iti kriyā-nāmābhyāṁ sahito govardhanoddharaṇa-rūpaḥ sadaiva vartate | ata eva adyāpi bhaktānāṁ tathānubhavaḥ | kvacit tathā pratikṛtau bhajanaṁ tathā smaraṇaṁ ca | anyathā-bhūtasya tathā-bhāvenāparādhaḥ syāt | na tu pramoda-hetur bhajanam | yo’nyathā santam ātmānam iti vākyāt | dṛśyate ca tathā bhajane prasādaḥ | evaṁ sati rūpa-nāmāvaśyakatvena tat-karmānurūpa-nāmāpi nityam eva | iti nopacāra-gandha-śaṅkā-leśo’pi |

śrīmaj-jīva-gosvāmi-caraṇair api śrī-bhagavat-sandarbhe na vidyate yasya ca janma karma vā [bhā.pu. 8.3.8] ity atra tathaiva vyākhyātam | tad yathā—svamāyayā svarūpa-śaktyā | nanu prāpnoti kadācitkatvam apy avagamyate, tatrāha – anukālaṁ nityam eva prāpnoti, kadācid api na tyajatīty arthaḥ | svarūpa-śakti-prakāśitvasya ca mitho hetumattā jñeyā |

nanu kathaṁ janma-karmaṇor nityatvam ? te hi kriye | kriyātvaṁ ca prati-nijāṁśam apy ārambha-parisamāptibhyām eva sidhyatīti te vinā sva-svarūpa-hāny-āpattiḥ | naiṣa doṣaḥ | śrī-bhagavati sadivākārānantyāt prakāśānantyāt janma-karma-lakṣaṇa-līlānantyād ananta-prapañcānanta-vaikuṇṭha-gata-tat-tal-līlā-sthāna-tat-tal-līlā-parikarāṇāṁ vyakti-prakāśayor ānantyāc ca | yata evaṁ satyor api tat-tad-ākāra-prakāśa-gatayos tad-ārambha-samāptyor ekatrikatra te janma-karmaṇor aṁśā yāvat samāpyante na samāpyante vā tāvad evānyatrāpy ārabdhā bhavatīty evaṁ śrī-bhagavati vicchedābhāvān nitye eva tatra te janma-karmaṇī vartete | tatra te kvacit kiñcid vilakṣaṇatvenārabhyete te kvacid aikarūpyeṇa ceti jñeyam | viśeṣaṇa-bhedād viśeṣaṇaikyāc ca | eka evākāraḥ prakāśa-bhedena pṛthak kriyāspadaṁ bhavatīti | citraṁ bataitad ekena vapuṣā [bhā.pu. 10.69.2] ity ādau pratipāditam | tataḥ kriyā-bhedāt tat-tat-kriyātmakeṣu prakāśa-bhedeṣv abhimāna-bhedaś ca gamyate | tathā sati ekatraikatra līlā-krama-janita-rasodbodhaś ca jāyate |

nanu kathaṁ te eva janma-karmaṇī vartete ity uktaṁ pṛthag-ārabdhatvād anye eva te ? ucyate—kāla-bhedenoditānām api samāna-rūpāṇāṁ kriyāṇām ekatvam | yathā śaṅkara-śārīrake—dvir-go-śabdobhayam uccarito na tu dvau go-śabdāv iti | tathaiva dviḥ pākaḥ kṛto’nena na tu dvidhā pākaḥ kṛto’neneti pratītyā bhaviṣyati | tato janma-karmaṇor api nityatā yuktaiva | ataevāgamādāv api bhūta-pūrva-līlopāsana-vidhānaṁ yuktam | tathā coktam madhva-bhāṣye – paramātma-sambandhitvena nityatvāt trivikramatvādiṣv apy upasaṁhāryatvaṁ yujyate iti | anumataṁ caitat śrutyā yad gataṁ bhavac ca bhaviṣyac ca ity anayaiva | upasaṁhāryatvam upāsanāyām upādeyatvam ity arthaḥ | tatra tasya janmanaḥ prākṛtāt tasmād vilakṣaṇatvaṁ prākṛta-janmānukaraṇenāvirbhāva-mātratvaṁ kvacit tad-ananukaraṇena vā | ajāyamānā bahudhā vijāyata iti śruteḥ | iti | [bha.saṁ. 49]

ato mahā-pralayādāv api janma-karma-līlānāṁ dustarka-mahā-yoga-śaktyā tat-tal-līlopakaraṇa-sarva-vastu-pratyāyana-cāturya-dhuryayā sevyamāne svayaṁ bhagavati līlā-puruṣottame brahma-mohanādāv api darśita-divya-brahmāṇḍa-koṭi-vibhūtau sadaiva nara-līlenānupapannatvam | atropapattiṁ kecid evam ācakṣate—asyā āvarikā śaktir mahā-māyākhileśvarī ity ādi nārada-pañcarātra-dṛṣṭe yogamāyāṁśabhūtaiva māyā-śaktir avagamyate | sā ca dvividhā—jagat-sṛṣṭy-arthā kṛṣṇa-līlārthā ca | ādyāyāḥ kāryam anityaṁ mahā-pralaye māyika-vastūnām abhāva-darśanāt | dvitīyāyāḥ kāryaṁ tu sārvadikam eva mahā-pralaye’pi virājamāna-kṛṣṇa-līlopakaraṇa-bhūtasya māyika-brahmāṇḍasya māyika-ṣaḍ-garbha-kaṁsādikasya sattva-pratipādanāt ata eva janmādi-līlāḥ kuru-pāṇḍavādi-yuddha-pārijātāpaharaṇa-rukmiṇy-āharaṇa-sutalādi-gamana-guru-putra-brāhmaṇa-putrādy-ānayana-līlānām api nityatvaṁ sidhyed iti | api ca līlāyā nityatva-pratipādake—jayati jananivāsa [bhā.pu. 10.90.48] ity atra padye’pi dorbhir asyann adharmaṁ iti dorbhir bhujānalair dorbhir iva dorbhir arjunādibhir vā adharmam asyann ity asura-mārāṇādi-paryantāyāḥ prakaṭāyā eva līlāyā nityatvaṁ prāptaṁ prakaṭa-līlāyāṁ śrī-kṛṣṇena vraja-sundarīṇāṁ viprāgni-sākṣikaḥ pariṇayaḥ kenāpi kvāpy ārṣe śāstre naiva dṛṣṭaḥ | dṛṣṭo vā sa kiṁ śuka-saṁmato bhavet | yataḥ—

pratīpam ācarad brahman para-dārābhimarśanam |

āpta-kāmo yadu-patiḥ kṛtavān vai jugupsitam |

kim-abhiprāya etan naḥ śaṁśayaṁ chindhi su-vrata || [bhā.pu. 10.33.28-29]

iti rāja-praśne bho rājan ! mā śaṅkiṣṭhāḥ | śrī-kṛṣṇena samaye pariṇītā eva | ato naitāḥ para-dārāḥ kiṁ tu svakīyā evety akaṣṭam asamādhāya dharma-vyatikramo dṛṣṭa īśvarāṇāṁ ca sāhasam [bhā.pu. 10.33.30] iti, kuśalācaritenaiṣām iha svārtho na vidyate [bhā.pu. 10.33.32] iti,

gopīnāṁ tat-patīnāṁ ca sarveṣām eva dehinām [bhā.pu. 10.33.35] iti kaṣṭa-prāya-siddhānta-karaṇāt | na ca tad asaṅgataṁ matam |

ārṣam api śiṣṭair ādriyate | sāmba-yuddhādau śārṅga-dhanuḥ-pāta-vasudeva-vadhādi-caritasyānupādeyatvāt | tad api—aneka-janma-siddhānāṁ gopīnāṁ patir eva vā nanda-nandana ity āgamokta ekaḥ pati-śabda eva gatiḥ kartavyo dāmpatyābhilāṣibhir iti cet, śrūyatām | na hi paty-ādi-śabdānāṁ pariṇetary eva kevalaṁ śaktiḥ sarveṣu rasa-grantheṣu | atrāpi nāyikā-prakaraṇe svakīyāsv api svādhīna-patikā svādhīna-bhartṛkety ādi bahuśaḥ prayoga-darśanāt |

yad vā, anekair janmabhiḥ siddhānāṁ prāpta-saṁsiddhīnāṁ tathā na ekasminn api janmani siddhānām | api tu pratijanmany eva prati-kṛṣṇāvatāra eva svataḥ-siddhānāṁ ity artha-dvayāt tāsāṁ sādhana-siddhānāṁ nitya-siddhānāṁ ca sarvāsāṁ tantreṇaiva yathoktis tathaiva kāsāṁcit kanyānāṁ patiḥ | anyāsāṁ sarvāsām upapatir iti tantreṇaiva pati-śabda-prayogaḥ | vedeṣūpavedeṣu ca sarveṣu pūjayitavyeṣu sarvebhyo devebhyo nama itivat |

na ca sarvāsām api tāsāṁ patir eveti vyākhyātuṁ śakyam | para-dārābhimarśanam ity ādi śrī-bhāgavata-vākya-virodhāt | atra eva-kāreṇa tāsām upapatir api patir eva sva-sva-gṛha-patau patitva-vyavahārābhāvād ity eṣo’rtho’py avagataḥ | anyathā eva-kārasya vaiyarthyam eva avadhāraṇasyāprasaṅgāt | ata eva vakṣyate—na jātu vraja-devīnāṁ patibhiḥ saha saṅgamaḥ [u.nī. 3.32] iti |

na ca patir eva na tv avatāra-līlāvad bhrameṇāpy upapatir ity artha iti vyākhyātuṁ śakyam | ukta-nyāyenāvatāra-gatānāṁ sarvāsām eva līlānāṁ śrīmaj-jīva-gosvāmi-caraṇair eva nityatvena vyavasthāpitatvāt | pāda-nyāsair ity ādau kṛṣṇa-vadhva iti vadhū-śabdas tu strī-mātra-para eva | vadhūr jāyā snuṣā strī ca iti nānārtha-vargāt | sā tvāṁ brahman nṛpa-vadhūḥ kāmam āśu bhajiṣyati iti tṛtīya-skandhe kanyāyām api prayogāt | śrīmad-bhīṣmeṇa tu prakṛtim agan kila yasya gopa-vadhvaḥ iti tāsāṁ gopa-nārītvam evoktam | sa hi vo svāmī bhavati iti gopāla-tāpany-uktaḥ svāmi-śabdo’pi na pariṇetṛ-vācī | svāminn aiśvarye iti pāṇini-smaraṇāt | rāja-svāmikaḥ puruṣa iti sva-svāmitva-sambandha ity ādiṣu vaiyākaraṇair api sarvatraiva prayogāt | loke hi yasya hi yaḥ svāmī bhavati sa tasya bhoktā bhavatīti prasiddhyā vastutaḥ svāmitvaṁ nāsty eva tat-patīnām ity ādi vivecanīyam | yat tv etad grantha-kārair api sva-kṛta-lalita-mādhave—

naṭatā kirāta-rājaṁ nihatya raṅga-sthale kalā-nidhinā

samaye tena vidheyaṁ guṇavati tārā-kara-grahaṇam || [la.mā. 1.12]

ity uktyā śrī-kṛṣṇena śrī-rādhāyāḥ kara-grahaṇa-lakṣaṇo vivāha ukta eva | sa ca samaye dvārakāyām eva tasyāḥ prāpta-satyabhāmātva-khyātikāyā eva, na tu vraja-bhūmau sākṣāt tasyā eva | na caikatra nirṇītaḥ śāstrārtho bādhakābhāve saty anyatra prīti-nyāyena vraja-bhūmāv api tasyā api kara-grahaṇaṁ sambhaved iti vācyam | atra lalita-mādhava eva upasaṁhāra-vākyasya vidyamānatvāt | tac ca—

yā te līlā-rasa-parimalodgāri-vanyāparītā

dhanyā kṣauṇī vilasati vṛtā māthurī mādhurībhiḥ |

tatrāsmābhiś caṭula-paśupī-bhāva-mugdhāntarābhiḥ

saṁvītas tvaṁ kalaya vadanollāsi-veṇur vihāram || [la.mā. 10.38]

iti śrī-rādhā-prārthanā-vākyam | atra caṭula-paśupī-bhāva-mugdhāntraābhir ity atra caṭulā yā paśupyaḥ paśupa-striyas tad-bhāvena mugdhāni viveka-śūnyāny antaḥ-karaṇāni yāsāṁ tābhir iti strīṇāṁ cāñcalyam upapatitvam eva vyanakti | cañcaleyaṁ strīty ukte tathaiva loka-prasiddheḥ sveṣāṁ parakīyātvasyaivābhīpsitatvaṁ nirdhāritam iti | atas tad anabhīṣṭaṁ svīyātvaṁ vraje na vyākhyeyam |

evam eva śrī-nārāyaṇa-bhaṭṭair api sva-kṛtāyāṁ rasa-taraṅgiṇyāṁ tṛtīye ullāse ālambana-prakaraṇe tasyāḥ parakīyātvam evoktam | yathā—

śānte brāhmaṇa eva syāt prīte dāsaḥ prakīrtitaḥ |

preyasi syuḥ skahāyo hi yaśodā vatsale smṛtā ||

madhure rādhikā jñeyā hāsye syān madhumaṅgalaḥ |

sakhī-yūtho’dbhute juñeyo vīre cāraṇa-govṛṣāḥ ||

karuṇe vatsa-vṛkṣādir jaṭilādyās tu raudrake |

govardhano’bhimanyuś ca bhayānaka udāhṛtau ||

tapasvinyādayo hy atra bībhatse parikīrtitāḥ |

vrajasthā niyatā jñeyā ālambana-vibhāvakāḥ || iti |

tatraivānyatra—

 na rādhā-bhartāraṁ kvacid api ca dṛgbhir gṛha-gataṁ

samadrākṣīn nityaṁ tava sarasa-mūrtiṁ vilikhati |

tavāpy etad-vakṣo vahati rucirāṁ tat-pratikṛtiṁ

tataḥ kṛṣṇa premṇāham api vidadhe dautyam akhilam || iti |

yac coktaṁ tatraiva lalita-mādhave— goaḍḍhaṇādi-goehiṁ candāalī-pahudīṇaṁ ubbāho bi māāe ṇibbāhido iti | atredaṁ pratipadyāmahe | jagaj-jīva-mātrasyaiva māyā-madhya-patitasya dehe ahaṁbhāvo deho’ham iti | daihikeṣu pati-putrādiṣu mamatā mamāyaṁ patir mamāyaṁ putra iti | evaṁ māyayaiva sambandhaḥ kalpitaḥ | vraja-sthānāṁ tu gopa-gopī-paśu-pakṣī-prabhṛtīnāṁ śrī-kṛṣṇa-līlā-parikarāṇāṁ māyātītānāṁ sva-deheṣv ahaṁ-bhāvaḥ svīyeṣu ca mātā-pitrādiṣu mātā-pitrādibhāvo na māyā-kalpitaḥ, kiṁ tu sac-cid-ānanda-maya eva | yathā śrī-kṛṣṇasya yaśodānandanādiṣu mātā-pitrādi-bhāvaḥ | tathaiva rādhādīnāṁ śrī-kīrtidā-vṛṣabhānv-ādiṣu mātā-pitrādi-bhāvaś cid-ānanda-maya eva |

abhimanyu-prabhṛtiṣu pati-bhāvas tu māyika eva | cid-rūpāṇāṁ śrī-rādhādīnāṁ cid-rūpeṣu patiṣv abhimanyu-prabhṛtiṣu sārvakālika-dveṣānyathānupapattyā madhye pati-bhāva-rūpā māyā svāṁśa-bhūtā śrī-yoga-māyayaiva sthāpitā | prākṛtīnāṁ strīṇāṁ pariṇetṛṣu pati-bhāvasya prāpañcikatvād anityatvam | gopīnāṁ tu pariṇetṛṣu patibhāvasya māyā-kalpitatve bhagaval-līlā-tantra-madhya-vartitvāt māyāyāś cāsyā yogamāyānumoditatvāc ca nityatvam eveti viśeṣaḥ | mohanaṁ tu tāsāṁ yogamāyyaiva guṇātīttvān na tu māyayā | kiṁ cātra śrī-rādhādiṣu śrī-kṛṣṇasya preyasī-bhāvasya, kṛṣṇe tāsāṁ preyo-bhāvasya ca sac-cid-ānanda-mayatve sati tāsāṁ sva-sva-pariṇetṛṣu pati-bhāvasya māyikatvam eva tāsāṁ kṛṣṇa-bhāryātva-sādhakam iti matam abhijña-saṁmatam iti |

kecit tu lalita-mādhave māyā-śabdena yogamāyaiva ucyate ity āhuḥ | tan-mate pati-bhāvo’pi cinmaya eva | tad api dveṣas tayaiva durghaṭa-ghaṭanā-paṭīyasyā upapādita iti | ye ca rādhāyāḥ paroḍhatvam amanyamānāḥ kanyātvam evāhus tan-mate tasyāḥ sarva-gopībhyaḥ sakāśān nikarṣa evopapadyate sma, na tūtkarṣaḥ | tathā hi bhagavato rukmiṇī-lakṣmy-ādi-preyasībhyo’pi gopīnām utkarṣaḥ premotkarṣa-mūla eva | prema-tāratamyena tasya vaśyatva-tāratamyāt premotkarṣo vaśyatvātiśaya-jñāpaka eva bhavet | āsāṁ ca premotkarṣa-jñāne śrī-bhagavatā śrīmad-uddhavena ca loka-dharmollaṅghanam eva hetur upanyastaḥ | tac ca bhagavad-vākyam, yathā—evaṁ mad-arthojjhita-loka-veda-svānām iti | na pāraye’haṁ niravadya-saṁyujām iti ca | uddhava-vākyaṁ, yathā—āsām aho caraṇa-reṇu-juṣām ahaṁ syām ity ādi ca | yadi śrī-rādhāyāḥ kanyātvam eva tatra ca sati—nanda-gopa-sutaṁ devi patiṁ me kuru te namaḥ iti śrī-kṛṣṇa-pati-bhāvān na loka-vedātikramaḥ | tatra ca sati tasyā bhagavad-uddhava-viṣayatvābhāvāt premotkarṣaḥ śrī-bhāgavata-mate kena prakāreṇa jñeya ity anyābhyo’pi paroḍhābhyo gopībhyo nikarṣa iti na tan-matam asmat-prabhu-saṁmatam |

nanu ca śrī-rādhā hi kṛṣṇasya svarūpa-bhūtā hlādinī śaktir eva | tasyā vastutaḥ svīyatvena na tu parakīyātvam ghaṭate | satyam | rādhā-kṛṣṇāv asmābhir upāsyete līlā-viśiṣṭāv eva, na tu līlā-rahitau | līlāyāḥ śuka-parāśara-vyāsādi-proktatve 'pi śrī-śuka-proktaivāsmākam paramābhīṣṭā | tasyāṁ ca gopīnāṁ parakīyātva-darśanāt sarva-gopī-śiromaṇiḥ sāpi parakīyaiva |

nanu dāmpatyena duryaśo-nibandhanaṁ na mano-duḥkhaṁ nāpi śvaśrū-nanandādikaṁ rukmiṇy-ādau dṛṣṭam | gopīṣu tu tat tad dṛśyata ity etad-aṁśena duḥkhādhikyam evāsāṁ rukmiṇy-ādibhyaḥ sakāśād apakarṣa-hetur astu | maivam | rāgānurāga-mahābhāvavatīnāṁ vraja-devīnāṁ yāni yāni yāvanty eva laukika-duḥkhāni tāni tāni tāvanti sukhāny eva bhavanti | yad vakṣyate –

duḥkham apy adhikaṁ citte sukhatvenaiva rajyate |

yatas tu praṇayotkarṣāt sa rāga iti kīrtyate || [u.nī. 14.126] iti |

ata evāhur mahā-bhāva-lakṣaṇa-vyākhyāyāṁ śrīmaj-jīva-gosvāmi-caraṇāḥ | duḥkhasya parama-kāṣṭhā kula-vadhūnāṁ svayam api parama-sumaryādānāṁ svajanārya-pathābhyāṁ bhraṁśa eva | nāgny-ādir na ca maraṇam | tataś ca tat-tat-kāritayā pratīto’pi kṛṣṇa-sambandhaḥ sukhāya kalpate | sā ca ārambhato vraja-devīṣv eva dṛśyate | paṭa-mahiṣīṣu sambhāvayitum api na śakyate | tad evam eva tā evoddiśya uddhavaḥ sa-camatkāram āha yā dustyajam ārya-pathaṁ svajanaṁ ca hitvā iti |

atra tāsām āśrityaiva pravṛtto’nurāgo mahābhāva iti vyākhyayā rāgasya parameyattā yadā bhavet tadaiva mahābhāvasyodaya iti mahābhāvodaya-vyañjikā rāga-parameyattaiva | sā ca rāga-parameyattā tadaiva bhavet yadā samasta-duḥkhātiśaya-sīmā-rūpa-svajanārya-patha-bhraṁśa-karaṇa-śīlaḥ kṛṣṇa-sambandhaḥ sukhāya bhavati, nānyadā iti | ato’prakaṭa-līlāyāṁ yadi svajanārya-patha-bhraṁśa-karaṇa-śīlatvam śrī-kṛṣṇa-sambandhasya naivāsti tadā rāgasyāpi parameyattā nāsti | tasyām asatyāṁ mahābhāvasyāpy anūdaya iti naitat samañjasam | tasmāt prakaṭāyāṁ ca līlāyāṁ svajanārya-patha-bhraṁśa-karaṇam aupapatyaṁ teṣāṁ svecchābhimataṁ matam | aprakaṭa-līlāyāṁ dāmpatyaṁ tu parecchābhimatam matam | ataḥ sādhūktaṁ tair eva parama-kṛpālubhiḥ—

svecchayā likhitaṁ kiṁcit kiṁcid atra parecchayā |

yat pūrvāpara-sambaddhaṁ tat pūrvam aparaṁ param || iti |

na caupapatye sāhitya-darpaṇa-kārasyāsaṁmatir iti bhetavyam |

nātīva-saṅgatatvād bharata-muner mata-virodhāc ca |

sāhitya-darpaṇīyā na gṛhītā prakriyā prāyaḥ || [nā.ca. 2]

iti nātikā-candrikokter grantha-kṛdbhir eva tan-matasyānaṅgīkārād iti |

kiṁ ca, guru-viprāgni-sākṣike vraja-sundarīṇāṁ śrī-kṛṣṇena pariṇaye vyavasthāpite sati upakramataḥ sarva evojjvala-nīlamaṇir viparyastārtha eva kṛtaḥ syāt | tathā hi—patnī-bhāvābhimānātmā iti samañjasā-lakṣaṇena tāsu prasaktena rāgeṇaivārpitātmāno loka-yugmānapekṣitāḥ ity ādi-lakṣite tāsāṁ svabhāve’palāpite sati para-sundarībhya utkarṣe hīyamāne mūla-bhūtasya sthāyibhāvasyaivāvyavasthāyāṁ satyāṁ saṅketī-kṛta-kokilādi-ninadaṁ iti, tatraiva paramotkarṣaḥ śṛṅgārasya pratiṣṭhitaḥ ity ādi-vākyaiḥ kaṣṭa-kalpanayā saṅgamitaiḥ kathaya kiṁ phalam iti | tat-tal-lakṣaṇodāharaṇādikam āpātato bodhanārtham eva, na tu grantha-kṛtāṁ hārdābhiprāya-sambaddham iti cet, teṣu, śrīman-niravadhi-karuṇeṣu parama-bhakta-suhṛd-vareṣu bhaṅgyā vipralipsutvāropa evety alaṁ bahu-vicāra-vilasiteneti |

tiryag-yonim avāpa karma-vaśato viṣṇuḥ sa cety uktimac

chāstraṁ gāruḍam atyasahyam api no kasyāpi tat-saṁmatam |

vyāso bhāgavatasya tasya ca bhavet kartā tad apy ādarād

ārādhyaḥ sa gatiś ca tatra nitarām āgo’sti keṣām api ||

gāruda-vacanaṁ ca, yathā—

 brahmā yena kulālavan niyamito brahmāṇḍa-bhāṇḍodare

 viṣṇur yena daśāvatāra-gahane kṣipto mahā-saṅkaṭe |

 rudro yena kapāla-pāṇi-puṭake bhikṣāṭanaṁ kāritaḥ

 sūryo bhrāmyati nityam eva gagane tasmai namaḥ karmaṇe ||

iti garuḍa-purāṇīyaḥ śloko bhagavat-sandarbha-dhṛto dṛśyaḥ ||21||

**viṣṇudāsaḥ:** nanūpapatau paramotkarṣatvaṁ bhavataiva kevalam ucyate | anyatra pratyutāsmin nyūnatvaṁ śrutam asti | tatrāha satyam | laghutvam iti ||21||

 —o)0(o—

**|| 1.22 ||**

tathā ca prāñcaḥ—

śṛṅgāra-rasa-sarvasvaṁ śikhi-piccha-vibhūṣaṇam |

aṅgīkṛta-narākāram āśraye bhuvanāśrayam ||22||

**śrī-jīvaḥ:** rasa-niryāsa-svādārtham ity eva prācīna-tadīya-mahā-bhakta-śrī-līlā-śuka-matena draḍhayati—tathā ca prāñca iti | bhuvanāśrayam api aṅgīkṛtaḥ svīkṛta ātmīyatvena vyañjito narākāro na tu devākāro yena | yad vā, svāvatāreṇa svīkṛtā nara-jātir yena tam | tathā śikhi-piccha-vibhūṣaṇaṁ gopālākārocita-veṣa-līlādikam | kiṁ ca śṛṅgāra-rasasya sarvasva-rūpam āśrayam ity arthaḥ ||22||

**viśvanāthaḥ:** vyavasthāpitam evārthaṁ prācīna-mahānubhāva-parama-bhakta-śrī-līlā-śuka-matena draḍhayati—tathā ceti | śikhi-piccha-vibhūṣaṇatvaṁ gopāṅganā-ramaṇasyāsādhāraṇo dharmaḥ | śṛṅgāra-rasaḥ sarvasvaṁ yasyeti bahu-vrīhiṇā kṛṣṇaḥ so’pi gata-sarvasvo raṅka iti bhavatīti vyajyate | śṛṅgāra-rasasya sarvasvam iti tat-puruṣeṇa śṛṅgāra-raso’pi taṁ vinā svasya vaiyarthyaṁ jānātīti | sa ca śṛṅgāra aupapatya eva paramotkṛṣṭas tatra ca tasya śrī-kṛṣṇasya laghutve sati kathaṁ tam eva śrī-līlā-śukaḥ āśrayate | yad vā, tasya laghutve kutaḥ śṛṅgāra-rasa-sarvasvībhūtatvam ity abhiprāyaḥ | aṅgī mukhyas tathābhūtīkṛto narākāro yena tam | yena śuklīkṛtā haṁsāḥ itivat cviḥ | anye vaikuṇṭha-nāthasya devākārā matsya-kūrmādy-ākārāś ca etad-aṅga-bhūtā iti bhāvaḥ | bhuvanāny evāśrayās trijagan-mohanatvād ālambanī-bhūtāni yasya tam ||22||

**viṣṇudāsaḥ:** *na kim api* ||22||

 —o)0(o—

**|| 1.23-24 ||**

**anukūla-dakṣiṇa-śaṭhā dhṛṣṭaś ceti dvayor athocyante |**

**pratyekaṁ catvāro bhedā yuktibhir amī vṛttyā ||23||**

**śāṭhya-dhārṣṭye paraṁ nāṭya-prokte upapater ubhe |**

**kṛṣṇe tu sarvaṁ nāyuktaṁ tat-tad-bhāvasya sambhavāt ||24||**

**śrī-jīvaḥ:** tad etad abhimataṁ abhivyajya prakṛtaḥ śrī-kṛṣṇa-rūpam ālambanam eva vivṛṇvan tasya līlā-viśeṣeṣu vaiśiṣṭyam āha anukūleti | dvayoḥ paty-upapatyoḥ | vṛttyā ceṣṭayā ||23|| tad evopapādayati śāṭhy-dhārṣṭye paraṁ nāṭyeti | yadyapy upapater aṅgini rase varṇanīyatā nāsti tathāpy aṅge’stīti tathoktam | tat-tad-bhāvasya patitvopapatitva-līlā-vyañjaka-prema-viśeṣasya ||24||

**viśvanāthaḥ:** dvayoḥ paty-upapatyoḥ | vṛttyā ceṣṭayā ||23|| tat-tad-bhāvasya patitvopapatitva-rūpasya | yad vā śāṭhya-dhārṣṭyādeḥ ||24||

**viṣṇudāsaḥ:** dvayoḥ paty-upapatyoḥ | vṛttyā ceṣṭayā | nāṭye nāṭya-śāstre | paraṁ kevalam upapater eva ||23-24||

 —o)0(o—

**|| 1.25-26 ||**

tatrānukūlaḥ—

**atiraktatayā nāryāṁ tyaktānya-lalanā-spṛhaḥ |**

**sītāyāṁ rāmavat so’yam anukūlaḥ prakīrtitaḥ ||25||**

**rādhāyām eva kṛṣṇasya suprasiddhānukūlatā |**

**tad-āloke kadāpy asya nānyā-saṅgaḥ smṛtiṁ vrajet ||26 ||**

**śrī-jīvaḥ:** rādhāyām eveti | tad āloke tasyā āloke saty upalakṣaṇātvāt śravaṇe smaraṇe ca satīty arthaḥ | sārvadiktvābhāvān na śrī-rāma-sītā-dṛṣṭāntatvaṁ na paryāptam iti na mantavyam | tasyaika-patnī-vrata-dharasya manasāpy anya-nārī-spṛhā anyāyyatvād ananya-gates tad-eka-spṛhatvaṁ na durghaṭam | tasya tu satīṣv apy anya-bahula-vanitāsu tasyā darśane sati tāsāṁ svasmin para-premavatīnāṁ vismaraṇaṁ durghaṭam | tathāpi taj-jātam ity evam atraivānukūlasya parama-paryāptatvaṁ tad-āloke ity anena darśitam | tathā ca rāsa-līlāyāṁ tām ādāyāntardhāya duḥkhitā api tās tena nānusaṁhitā | ittham eva gīta-govinde [3.1] rādhām ādāya hṛdaye tatyāja vraja-sundarīḥ ||25-26||

**viśvanāthaḥ:** nāryām ekasyām atyanuraktatayā hetunā tyaktā anya-lalanā-viṣayiṇī spṛhā yena iti spṛhā-mātrasyaiva niṣedhāt lalanāntarābhāva-pakṣo nirastaḥ ||25||

tad-āloke tasyā rādhāyā āloke sati | tad-upalakṣaṇatvāt śravaṇe smaraṇe ca satīty arthaḥ | ata eka-patnī-vrata-dharasya śrī-rāmasya sītāyām ānukūlyaṁ sughaṭam eva | asya punar bahu-vallabhasya tasyām ānukūlyaṁ durghaṭam api tad-itara-sarva-premavatī-vismāraka-tadīya-paramādbhuta-premātiśaya eva ghaṭayatīti dyotayitvā rāsa-niṣṭhād apy ānukūlyād etan-niṣṭhasyānukūlyasya prema-mūlakaḥ paramotkarṣo dhvanita iti | ata eva rāsa-līlāyāṁ tām ādāyāntardhāya duḥkhitā apy anyās tena duḥkhitatvena nānusaṁhitāḥ | ittham eva gītam [gī.go. 3.1] rādhām ādāya hṛdaye tatyāja vraja-sundarīḥ ||26||

**viṣṇudāsaḥ:** *na kim api* ||25-26||

 —o)0(o—

**|| 1.27 ||**

**vaidagdhī-nikuramba-cumbita-dhiyaḥ saundarya-sārojjvalāḥ**

**kāminyaḥ kati nādya vallava-pater dīvyanti goṣṭhāntare |**

**rādhe puṇyavatī-śikhā-maṇir asi kṣāmodari tvāṁ vinā**

**preṅkhantī na parāsu yan madhuripor dṛṣṭātra dṛṣṭir mayā ||27||**

**śrī-jīvaḥ:** tad etad anusṛtya svayam upaślokayati vaidagdhīti | tad idaṁ vṛndāvanam | tvāṁ vinā tava virahe sati parāsu mura-ripor dṛṣṭir mayā sadā tādṛśa-līlā-vanādhiṣṭhātryāpi preṅkhantī prakṛṣṭatayā calantī na dṛṣṭā ||27||

**viśvanāthaḥ:** vaidagdhīti vṛndāvanam | tvāṁ vinā | tava virahe satīty arthaḥ | tena tat-smaraṇa-vyañjanayā tad-āloke iti lakṣaṇa-saṅgatiḥ | preṅkhantī calantī ||27||

**viṣṇudāsaḥ:** vaidagdhīti | kṛṣṇe āsaktiṁ sampādinī rādhāṁ prati vṛndoktiḥ | asamānordhva-saundarya-vaidagdhyādīnām nityāśrayatve’pi tasyāḥ kevalaṁ yat puṇyavatī-śikhāmaṇitvenaiva kathanaṁ, tat tu tasyā vāmyādy-udbhavābhāvārtham | tad-udbhave sati tu kṛṣṇe tasyā āsakti-sampādanaṁ durghaṭam iti | preṅkhantī kuṭilaṁ gacchantī | tathaivoktaṁ śrī-jayadeva-caraṇaiḥ—kaṁsārir api saṁsāra-vāsanābaddha-śṛṅkhalām [ṅītaṅ 3.1] ity ādinā |

bhrūvallī-calanaiḥ kayāpi nayanonmeṣaiḥ kayāpi smita-

jyotsnāvicchuritaiḥ kayāpi nibhṛtaṁ sambhāvitasyādhvani |

garvād bheda-kṛtāvahela-vinaya-śrī-bhāji rādhānane

sātaṅkānunayaṁ jayanti patitāḥ kaṁsadviṣaḥ dṛṣṭayaḥ || [padyā. 259]

iti padyāvalyāṁ umāpatidharoktyāpi | alaṅkāra-kaustubhe [5.52] ca

nānyasyāḥ sadanaṁ prayāti sa mayā samprārthyamāno’pi ca

prāyo me hṛdayaṁ dunoti lalite tāsāṁ manas tāpataḥ |

ārāme ramate mamaiva satataṁ mad-vartma saṁvīkṣate

svapne’pi pratikūlatāṁ na gatavān kṛṣṇaḥ satṛṣṇo mayi || 27 ||

 —o)0(o—

**|| 1.28 ||**

**dhīrodāttānukūlo,** yathā—

**kuvalaya-dṛśaḥ saṅketa-sthā dṛg-añcala-kauśalair**

**manasija-kalā-nāṭī-prastāvanām abhitanvatām |**

**na kila ghaṭate rādhā-raṅga-prasaṅga-vidhāyitā**

**vrata-vilasite śaithilyasya cchaṭāpy agha-vidviṣaḥ ||28||**

**śrī-jīvaḥ :** pūrvaṁ dhīrodāttādaya udāhṛtā eva, samprati tad-anusāreṇa tat-tad-bhāva-miśrādīn udāharati dhīrodāttānukūlo yathety ādibhiḥ | tatra kuvalaya-dṛśa ity atrāpi śrī-rādhā-sakīhṁ prati vṛndā-vacanam | saṅketasthāḥ śrī-rādhikābhisāra-vartmani nānukuñjān saṅketāspadīkṛtyādhitiṣṭhantyaḥ | nāṭī-śabdena nāṭya-prabandha-viśeṣā nāṭikocyate | prastāvanā-śabdena tu tad-artha-saṅkṣepa-vyañjanā-mayo naṭī-nirdiṣṭaḥ prathamo bhāgaḥ | kiṁ cātra na kila ghaṭata iti sambhāvanā-mātra-jñeya-bhāvatvena tasya gambhīratvam | gāmbhīryāc ca tasyāvaśyaka-kṛtya-viśeṣa-vyāja-maya-sāntvana-vacanenaiva krama-śastās tyajati na tu rūkṣa-mudrayeti prāptatvād vinayitvam | tathāpi tās tatra nānā-bhaṅgibhir vighnaṁ kurvatīḥ prati kopānudbhāvanāt kṣantṛtvam | yatas tā duḥkhaṁ na prāpnuvantv iti bhāvanā-jāte’pi karuṇatvam | spaṣṭatayā tathokteḥ sudṛḍha-vratatvam | vinayitvād eva vyaktād ātma-ślāghitvābhāvavattva-lakṣaṇam akatthanatvam | tathāpy antatas tu śrī-rādhā-lakṣaṇa-parama-preyasī-lābhāt garvo vartata eveti gūḍha-garvatvam | tatra vighna-śaṅkayā jhaṭiti gamanāt vyaktaṁ susattva-bhṛttvam iti dhīrodāttatvaṁ vyaktam | anukūlatvaṁ ca tat-tat-sarva-parityāga-pūrvaka-tad-atisaraṇāṁ spaṣṭam eva ||28||

**viśvanāthaḥ :** bhakti-rasāmṛta-sindhau dhīrodāttādaya udāhṛtā eva | samprati tad-bhāva-miśrān anukūlādīn udāharati dhīrodātteti |

gambhīro vinayī kṣantā karuṇaḥ sudṛḍha-vrataḥ |

akatthano gūḍha-garvo dhīrodāttaḥ susattva-bhṛt || [bha.ra.si. 2.1.226]

ity evaṁ lakṣaṇo dhīrodāttaś cāsau anukūlaś ceti saḥ kuvalayeti | rādhām anusmarantaṁ śrī-kṛṣṇaṁ dūrād ālokya citrāṁ prati lalitāyāḥ sāśvāsa-vacanam | nāṭī nāṭyam | prastāvanā tad-arthaṁ saṅkṣepa-vyañjanā-mayī prathamā pravṛttiḥ | tām abhi śrī-kṛṣṇa-dṛṣṭābhimukhatayā tanvatām | saṅketasthāḥ śrī-kṛṣṇābhimukha-vartma-nikaṭa-stha-kuñjān saṅketāspadī-kṛtya tiṣṭhantyaḥ |

prastāvanām iti | prastauter ṇyantādyuṭā | kandarpa-kalā-nāṭyaṁ mayā prastutīkṛtam ity ekaikaśas tās taṁ jñāpayitvā tasmāt svayam atra nṛtya māṁ ca nartayeti vyañjanantv ity arthaḥ | atra śrī-kṛṣṇasya gāmbhīryaṁ parama-caturābhir api tābhis tac-citta-vṛttānavagāhāt | tvāṁ kalā-nāṭya-raṅga eva nartiṣyāmi kintu go-sambhālanaṁ sampraty agrataḥ pradeśe āvaśyakam | tasmāt kṣaṇa-mātraṁ tatra mad-gamanam anumanyasva | iti pratyekaṁ tāḥ prati dṛg-añcalenaiva jñāpanāt |

vinayitvam | tad api nānā-bhaṅgibhir vighnam eva kurvatīs tāḥ prati kopānudbhavāt kṣantṛtvam | tāsāṁ sva-viraha-duḥsaha-duḥkhānusandhānāt karuṇatvam | rādhāyām eva yo raṅgas tadīya-kandarpa-kalā-nāṭya-sambandhī tatraiva prakṛṣṭaṁ saṅgaṁ nṛtya-nartanāsabhyatva-lakṣaṇa-kṛteṣu āsaktiṁ vidhātuṁ śīlaṁ yasya tasya bhāvas tat tā saiva vrataṁ tasya vilasite anuṣṭāna-viṣaye śaithilyasya chaṭāpi na ghaṭate na sambhavatīti sudṛḍha-vratatvam | he śrī-rādhe sarva-gopī-pratāraṇa-paṇḍitas tvayy evāham anurāgī iti tāṁ prati sva-prema-vaśyatatvaysa akathanāt akatthanatvam | mādṛśaḥ premī sambhoga-saukhyavān satī-vrata-dhvaṁsy api sarva-dhārmika-ślāghyo’nyo nāstīti garvasyāprakaṭanāt gūḍha-garvatvam | agha-vidviṣa iti susattva-bhṛttvam | anukūlatvaṁ sarvatraiva spaṣṭam eva ||28||

**viṣṇudāsaḥ :** dhīrodāttānukūla iti | tatra pūrvoktaṁ dhīrodātta-lakṣaṇam—

gambhīro vinayī kṣantā karuṇaḥ sudṛḍha-vrataḥ |

akatthano gūḍha-garvo dhīrodāttaḥ susattva-bhṛt || [bha.ra.si. 2.1.226] iti |

kuvalaya-dṛśa iti saṅketa-sthalāṁ śrī-rādhāṁ praty abhisarantaṁ śrī-kṛṣṇaṁ pathi sva-sva-saṅketa-sthābhir vraja-devībhir viracitām apāṅga-bhaṅgīṁ vilokya tāsām anurodhāt kṛṣṇāgamana-bādhāśaṅkayā vimanaskām iva viśākhāṁ prati śrī-lalitāyāḥ sa-yuktikāśvāsa-vacanaṁ manasija-kalaiva nāṭī nāṭikā tasyāṁ prastāvanaṁ tat-pratipādya-vastuno dvāram | rādhā-raṅgety ādinā tasyāṁ kṛṣṇasyānukūlatvaṁ vyaktam eva | atrānukūlyasya prādhānya-vivakṣayā dhīrodāttokta-guṇāḥ kārtsnyena nodāhṛtāḥ | kintu sudṛdha-vratatvaṁ tathā svaika-priyatva-buddhyā nānā-bhāva-prakāśinībhis tābhis tad-ekānukūlya-niṣṭhasya śrī-kṛṣṇasya nayānavagāhād gāmbhīryatvaṁ ceti guṇa-dvayam eva vyaktam uktam | pūrvaṁ tu kevala-dhīroddodāhṛtau sarva eva guṇā darśitāḥ santi | tathā hi –

vīraṁ-manya-mada-prahāri-hasitaṁ dhaureyam ārtoddhṛtau

nirvyūḍha-vratam unnata-kṣiti-dharoddhāreṇa dhīrākṛtim |

mayy uccaiḥ kṛta-kilbiṣe’pi madhuraṁ stutyā muhur yantritaṁ

prekṣya tvāṁ mama durvitarkya-hṛdayaṁ dhīr gīś ca na spandate || [bha.ra.si. 2.1.227] ||28||

 —o)0(o—

**|| 1.29 ||**

**dhīra-lalitānukūlo,** yathā—

**gahanād anurāgataḥ pitṛbhyām**

**apanīta-vyavahāra-kṛtya-bhāraḥ |**

**viharan saha rādhayā murārir**

**yamunā-kūla-vanāny alaṁcakāra ||29||**

**śrī-jīvaḥ :** gahaneti | nāndīmukhīṁ prati paurṇamāsī-vacanam | gahanād iti samyak paryālocayitum aśakyatvāt | gahanā karmaṇo gatiḥ itivat | gahaṇaṁ gahvare duḥkhe vipine kalile’pi ca iti viśva-prakāśāt | atra yamunā-kūla-vanāny alaṁcakāreti vidagdhatvaṁ nava-tāruṇyavattvaṁ ceti bodhitam | pūrvatra vihāra-śobhā-vaicitryāparatva-śobhātiśaya-dṛṣṭyā tad-alaṅkaraṇāpatteḥ | viharann iti | parihāsa-rasasya kroḍīkṛtatvāt parihāsa-viśāradatvaṁ pitṛbhyāṁ bhārāpanayanenaiva niścintatvaṁ spaṣṭam | āstāṁ tāvat parama-svaira-līlatvenaiveti bhāvaḥ | yatra pitṛbhyām anyaiḥ kāryamāṇaṁ gocāraṇādikam api svaira-līlatvenaivāvagamyate | na tv anyatraiva bhāratvena | tad uktaṁ—vraje vikrīḍator evaṁ gopāla-cchadma-māyayā ity atra go-pālanam eva chadma vyājo yasyāṁ tayā māyayā pratāraṇa-śaktyā vraje vikrīḍator iti krīḍaivābhīṣṭaṁ gopālanaṁ tv anyathāpi syād iti bhāvaḥ | rādhayā saha viharann ity api vihārānavaccheda-prāptyā preyasī-vaśatvaṁ ceti dhīra-lalitatvaṁ darśitam | aviccheda-vihārād anukūlatvam apīti dhīra-lalitānukūlatvaṁ spaṣṭam eva | tatra dhīra-lalita-lakṣaṇe prāyaḥ-śabdas tasya bahir vyaktī-karaṇābhāvād iti bhāvaḥ ||29||

**viśvanāthaḥ** : gahanād iti | nāndīmukhīṁ prati paurṇamāsyā vacanam | gahanāt nirvaktum aśakyāt |

vidagdho nava-tāruṇyaḥ parihāsa-viśāradaḥ |

niścinto dhīra-lalitaḥ syāt prāyaḥ preyasī-vaśaḥ || [bha.ra.si. 2.1.230] iti |

iti dhīra-lalita-lakṣaṇam | atrāpanīteti niścintatvam | viharann iti parasmaipada-prayogeṇa preyasyānanda-dāna-tātparyāvagamāt preyasī-vaśatvam | vartamāna-prayogeṇa tayaiva saha vihārānavacchedāt kāntāntara-tyāgāt anukūlatvam | vanānīti bahu-vacane ekatra vane vihṛtya punar anyatra tirodhāya sthitvā tatrāpy anviṣyantyā tayā svaṁ dṛṣṭavatyā parihasantyā vihṛtya punar anyatrāpi tathā tathā vilāsāviṣkārāt parihāsa-viśāradatvam | alaṁcakārety alaṁ-padena vidagdhatvaṁ vaidagdhya-maya-vihārasyaiva tat-pradeśa-sāphalyāpādakatvāt nava-tāruṇyaṁ tu sarvatraivānusyūtam ||29||

**viṣṇudāsaḥ :** dhīra-lalitānukūla iti | dhīra-lalitasya lakṣaṇaṁ—

vidagdho nava-tāruṇyaḥ parihāsa-viśāradaḥ |

niścinto dhīra-lalitaḥ syāt prāyaḥ preyasī-vaśaḥ || [bha.ra.si. 2.1.230] iti |

gahanād iti śrī-rādhā-kṛṣṇayoḥ svaira-līlā-mādhuryānubhavena hṛṣṭa-mānasā vṛndā nāndīmukhīṁ prati prāha gahanāt parama-rahasyatvena itara-janair duravagāhāt | rādhayeti tasyāṁ kṛṣṇasyānukūlatvaṁ spaṣṭam eva | atrāpi pūrva-rītyā kevala-niścintatvaṁ kathitam | pūrvaṁ tu lakṣaṇoktāḥ sarva eva guṇāḥ kathitāś ca santi | yathā—

vācā sūcita-śarvarī-rati-kalā-prāgalbhyayā rādhikāṁ

vrīḍā-kuñcita-locanāṁ viracayann agre sakhīnām asau |

tad-vakṣo-ruha-citra-keli-makarī-pāṇḍitya-pāraṁ gataḥ

kaiśoraṁ saphalī-karoti kalayan kuñje vihāraṁ hariḥ || [bha.ra.si. 2.1.231] iti |

vidagdha-mādhave—

kaṭhorā bhava mṛdvī vā prāṇās tvam asi rādhike |

asti nānyā cakorasya candralekhāṁ vinā gatiḥ || [vi.mā. 5.31]

tatraiva—

smara-krīḍā-lubdhaḥ paśupa-ramaṇīṣu sphuṭam ahaṁ

tathāpy akṣṇor vartis tvam asi mama divyāñjana-mayī |

tapādyāḥ kiṁ bhṛṅgaḥ pṛthulaṁ rtu-lakṣmīr na bhajate

rasollāsād enaṁ tad api hi madhu-śrīr madayati || [vi.mā. 5.33] ||29||

 —o)0(o—

**|| 1.30 ||**

**dhīra-śāntānukūlo,** yathā—

**vradhnopāsti-vidhau tava praṇayitāpūreṇa veśaṁ gate**

**kṣmā-devasya kathaṁ guṇo’py agharipau drāg adya saṁcakrame**

**buddhiḥ paśya viveka-kauśalavatī dṛṣṭiḥ kṣamodgāriṇī**

**vāg etasya mṛgākṣi rūḍha-vinayā mūrtiś ca dhīrojjvalā ||30||**

**śrī-jīvaḥ :** vradhneti | dhīra-śāntānukūlatvam atra spaṣṭam eva | vradhnaḥ sūryaḥ | etad-upāsanā līlā śrī-rādhāyāḥ | candrāvalyās tu caṇḍikopāsanā-rūpeti paramparopadeśa-labdham | evam uttaratrāpi jñeyam ||30||

**viśvanāthaḥ :** dhīra-śānteti | tal-lakṣaṇam—

śama-prakṛtikaḥ kleśa-sahanaś ca vivecakaḥ |

vinayādi-guṇopeto dhīra-śānta udīryate || [bha.ra.si. 2.1.233] iti |

vradhneti | jaṭilā-saṁnidhāv api rādhā-karṇe viśākhoktiḥ | vradhnaḥ sūryaḥ | tava praṇayitāpūreṇety ādinā guru-jana-saṁnihitāyā api tava tyāgāśaktes tvan-mātraika-gatāv asminn anyālakṣitam | kiṁcid apāṅgāmṛtam arpayeti dhvaniḥ | tena cānukūlatvaṁ vyaktam | buddhiḥ paśyeti vivecakatvam | dṛṣṭiḥ kṣamodgāriṇīti kleśa-sahatvam | svābhāvika-cāñcalya-tyāga evātra kleśaḥ | rāga iti vinayitvaṁ mūrtiś ca | dhīreti śama-prakṛtikatvam | atra tasyātmārāma-śikhāmaṇitvaṁ vraja-premṇā yan nihnutam asti tad evātra prakṛti-śabdena vācyam | atra kṣmādevasya kathaṁ guṇa iti tenāgharipur ayam adya bgharipur ayam adya brāhmaṇa iva dṛśyate tataś copamāyāṁ satyāṁ śānta-śṛṅgāra-rasayor aṅgāṅgibhāvo na viruddhyate | yad uktaṁ—sāmyena vacane’pi ceti pūrva-grantha eva ||30||

**viṣṇudāsaḥ :** dhīra-śāntānukūla iti | dhīra-śāntasya lakṣaṇaṁ yathā tatraiva—

śama-prakṛtikaḥ kleśa-sahanaś ca vivecakaḥ |

vinayādi-guṇopeto dhīra-śānta udīryate || [bha.ra.si. 2.1.233] iti |

vradhneti kadācid gurv-ādeḥ suṣṭhu nirbandha-vaśād alabdha-rahaḥ-kṛṣṇa-saṅgāyāḥ śrī-rādhāyā utkaṇṭhodrekaṁ pratyakṣaṁ kayācid amitārthayā dūtyā sūrya-pūjā-miṣataḥ rādhā-sadmani prāpitaṁ vipra-veśa-gūḍhaḥ śrī-kṛṣṇaṁ dṛṣṭā viśākhā śrī-rādhikāṁ prati sa-camatkāra-m āha | vradhnaḥ sūryas tasyopāsti-vidhau upāsanā-vidhāne nimitte tava praṇayitā-pūreṇa hetunā, kṣmā-devasya viprasya | sañcakrame sañcacāra | dhīra-śāntoktāḥ sarva eva guṇāḥ kathitāḥ | tatra buddhir ity ādinā vivecakatvaṁ dṛṣṭir ity ādinā kleśa-sahanatvam | vāg ity ādinā vinayitvam | mūrtir ity ādinā śama-prakṛtikatvam | anukūlaṁ tu spaṣṭam eva | sarvā vraja-sundarīḥ santyajya vipra-veśenāpi śrī-rādhā-saṅgaika-lālasatvāt | pūrvam api rasāmṛta-sindhau, yathā—

vinaya-madhura-mūrtir manthara-snigdha-tāro

vacana-paṭima-bhaṅgī-sūcitāśeṣa-nītiḥ |

abhidadhad iha dharmaṁ dharma-putropakaṇṭhe

dvija-patir iva sākṣāt prekṣyate kaṁsa-vairī || [bha.ra.si. 2.1.234] iti ||30||

 —o)0(o—

**|| 1.31 ||**

**dhīroddhatānukūlo,** yathā—

satyaṁ me parihṛtya tāvaka-sakhīṁ premāvadātaṁ mano

nānyasmin pramadājane kṣaṇam api svapne’pi saṅkalpate |

sāra-grāhiṇi gauri sad-guṇa-gurau mukta-vyalīkodyame

mudrāṁ kiṁ nu mayi vyanakṣi lalite gūḍhābhyasūyā-mayīm ||31||

**śrī-jīvaḥ :** satyaṁ me iti | he gauri vyalīkam apriyaṁ tatra mudrāṁ kiṁ nv ity ādinā mātsaryavattvaṁ roṣaṇatvaṁ ca | sāra-grāhiṇi sarva-sad-guṇa-gurau mukta-vyalīkodyame mayīti ahaṅkāritvaṁ vikatthanatvaṁ ca | satyaṁ me ity ādinā svadharma-gopana-vacasā māyāvitvam | tena kvacit skhalana-vyañjakena calatvam iti dhīroddhatatvam | tatrānukūlatvaṁ ca | kvacic ca tad-aparādha-bhañjanāya vaiyagryālakṣyate ||31||

**viśvanāthaḥ :** dhīroddhatteti | tal-lakṣaṇam—

mātsaryavān ahaṅkārī māyāvī roṣaṇaś calaḥ |

vikatthanaś ca vidvadbhir dhīroddhata udāhṛtaḥ || [bha.ra.si. 2.1.236] iti |

satyam iti | kṛṣṇābhisāra-mārga-sthānāṁ gopīnāṁ svāmi-yogān tena kṛṣṇena ca dṛg-antādyair mṛṣākṛta-tat-tad-āśvāsān dūrād eva dṛṣṭavatīṁ tasya rādhikaikatāna-cetastvaṁ jñātvāpi vāmya-vaśāt bho vraja-nagarī-nāgara ! sāmprataṁ mat-sakhīṁ sukhayitvā adya vartma-tyaktāḥ pratiśruta-sva-vilāsāḥ kāminyo’pi kṣaṇānantaraṁ tvayā samādheyā iti nayana-vadana-grīvādi-bhaṅgyaiva bruvāṇāṁ lalitāṁ prati tad-vacanam | atra satyam ity ādinā saṅkalpata ity antena anukūlatvam | sāra-grāhiṇi sad-guṇa-gurāv ity ābhyāṁ ahaṅkāritvaṁ vikatthanaṁ ca | mukteti vyalīkam tvad-apriyaṁ tasyodyamo’pi mayā muktaḥ pathi pathi tāś cakṣuṣāpi na dṛṣṭās tad api tvaṁ mayi mithyā-doṣam āropayasīti māyāvitvaṁ roṣaṇatvaṁ ca | mudrāṁ kiṁ nv ity ādinā mātsaryavattvaṁ vyaktam ||31||

**viṣṇudāsaḥ :** dhīroddhatānukūla iti | tatra dhīrodhattasya lakṣaṇam, yathā tatraiva—

mātsaryavān ahaṅkārī māyāvī roṣaṇaś calaḥ |

vikatthanaś ca vidvadbhir dhīroddhata udāhṛtaḥ || [bha.ra.si. 2.1.236] iti |

satyam iti kadācid uparodha-vaśāt kayāpy anya-vraja-sundaryā saha kṛṣṇaḥ krīḍāṁ kṛtvā prātar dhīrauddhatyam avalambya māninīṁ śrī-rādhāṁ prasādayituṁ prathamatas tad-vayasyā-vṛndā-mukhyāṁ lalitāṁ pratyuvāca—satyaṁ śapathaḥ | premṇā avadātaṁ nirmalam | muktas tyaktaḥ vyalīkasyāparādhasya udyamo’pi yena tasmin mayi | abhyasūyā doṣāropas tat-pracūrāṁ mudrām ākāraṁ kiṁ nu kathaṁ nu vyanakṣi prakaṭayasi | atra mātsaryaṁ vinā dhīroddhata-lakṣaṇoktāḥ sarva eva guṇā darśitāḥ | tatra sad-guṇa-gurāv ity atrāhaṅkāritvam | mukta-vyalīkodyama ity atrāpi ślāghayā vikatthanatvaṁ, rasa-puṣṭy-arthaṁ kadācid anyāsu gopīṣv api rateḥ prasaṅgāt vyalīkācaraṇe’py evaṁ kapaṭa-cāturī-racanān māyāvitvaṁ, mudrām ity ādibhiḥ sāṭopa-vacanāt roṣaṇatvaṁ cañcalatvaṁ ca sūcitam | satyam ity ādya-padyārdhe śrī-rādhāyāṁ tasyānukūlatvaṁ vyaktam eva pūrvam api rasāmṛta-sindhau, yathā—

āḥ pāpin yavanendra dardura punar vyāghuṭya sadyas tvayā

vāsaḥ kutracid andha-kūpa-kuhara-kroḍe’dya nirmīyatām |

helottānita-dṛṣṭi-mātra-bhasita-brahmāṇḍāṇḍaḥ puro

jāgarmi tvad-upagrahāya bhujagaḥ kṛṣṇo’tra kṛṣṇābhidhaḥ ||

[bha.ra.si. 2.1.237] iti ||31||

 —o)0(o—

**|| 1.32-33 ||**

atha **dakṣiṇaḥ—**

yo gauravaṁ bhayaṁ prema dākṣiṇyaṁ pūrva-yoṣiti |

na muñcaty anya-citto’pi jñeyo’sau khalu dakṣinaḥ ||32||

yathā—

tathyaṁ candrāvali kathayasi prekṣyate na vyalīkaṁ

svapne’py asya tvayi madhubhidaḥ prema-śuddhāntarasya |

śrutvā jalpaṁ piśuna-manasāṁ tad-viruddhaṁ sakhīnāṁ

yuktaḥ kartuṁ sakhi sa-vinaye nātra viśrambha-bhaṅgaḥ ||33||

**śrī-jīvaḥ:** atha prathame dakṣiṇa-lakṣaṇe tad idaṁ vicāryate dakṣiṇe saralodārau ity amara-kośāt dakṣiṇas tāvat saralaḥ | sa ca pūrva-granthe sauśīlya-saumya-carito dakṣiṇaḥ kīrtyate budhaiḥ [bha.ra.si. 2.1.137] iti viśiṣya lakṣitaḥ | sauśīlyena sukha-bhāva-rūpeṇa mano-dharmeṇa saumyaṁ sukomalaṁ caritaṁ dehādi-ceṣṭā yasya sa ity arthaḥ | atra tu rase tam api viśiṣya lakṣayati yo gauravam iti | yaḥ khalu anya-citto’pi pūrva-yoṣiti gauravādikaṁ na muñcati sa dakṣiṇo jñeya ity anvayaḥ | atra yo gauravaṁ bhayaṁ premeti sauśīlyam eva viśiṣya darśitam | dākṣiṇyaṁ ca viśiṣṭasya pūrva-granthokta-sāmānya-lakṣaṇāṁśasya viśeṣa-lakṣaṇe’py apekṣaṇīyatvād atra saumya-caritatvam eva vaktavyam | tac ca mano-dharmasya gauravāder anurūpam eva, na tu lakṣyaṁ dakṣiṇatvam | lakṣaṇāṁś-pūrṇa-lakṣaṇayor ekatvānupapatteḥ sati caikatve paunaruktyasya vaiyarthyāpatteś ca | tataś cāyam arthaḥ | yaḥ khalu anyasyāṁ parama-sad-guṇāyāṁ kasyāṁcit tadīya-rāga-viśeṣeṇa paścāt baddha-citto’pi pūrva-yoṣiti gaurava-miśreṇa premṇā santata-kṛta-bhajanāyāṁ kasyāṁcid itarasyāṁ na tv anyasyām iva śuddha-rāga-viśeṣeṇātīva ramayantyāṁ gauravānusāri gauravam ādaraṁ tathā bhayaṁ prema-ratyās tasyāḥ svahetuka-prema-bhaṅgenāniṣṭāśaṅkāṁ tathā prema tad-duḥkhāśaṅkayā pradhānaṁ sneha-lakṣaṇaṁ sneha-lakṣaṇatayā dākṣiṇyaṁ dākṣiṇya-śabdokta-saumya-caritatvaṁ ca na muñcati so’sau dakṣiṇa iti | devī rukmiṇī | rukmiṇī dvāravatyāṁ tu iti purāṇa-prasiddha-vacanāt ||32-33||

**viśvanāthaḥ :** pūrva-yoṣiti prathamaṁ yasyām āsakti-prasaktī abhūtāṁ tasyām | anya-cittaḥ anyasyāṁ tad-uttara-kāla-prāptāyāṁ navīnāyāṁ cittaṁ yasyeti tatraivāsakty-ādhikyaṁ sūcitam ||32||

tathyam iti | nāndīmukhī-vākyaṁ tvaṁ satyaṁ brūṣe | kiṁ tv atyākṣepa-labdham | vyalīkam apriyam | aparādha ity arthaḥ | tatra hetuḥ premeti | śuddhāntareṇa dākṣiṇyam | sa-vinaye iti gauravam | vinaya-kāraṇatvena bhayaṁ ca ||33||

**viṣṇudāsaḥ:** yo gauravam iti | dākṣiṇyaṁ sāralyam ||32|| sakhī-mukhāt kṛṣṇa-kṛtāparādhaṁ śrutvā gṛhītamānāṁ candrāvalīṁ prasādayituṁ tat-sannidhim āgatā gārī prathamatas tasyā mukhata eva kṛṣṇasyātikramodrekaṁ śrutvā tad-anumodana-bhaṅgyā kṛṣṇasya nirdoṣatām āpādayantī tāṁ prati sasāram upadiśati tathyaṁ satyam iti prathamata eva tasyā vacanānumodanaṁ vakṣyamāṇa-nija-nivedane tasyā viśvāsotpādanārtham | vyalīkam apriyam aparādha ity arthaḥ | vyalīkam apriya-kārya-vailakṣeṣv api iti viśvaḥ | atra hetuḥ premeti | anena prema vyaktam evoktaṁ, śuddhāntaratvena dākṣiṇyaṁ ca | dakṣiṇe saralodārau iti koṣāt | tat tasmā piśuna-manasāṁ khala-buddhīnām | sa-vinaye ity anena gauravatvaṁ vyaktam | niraparādhino’pi tasyaitādṛśa-vinayitvād bhayaṁ ca | viśrambha-bhaṅgaḥ praṇaya-tyāgaḥ | amarau ca—

kaṭhina-hṛdaye muñca bhrāntiṁ vyalīka-kathāśritāṁ

piśuna-vacanair dukhaṁ netuṁ na yuktam imaṁ janam |

kim idam athavā satyaṁ mugdhe tvayā hi viniścitaṁ

yad abhirucitaṁ tan me kṛtvā priye sukham āsyatām || [āmaru 53] ||33||

 —o)0(o—

**|| 1.34-35 ||**

yad vā—

nāyikāsv apy anekāsu tulyo dakṣiṇa ucyate ||34||

yathā daśa-rūpake (2.7f)[[1]](#footnote-2)

snātā tiṣṭhati kuntaleśvara-sutā vāro’ṅga-rāja-svasur

dyūte rātrir iyaṁ jitā kamalayā devī prasādyādya ca |

ity antaḥ-pura-sundarīḥ prati mayā vijñāya vijñāpite

devenāpratipatti-mūḍha-manasā dvitrāḥ sthitaṁ nāḍikāḥ ||35||

**śrī-jīvaḥ:** vipriyaṁ yad yad vakti tasya tasya viruddham | aparādhaḥ anyam anyam apy atikramaḥ | kiṁ tv ete pṛthag eva lakṣaṇe darśyate ||34-35||

**viśvanāthaḥ :** snātety antaḥ-pura-cāriṇyā dūtyāḥ kasyāścit sva-sakhīṁ praty uktiḥ | snāteti | adya tasyā aṅga-saṅge dharma-śāstram eva vidhāyakam iti bhāvaḥ | aṅga-rājasya svasur vāra iti | atravyāvahārikī nītir eva vidhāyiketi bhāvaḥ | dyūte iti | sā kamalā tvām adya kathaṁ hāsyatīti bhāvaḥ | devī rukmiṇī prasādayitum arheti | atra tvat-premaiva prayojakam iti bhāvaḥ | iti vijñāya sarvam aucityaṁ jñātvaiva | he dvāravatī-nātha ! antaḥ-puraḥ-sundarīḥ prati avadhehīti mayā vijñāpite sati devena tena apratipattiḥ samādhānāsāmarthyaṁ tayā mūḍhaṁ mugdhaṁ mano yasya teneti tāsu catasṛṣu prema-tāratmyābhāvaḥ sūcitaḥ ||34-35||

**viṣṇudāsaḥ:** sva-matena dakṣiṇa-nāyakam udāhṛtya matāntareṇāpi tam udāharati yad veti ||34|| snāteti śrī-kṛṣṇasya tadānīntana-vṛttaṁ jijñāsunoddhavena preṣitasya sauvidalla-pravarasya taṁ prati kathanam | snātā ṛtu-snānavatī | rātrir iyaṁ jitety atrābāndhavya-vaiśiṣṭyāt tvayā saha vihārāyeti gūḍho’rthaḥ | tad-anuktis tu tat-puras tad-vidhānāṁ lajjayā tathaivaucityāt | devī satyabhāmā | ity evam | antaḥ-pura-sundarīḥ pratīti lakṣaṇettham-bhūtākhyānety ādinā karma-pravacanīya-yoge dvitīyā | vijñāpite arthāt deve | pratipattiḥ jñānaṁ vicāraḥ | tat-kālocita-nija-kartavyatā-niścaya iti yāvat | tad-abhāvena mūḍhaṁ kuṇṭhaṁ mano yasya tena | dve vā tisro vā dvitrāḥ nāḍikāḥ ghaṭikāḥ kālādhvanoḥ ity ādinā dvitīyā ||35||

 —o)0(o—

**|| 1.36 ||**

yathā vā—

padmā dṛg-bhaṅgir alaṁ kalayati kamalā jṛmbhate sāṅga-bhaṅgaṁ

tārā dor-mūlam alpaṁ prathayati kurute karṇa-kaṇḍūṁ sukeśī |

śaivyā nīvyāṁ vidhatte karam iti yugapan mādhavaḥ preyasībhir

bhāvenāhūyamāno bahu-śikhara-manāḥ paśya kuṇṭho’yam āste ||36||

**śrī-jīvaḥ:** *na vyākhyātam ||*36||

**viśvanāthaḥ:** dakṣiṇasya dvitīye lakṣaṇe dvārakā-gata-tat-preyasīṣv apy udāharaṇaṁ devī-śabdokta-śrī-rukmiṇī-saṅgamayya aparituṣyann āha yathā veti | padmeti | padmādayaḥ prāyaḥ samā eva samāsv eva prāyeṇa dākṣiṇya-sambhavāt | bahu-śikhara-manā anekāgra-cittaḥ ||36||

**viṣṇudāsaḥ:** vraja-sambandhaṁ vinā kaver aparitoṣād udāharaṇāntaram āha yathā veti | padmeti | aparāhne vṛndāvanād vrajaṁ praviśati śrī-kṛṣṇe padmādīnāṁ svābhiyogātiśayena stabdha-mānasam iva śrī-kṛṣṇaṁ vitarkya vṛndā kundalatāṁ praty āha yugapad eka-kāla eva sarvābhir āhvānād iti kṛtyatva-cintayā bahu-śikharaṁ bahv-agraṁ mano yasya saḥ | kuṇṭho mandaḥ kriyāsu yaḥ ity amaraḥ | alaṅkāra-kaustubhe ca—

śyāmāṅke caraṇau kaloru-phalake śīrṣaṁ surekhāṅgulau

keśāṁś cāmara-cālikā-bhuja-taṭe dṛṣṭiṁ priyoktau śrutim |

tāmbūlārpaṇikā-kare kara-puṭīṁ kastūrikārasy uraś

candrā-vakṣasi pṛṣṭham arpayad aho nidrāti nīlaṁ mahaḥ || [a.kau. 5.103] ||36||

 —o)0(o—

**|| 1.37-38 ||**

**śaṭhaḥ—**

priyaṁ vyakti puro’nyatra vipriyaṁ kurute bhṛśam |

nigūḍham aparādhaṁ ca śaṭho’yaṁ kathito budhaiḥ ||37||

yathā—

svapne vyalīkaṁ vanamālinoktaṁ

pālīty upākarṇya vivarṇa-vaktrā |

śyāmā viniḥśvasya madhu-triyāmāṁ

sahasra-yāmām iva sā vyanaiṣīt ||38||

**śrī-jīvaḥ:** tatra vipriyatvodāharaṇaṁ svapana iti | tatra bhavatīṁ vinā mama svapne’pi anyasyāḥ sphūrtir nāstīti tena svayam uktam āsīd iti jñeyam ||37-38||

**viśvanāthaḥ:** priyaṁ vakti puro’nyatreti | atra vipriyāparādhayor aikyāt paunaruktaṁ syād iti na mantavyam | vyāvahārikasyāparādhasya dūra-dṛṣṭa-janakatvābhāvād aihikasyābhīpsitasya vyavahāra-mātrasya vighātitvam evārthaḥ | tac cāparādhasya tad-viṣayībhūtatvena jñātatve eva bhaven nājñātatva iti | ataḥ parokṣa-kṛtasyāpriyasya vipriya-śabda-vācyatvaṁ tasyaiva jñātatve aparādhatvam iti udāharaṇe vyaktī-bhaviṣyati ||37||

svapna iti | śyāmā-sakhyā nāndīmukhīṁ praty uktiḥ | atra svapne vyalīkam uktam ity anena jāgare tu tvāṁ vinā asyāḥ kadāpi na hṛdaye dadhāmīti tenoktam iti gamyate | tac ca puraḥ priya-vāditvam ekaṁ śaṭha-lakṣaṇaṁ tataś ca prasāditāyāḥ śyāmāyāḥ saṅkīrṇa-sambhogānte nidrāṇasya tasya pālyā saha svāpnaḥ sambhogaḥ sa ca śyāmāyāḥ parokṣa iti anyatra vipriya-kāritvaṁ dvitīyam | he pālīti taj-jñāpakena svapnāyitena tasyaiva vipriyasya jñātatvenāparādhatvād aparādha-kāritvaṁ tasya nigūḍhatvaṁ he pālīti mātroktyā ūhyamānatvāt ||38||

**viṣṇudāsaḥ:** svapne vyalīkam iti kadācidv vasanta-niśi svāṅke suptasya kṛṣṇasya gotra-skhalanam ākarṇya khinnāyāḥ śyāmāyāḥ suṣṭhu īrṣyayā manaḥ-klānti-bharaṁ tasyā eva kācit sakhī kāñcit sva-sakhīṁ prati kathayati pālīti | vyalīkam apriyam | madhu-triyāmāṁ vasanta-kālīna-rātriṁ vyanaiṣīt yāpayāmāsa | sā śyāmā | atra tvayā saha suptasyāpi pālyā eva svapne’pi nāma-smaraṇāt parokṣa-vipriya-kāritvaṁ tasya spaṣṭam eva ||37-38||

—o)0(o—

**|| 1.39 ||**

yathā vā—

talpitena tapanīya-kāntinā

kṛṣṇa kuñja-kuhare’dya vāsasā |

abhyadhyāyi tava nirvyalīkatā

muñca sāma-paṭalīpaṭiṣṭhatām ||39||

**śrī-jīvaḥ:** aparādham udāharati talpiteneti ||39||

**viśvanāthaḥ:** atra priyokti-vipriya-kāritve gamyamāne eva na spaṣṭaṁ sthūla-dhīr budhyate ity atra āha yathā veti | talpiteneti | padmā-vākyam | talīp-kṛteneti tasya vāsasya añjanādi-rañjitatva-mlānatvābhyāṁ nirvalīkatā niraparādhatvam iti viparīta-lakṣaṇayā aparādha-kāritvaṁ tena ca parokṣa-vipriya-kāritvaṁ muñca | sāmeti puraḥ priya-vāditvam | na cānyāparādhānyathānupapattyaiva parokṣa-vipriya-kāritvaṁ setsyati lakṣaṇe kiṁ tasya pṛthag-upādāneneti vācyam | vipriyācaraṇaṁ vināpi kṛtrima-gotra-skhalanotthasyāpy aparādhasya vidagdha-mādhava-saptamāṅke dṛṣṭatvād iti ||39||

**viṣṇudāsaḥ:** pūrvodāharaṇe svapna-lapitena sandehāpātāt kapaṭam eva parokṣa-vipriya-kāritāṁ tasya darśayati yathā veti | talpiteneti kadācit śrī-rādhayā saha krīḍitvā prātaś candrāvalī-sannidhim āgatya nānā-cāturī-grathita-vyājoktibhiḥ svāparādhaṁ prakaṭam apy apalapantaṁ śrī-kṛṣṇaṁ prati padmā sāsūyam āha talpitena talpī-kṛtena | tapanīyaṁ suvarṇam | abhyadhāyi uktā | sāma-paṭalī priya-vākya-samūhas tasyāṁ paṭiṣṭhatāṁ cāturyātiśayam | lalita-mādhave ca—

sundarāṅgi bhavadīya-mandire

medure mad-urasi srajaṁ vinā |

tathyam eva bhavituṁ na kalpate

kaustubhena sahavāsinī parā || [la.mā. 8.3]

tatraiva—

tapasvinīṁ dhyāna-parāṁ samīkṣituṁ

kṛta-vrataḥ sāmpratam asmi kām api |

ahnāya tatrānumati-pradānataḥ

satyānvitaṁ kuṅkuma-gauri māṁ kuru || [la.mā. 8.7]

tatraiva—

satyākhyasya vilokāya lokasyātma-bhuvārthitaḥ |

pratiṣṭhāsurahaṁ devi tatrānujñā vidhīyatām || [la.mā. 9.8]

alaṅkāra-kaustubhe—

ekatraiva kṛtāsane nija-nijair ālī-janaiḥ kutracit

krīḍā-kuñja-gṛhāṅgane vyavahito dūreṇa dṛṣṭvā priye |

vaṁśī-kūjita-sūcitātinibhṛtaṁ candrāvalīṁ lambhayan

saṅketaṁ tarasā rasād abhisaran rādhāṁ hariḥ pātu vaḥ || [a.kau. 5.55] ||39||

 —o)0(o—

**|| 1.40-41 ||**

atha **dhṛṣṭaḥ—**

abhivyaktānya-taruṇī-bhoga-lakṣmāpi nirbhayaḥ |

mithyā-vacana-dakṣaś ca dhṛṣṭo’yaṁ khalu kathyate ||40||

yathā—

nakhāṅkā na śyāme ghana-ghusṛṇa-rekhā-tatir iyaṁ

na lākṣāntaḥ-krure paricinu girer gairikam idam |

dhiyaṁ dhatse citraṁ vata mṛga-made’py añjanatayā

taruṇyās te dṛṣṭiḥ kim iva viparīta-sthitir abhūt ||41||

**śrī-jīvaḥ :** nakhāṅkā iti | yadyapi tac chrī-vigrahe kṣata-rūpās tena sambhavanti yat te sujāta iti dṛṣṭyā tās tatra tān nārpayanti ca | kiṁ tu komala-mudrayā nakhādinā sa-parihāsaṁ tad-gātraṁ spṛśanti mātraṁ tathāpi ye tad-ābhāṣāḥ kecid varṇā udayante te ca pratināyakābhis tādṛśatayā na manyante tad-dṛṣṭyā ca kavibhir varṇyate iti jñeyam ||40-41||

**viśvanāthaḥ :** nakhāṅketi | khaṇḍitāṁ śyāmāṁ prati śrī-kṛṣṇasyoktiḥ | mṛgamadety āghrāyamāṇāt sugandhi-śilā-khaṇḍāt kastūrī mad-adhare lagneti ||40-41||

**viṣṇudāsaḥ :** nakhāṅketi | pūrvavat kayācid vraja-devyā saha vihāraṁ kṛtvā prātaḥ śyāmāyāḥ savidham upetya śrī-kṛṣṇaḥ sva-tanau tat-tat-sambhoga-cihnaṁ vyaktam api tayohyamānam api dhārṣṭyair bhaṅgīkṛtya vyājatas tat-tad-ūhanaṁ pratyākhyāya anyathaiva tat tat sambhāvayati | ghusṛṇaṁ kuṅkumaṁ lākṣā yāvakaḥ | lākṣā rākṣā jatu klībe yāvolakto drumāmayaḥ ity amaraḥ | he antaḥ-krūre ! mṛgamade kastūryāṁ | bata āścarye | atra taruṇyās te dṛṣṭir iti sopahāsoktir api dhṛṣṭatvam eva puṣṇāti | anyathā dhṛṣṭatvaṁ vinā tadānīṁ tādṛg ukter anaucityāt | vidagdha-mādhave ca—

tasya ṣoḍaśa-kalasya ṣoḍaśi

vallabhā sphurati yā nabhas-tale |

rādhayā suvadane kathaṁ tayā

saṅgatir bhuvi mamādya saṁbhavet || [vi.mā. 4.11]

tatraiva—

aratiṁ mama niśi paśyan

aklāmyan nāga-keśaro’py asakṛt |

vigalan-madhubhiḥ kusumair

ebhir netrair ivodasraiḥ || [vi.mā. 4.30]

amarau ca—

tasyāḥ sāndra-vilepana-stana-taṭa-praśleṣa-mudrāṅkitaṁ

kiṁ vakṣaś caraṇānativyatikara-vyājena gopāyyate |

ity ukte kva tad ity udīrya sahasā tat sampramārṣṭuṁ mayā

sāśliṣṭā rabhasena tat-sukha-vaśāt tanvyāpi tad vismṛtam || [āmaru 22]

alaṅkāra-kaustubhe ca—

candrāvalīti kapaṭena nigadya rādhāṁ

jātāparādha iva saṅkucitaḥ sakhībhiḥ |

santarjito’pi sa tayā śravaṇotpalena

santāḍito’pi vijahāsa na sambibhāya || [a.kau. 5.54] ||40-41||

 —o)0(o—

**|| 1.42-43 ||**

udāttādyaiś catur-bhedais tribhiḥ pūrṇatamādibhiḥ |

caturviṁśaty ātmā paty-ādi-yugmataḥ ||42||

nāyakaḥ so’nukūlādyaiḥ syāt ṣaṇṇavatidhoditaḥ |

nokto dhūrtādi-bhedas tu muneḥ sammaty-abhāvataḥ ||43||

**śrī-jīvaḥ :** udāttādyair ity upapatitve pūrṇatamatvam eva patitve pūrṇataratvādi-dvayaṁ ca tatra tatra kenāpy aṁśenonneyam ||42|| nokta iti | pūrvoktāt śaṭhāt dhūrtasya bhedaḥ parārtha-grāhaka-vañcanādakṣa-vacanāditvena jñeyam ||43||

**viśvanāthaḥ :** udāttādyair dhīrodātta-dhīralalita-dhīrodhatta-dhīraśāntaiḥ pūrṇatamādibhiḥ pūrṇatama-pūrṇas tribhir guṇitair dvādaśa ātmānaḥ svarūpāṇi bhedā yasya saḥ | punaś ca paty-upapatibhyāṁ tatra pūrṇatamasya patitvopapatitve spaṣṭe | pūrṇatarasya kubjyāyām upapaititvaṁ bhāva-yogāt tu sairindhrī parakīyaiva saṁmatety ukteḥ | rukmiṇyāḥ patitvam |

prāpya mathurāṁ purīṁ ramyāṁ sadā brahmādi-sevitam |

śaṅkha-cakra-gadā-śārṅga-rakṣitāṁ muṣalādibhiḥ ||

yatrāsau saṁsthitaḥ kṛṣṇas tribhiḥ śaktyā samāhitaḥ |

rāmāniruddha-pradyumnai rukmiṇyā sahito vibhuḥ || [ṅṭū 2.35-36]

iti gopāla-tāpany-ukteḥ | purāṇāntare’pi mathurā-sthasyaiva kṛṣṇasya rukmiṇy-udvāha-śravaṇāt uddhava-yāne narendra-kanyā udvāhya [bhā.pu. 10.47.45] iti vraja-devy-ukteḥ | tathā pūrṇasyāpi rukmiṇy-ādi-sarva-paṭṭa-mahiṣīṣu patitvam | kubjādiṣūpapatitvam | mathurā-stha-sarva-janānām eva dvārakāṁ pratyānayanāt tatra kubjādīnāṁ sthitir nānupapannā ||42|| muner bharatasya ||43||

**viṣṇudāsaḥ :** nāyaka-bhedān gaṇayati udāttādyair iti sārdhena | udāttādyair dhīrodāttādyaiḥ | pūrṇatamādibhiḥ pūrṇatama-pūrṇatara-pūrṇaiḥ | tal-tal-lakṣāṇaṁ coktaṁ pūrva-rasāmṛta-sindhau yathā—

hariḥ pūrṇatamaḥ pūrṇataraḥ pūrṇa iti tridhā |

śreṣṭha-madhyādibhiḥ śabdair nāṭye yaḥ paripaṭhyate ||

prakāśitākhila-guṇaḥ smṛtaḥ pūrṇatamo budhaiḥ |

asarva-vyañjakaḥ pūrṇataraḥ pūrṇo’lpa-darśakaḥ ||

kṛṣṇasya pūrṇatamatā vyaktābhūd gokulāntare |

pūrṇatā pūrṇataratā dvārakā-mathurādiṣu || [bha.ra.si. 2.1.221-223] iti |

ādinā indraprastha-mithilādayaś ca gṛhītāḥ | ṣaṇṇavatidhā ṣaṇṇavati-prakāro nāyaka uditaḥ kathitaḥ | muner bharatasya ||42-43||

iti śrī-śrīmad-ujjvala-nīlamaṇau nāyaka-bheda-prakaraṇam |

||1||

1. Credited there to Bhoja. Comment: *ity ādāv apakṣapātena sarvanāyikāsu pratipatty-upanibandhanāt* | [↑](#footnote-ref-2)